**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 36 παρ. 5 Κ.τ.Β.)**

Στην Αθήνα, σήμερα, 4 Φεβρουαρίου 2025, ημέρα Τρίτη και ώρα 10.15΄, συνεδρίασε, στην Αίθουσα Γερουσίαςτου Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κυρίου Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων - Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».

Στη συνεδρίαση παρέστησαν η Υπουργός Κοινωνικής Συνοχής και Οικογένειας, κυρία Σοφία Ζαχαράκη, η Υφυπουργός Κοινωνικής Συνοχής και Οικογένειας, κυρία Αικατερίνη Παπακώστα - Παλιούρα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Πλεύρης Αθανάσιος, Σενετάκης Μάξιμος, Σκόνδρα Ασημίνα, Σταμάτης Γεώργιος, Στεφανάδης Χριστόδουλος, Στύλιος Γεώργιος, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Μεταξάς Βασίλειος, Δάγκα Παρασκευή (Βιβή), Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σε όλους. Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων - Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».

Στη συνεδρίασή μας παρίσταται η Υπουργός Κοινωνική Συνοχής και Οικογένειας, κυρία Σοφία Ζαχαράκη και η Υφυπουργός Κοινωνικής Συνοχής και Οικογένειες, η κυρία Αικατερίνη Παπακώστα – Παλιούρα.

Να σας ενημερώσω για τον προγραμματισμό των επόμενων συνεδριάσεων του νομοσχεδίου, ο οποίος έχει ως εξής. Την Παρασκευή, 7 Φεβρουαρίου, στις 10:00΄ το πρωί, η 2η συνεδρίαση - ακρόαση των εξωκοινοβουλευτικών προσώπων, στην Αίθουσα 223. Την Παρασκευή, επίσης, την ίδια ημέρα, 7 Φεβρουαρίου, στις 13:00΄ το μεσημέρι, στην ίδια αίθουσα, η 3η συνεδρίαση της Επιτροπής, η συζήτηση επί των άρθρων, και την Τρίτη, στις 11 Φεβρουαρίου, στις 10:00΄ το πρωί, η 4η συνεδρίαση - β’ ανάγνωση, στην Αίθουσα της Γερουσίας.

Στο σημείο αυτό παρακαλώ τους Εισηγητές και τους Ειδικούς Αγορητές των κομμάτων να προτείνουν στους φορείς που επιθυμούν να κληθούν την Παρασκευή. Θα παρακαλούσα οι προτάσεις σας να κατατεθούν γραπτώς ή να σταλούν ηλεκτρονικά στην Γραμματεία της Επιτροπής, ώστε να καταρτιστεί ο σχετικός κατάλογος, τον οποίο κατά τη διάρκεια της σημερινής μας συνεδρίασης θα ανακοινώσω.

Τον λόγο έχει η Εισηγήτρια της Πλειοψηφίας, κυρία Μίκα Ιατρίδη, για να μας ανακοινώσει τους προτεινόμενους φορείς.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ. Οι φορείς που προτείνονται είναι η Επιτροπή Κεφαλαιαγοράς, το Εμπορικό και Βιομηχανικό Επιμελητήριο Αθηνών, ο Σύνδεσμος Επιχειρήσεων και Βιομηχανιών, η Εθνική Επιτροπή Δικαιωμάτων του Ανθρώπου, η Ελληνική Λέσχη μη Εκτελεστικών Μελών Διοικητικών Συμβουλίων, η Ένωση Εισηγμένων Εταιρειών, το Εθνικό Επιμελητηριακό Δίκτυο Ελληνίδων Γυναικών Επιχειρηματιών, η Οικονομική και Κοινωνική Επιτροπή της Ελλάδος, η Εθνική Συνομοσπονδία Ατόμων με Αναπηρία, ο Πρόεδρος του Τμήματος Αγωγής και Φροντίδας στην Πρώιμη Παιδική Ηλικία από το Διεθνές Πανεπιστήμιο της Ελλάδος, τον Πρόεδρο του Τμήματος Αγωγής και Φροντίδας στην Πρώιμη Ηλικία του Πανεπιστημίου Δυτικής Αττικής, τον Πανελλήνιο Σύνδεσμο Παιδαγωγών Πρώιμης Παιδικής Ηλικίας, την Κεντρική Ένωση Δήμων Ελλάδος, την Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία και την Πανελλήνια Ομοσπονδία Συλλόγων Ιδιωτικών Βρεφονηπιακών και Παιδικών Σταθμών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο τώρα έχει η Εισηγήτρια της Μειοψηφίας, κυρία Αικατερίνη Καζάνη, για να μας αναγνώσει τους εξωκοινοβουλευτικούς εκπροσώπους που θα καλέσουμε.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Ευχαριστώ πολύ, κ. Πρόεδρε. Καλημέρα σας. Οι προτεινόμενοι φορείς είναι η ΕΣΑμεΑ, το Εργαστήρι Σπουδών Φύλου του Παντείου Πανεπιστημίου, η Ελληνική Εταιρεία Γυναικών Πανεπιστημιακών, η Πρόεδρος του Δημοτικού Βρεφοκομείου Αθηνών και η Ελληνική Εταιρεία Προστασίας Αυτιστικών Ατόμων. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.Τώρα το λόγο έχει η Ειδική Αγορήτρια της Κ.Ο. του ΣΥΡΙΖΑ, κυρία Αικατερίνη Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Εμείς προτείνουμε να κληθεί η ΕΣΑμεΑ, η Ένωση Εισηγμένων Εταιρειών, η Ελληνική Λέσχη μη Εκτελεστικών Μελών, ο Πανελλήνιος Σύλλογος Παιδαγωγών Πρώιμης Παιδικής Ηλικίας, η Ένωση Ασθενών Ελλάδας, ο Πανελλήνιος Σύλλογος Ασθενών και Φίλων Πασχόντων από Λυσοσωμικά Νοσήματα «Η Αλληλεγγύη», ο Σύλλογος Επαγγελματιών Ιδιωτικών Παιδικών και Βρεφονηπιακών Σταθμών Κεντρικής και Δυτικής Μακεδονίας, η Πανελλήνια Ομοσπονδία Συλλόγων Ιδιωτικών Παιδικών Σταθμών, ο Σύλλογος Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος και την οργάνωση «Το ΜΩΒ». Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.Το λόγο έχει η Ειδική Αγορήτρια της Κ.Ο. του Κ.Κ.Ε., κυρία Παρασκευή Δάγκα, για να μας προτείνετε τους φορείς.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ.Τη Συντονιστική Επιτροπή Αγώνα Αναπήρων. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ», η κυρία Μαρία Αθανασίου, για να μας πει τους φορείς. Δεν είναι εδώ κυρία Αθανασίου, θα τους ανακοινώσει στη συνέχεια.

Το λόγο έχει τώρα η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ. Την κυρία Αναστασία Γκολιομύτη, τον Σύλλογο Παιδαγωγών Ελλάδας, το Πρωτοβάθμιο Συνδικαλιστικό Όργανο Παιδαγωγών Πρώιμης Παιδικής Ηλικίας, την κυρία Κορίννα Χατζηνικολάου, Αναπληρώτρια Καθηγήτρια Αναπτυξιακής Ψυχοπαθολογία στο Τμήμα Επιστημών Προσχολικής Αγωγής και Εκπαίδευσης, τον Πανελλήνιο Σύλλογο Ιδιωτικών Παιδικών Σταθμών, την Ένωση Σπανίων Ασθενών Ελλάδας και τον ΟΠΕΚΑ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.Το λόγο έχει ο Ειδικός Αγορητής της Κ.Ο. «ΝΙΚΗ», κ. Τάσος Οικονομόπουλος.

**Τάσος Οικονομόπουλος (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε. Εμείς προτείνουμε την Ένωση Εισηγμένων Εταιρειών, την Ελληνική Λέσχη μη Εκτελεστικών Μελών Δ.Σ., το Συνήγορο του Πολίτη, την Επιτροπή Κεφαλαιαγοράς, το Σύλλογο Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος, την ΚΕΔΕ, τον Πανελλήνιο Σύλλογο Ιδιωτικών Παιδικών Σταθμών, το Σύλλογο Ιδιωτικών Παιδικών Σταθμών Περιφέρειας Πελοποννήσου, τον Πανελλήνιο Σύνδεσμο Παιδαγωγών Πρώιμης Παιδικής Ηλικίας, την ΕΣΑμεΑ και την Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ», κ. Μπιμπίλας, για να μας ανακοινώσετε τους προτεινόμενους εξωκοινοβουλευτικούς φορείς.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε. Τη Συντονιστική Επιτροπή Αγώνα Αναπήρων, το Σύλλογο 4ΑμεΑ, που ασχολείται με γονείς που έχουν παιδιά ΑμεΑ, την Επιτροπή Δικαιωμάτων του Ανθρώπου, την Πανελλήνια Ομοσπονδία Παιδικών Σταθμών, την Εταιρεία Αυτιστικών Ατόμων, τον Σύλλογο Παιδαγωγών Ελλάδος, το Συνήγορο του Πολίτη, τον Πανελλήνιο Σύλλογο Ιδιωτικών Παιδικών Σταθμών και την ΕΣΑμεΑ.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Καλημέρα, κύριε Πρόεδρε, και εμείς θα καλέσουμε τον ΕΣΑμεΑ, ΟΠΕΚΑ, ΣΕΒΕ, Ένωση Εισηγμένων Εταιρειών, Εμπορικό και Βιομηχανικό Επιμελητήριο Αθηνών και τον Συνήγορο του Πολίτη. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Πληροφορούμαι από την Υπουργό ότι θα εισηγηθεί το νομοσχέδιο και στη συνέχεια θα δοθεί ο λόγος στους Εισηγητές και στους Ειδικούς Αγορητές.

Το λόγο έχει η Υπουργός, κυρία Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Καλημέρα σε όλα τα μέλη της Επιτροπής. Αξιότιμε κύριε Πρόεδρε, μέλη της Επιτροπής Κοινωνικών Υποθέσεων, κύριε Υφυπουργέ, βρισκόμαστε σήμερα ενώπιον σας και βέβαια και όσες και όσους μας παρακολουθούν και διαδικτυακά, ενώπιον ενός σημαντικού νομοσχεδίου, το οποίο εισάγεται σήμερα στην Επιτροπή για την εναρκτήρια συζήτηση και η επεξεργασία αποτελεί νομίζω μια αρκετά σημαντική μεταρρυθμιστική παρέμβαση, που αγγίζει σημαντικά κοινωνικά και οικονομικά ζητήματα.

Νομίζω ότι αλλάζει και στο τέλος της ημέρας και την αντίληψη που έχουμε περί της ισότιμης συμμετοχής και μεταχείρισης ανδρών και γυναικών, ειδικά όταν πρόκειται για τη λήψη απόφασης. Δεν έχει να κάνει μόνο με ποσοστώσεις, γιατί διαβάζω διάφορα ή αν θέλετε μια εμμονική τοποθέτηση περί της αύξησης της συμμετοχής των γυναικών ή και των ανδρών αν είναι το υπό εκπροσωπούμενο φύλο στα Διοικητικά Συμβούλια, αλλά έχει να κάνει και με τη δυνατότητα να μπορέσουμε να αναπτυχθούν δεξιότητες λήψης απόφασης και ηγεσίας από κάθε μέλος, το οποίο μπορεί να λειτουργήσει σαν οργανισμός και δύναται και αξίζει να δοθεί μια ευκαιρία. Νομίζω, λοιπόν, είναι ένα νομοσχέδιο που έχει να κάνει με τις δυνατότητες και τις ευκαιρίες που δίνουμε για να χτίσουμε δεξιότητες, ειδικά ως προς τη λήψη αποφάσεων με ισότιμο τρόπο σε μια κοινωνία που χρειάζεται όλα τα μέλη της και όλα τα στελέχη της όταν μιλάμε ούτως ή άλλως και για το κομμάτι των επιχειρήσεων.

Στόχος, λοιπόν, είναι να δώσουμε λύσεις και στα δύο, ούτως ή άλλως, μέρη του νομοσχεδίου, και να ενισχύσουμε την κοινωνική συνοχή. Δεν είναι απλά, επαναλαμβάνω, μια διαχειριστική πολιτική, είναι μια πολιτική, η οποία θέλει να βλέπει μπροστά, να προετοιμάζει το αύριο με θεσμούς πιο δίκαιους, πιο συμπεριληπτικούς, πιο στέρεους και πιο αποτελεσματικούς. Πραγματεύεται και την ενσωμάτωση της Ευρωπαϊκής Οδηγίας, επαναλαμβάνω, καθώς πρόκειται για μία ευρωπαϊκή επιταγή, η οποία πρέπει η χώρα μας και οφείλει ούτως ή άλλως να ενσωματώσει την 2381/2022 του Ευρωπαϊκού Κοινοβουλίου και του Συμβουλίου της 23 Νοεμβρίου του 2022, για την ισόρροπη εκπροσώπηση των φύλων στις διοικήσεις εταιρειών.

Είναι μια προσπάθεια και εδώ οφείλω να τονίσω την πολύμηνη προσπάθεια που έχει γίνει από την Υφυπουργό, από όλες τις ομάδες οι οποίες λειτούργησαν και τους ευχαριστώ πολύ. Η Νομοπαρασκευαστική Επιτροπή, με ευρεία διαβούλευση, αποτελείτο από τα Υπουργεία Εθνικής Οικονομίας και Οικονομικών, Εργασίας και Κοινωνικής Ασφάλισης, Δικαιοσύνης, Επιτροπή Κεφαλαιαγοράς, την Επιθεώρηση Εργασίας και τον Συνήγορο του Πολίτη. Επισπεύδουσα Αρχή ήταν ούτως η άλλως το Υπουργείο Κοινωνικής Συνοχής και Οικογένειας και με την προσωπική μέριμνα και φροντίδα της Υφυπουργού. Ένα αποτέλεσμα, όπως είπα, εκτενούς διαβούλευσης με ποικίλους φορείς και επαναλαμβάνω τις ευχαριστίες μου στην Υφυπουργό για την επεξεργασία των τεχνικών ζητημάτων και την ενσωμάτωση στην εθνική νομοθεσία, όπως φυσικά και την Πρόεδρο της Εθνικής Επιτροπής Ανθρωπίνων Δικαιωμάτων, την κυρία Μαρία Γαβουνέλη.

Πιο συγκεκριμένα στα άρθρα 12 έως 13 εισάγεται υποχρεωτικό ποσοστό τουλάχιστον 33% για το υπό εκπροσωπούμενο φύλλο στα Διοικητικά Συμβούλια των μεγάλων εισηγμένων εταιρειών που πληρούν συγκεκριμένα οικονομικά κριτήρια. Θυμίζω ποια είναι αυτά τα κριτήρια. Οι εταιρείες που απασχολούν πάνω από 250 εργαζόμενους και έχουμε ετήσιο κύκλο εργασιών τουλάχιστον 50 εκατομμυρίων ή ετήσιο ισολογισμό τουλάχιστον 43 εκατομμυρίων ευρώ. Ειδικά ως προς τις ως άνω εισηγμένες εταιρείες, το Διοικητικό Συμβούλιο στο οποίο συμμετέχουν τρία ή περισσότερα εκτελεστικά μέλη το ως άνω ποσοστό του 33% περιλαμβάνει κατά τρόπο δεσμευτικό ένα τουλάχιστον εκτελεστικό μέλος από το φύλο το οποίο εκπροσωπείται άνδρες ή γυναίκες.

Αντίστοιχα οι ρυθμίσεις αυτές μπορούν να εφαρμοστούν και σε μη εισηγμένες ανώνυμες εταιρείες και δημόσιες επιχειρήσεις που διαθέτουν τα ιδία ως άνω οικονομικά κριτήρια εφόσον το προβλέπει το Καταστατικό τους. Με τις ίδιες ρυθμίσεις σε βελτίωση της έμφυλης ισορροπίας θα αποτυπωθεί τα επόμενα χρόνια και με τη βελτίωση του δείκτη ισότητας EIGE των φύλων για την Ελλάδα. Προφανώς, μας ενδιαφέρει για το κράτος - μέλος, για τη χώρα μας και ειδικά στον οικονομικό τομέα με την αύξηση του ποσοστού εκπροσώπησης των γυναικών στα Διοικητικά Συμβούλια, το οποίο εκτιμάται ότι πραγματικά θα ανέλθει περίπου σε ποσοστό τουλάχιστον 33%.

Μια πολύ σημαντική προσθήκη, που θα την αναλύσει περαιτέρω και η Υφυπουργός, είναι το Ταμείο Ισότητας των Φύλων, μια πρωτοβουλία την οποία προήλθε ούτως ή άλλως και από την ίδια την Υφυπουργό, η οποία μάλιστα Εισηγήθηκε και τελικά κατάφερε αυτό το πράγμα να γίνει αποδεκτό και από το Υπουργείο Οικονομικών και τους άλλους φορείς που επρόκειτο να Εισηγηθούν θετικά.

Σε περίπτωση, λοιπόν, που έχουμε μη τήρηση της ελάχιστης εκπροσώπησης ανά φύλο, χρηματικές κυρώσεις δύναται να επιβάλλονται, αλλά και κάθε άλλου είδους δωρεά, χορηγία, κληρονομιά ή κληροδοσία, υπέρ της Γενικής Γραμματείας Ισότητας και Ανθρωπίνων Δικαιωμάτων. Μπορεί και δύναται να χρησιμοποιηθεί για δράσεις, οι οποίες είναι πολύ σημαντικές για να μπορέσει να προωθηθεί ακόμη περισσότερο η έμφυλη ισότητα και η καταπολέμηση της βίας κατά των γυναικών με πρωτοβουλίες και δράσεις που ήδη είναι στο πεδίο, αλλά μπορούν ακόμη περισσότερο να ενισχυθούν και σίγουρα να γίνουν πιο στέρεες ως προς το βιώσιμο κομμάτι τους, χωρίς βέβαια εδώ πέρα να ανακαλείται η μόνιμη και τακτική υποχρέωση του κράτους και χρηματοδότηση έτσι ώστε αυτές οι δομές να είναι εν ισχύ και δραστήριες και ενεργές.

Στο σχέδιο νόμου και στο κομμάτι του Β΄ και του Γ΄ κεφαλαίου, εδώ έχουμε διάφορες διατάξεις, οι οποίες συνδέονται και με το Ταμείο Ανάκαμψης, αλλά όχι με μια τυπική και με μία μόνο οικονομική ανάγνωση του Ταμείου Ανάκαμψης, εντελώς ανθρωποκεντρικό κομμάτι, το οποίο έχει να κάνει με αλλαγή στην ποιότητα της ζωής ανθρώπων από την πολύ νεαρή ηλικία τους, από τους πρώτους μήνες με την πρώιμη παρέμβαση ή λοιπές παρεμβάσεις που κάνουμε, μέχρι και την πιο προχωρημένη έτσι στιγμή της ζωής τους ή ακόμη περισσότερο τα άτομα με αναπηρία με το κομμάτι της προσβασιμότητας ή τον Προσωπικό Βοηθό.

Αρχικά, σε ότι αφορά το Πιλοτικό Πρόγραμμα Επιχορήγησης Υποδομών Προσβασιμότητας, το οποίο χρηματοδοτείται με 23,9 εκατομμύρια από το Ταμείο Ανάκαμψης σε συνεργασία με την Ε.Ε.Τ.Α.Α, είναι η Ελληνική Εταιρεία Τοπικής Αυτοδιοίκησης, θα πραγματοποιηθούν έργα βελτίωσης μέσω οικονομικής ενίσχυσης που θα χορηγηθούν για συγκεκριμένες παρεμβάσεις. Εδώ μιλάμε για παρεμβάσεις, οι οποίες γίνονται στο σπίτι ενός ατόμου με αναπηρία ή στην επιχείρησή του. Άρα, επειδή η πραγματική προσβασιμότητα πρέπει να ξεκινά και από τον προσωπικό χώρο, έτσι ώστε να νιώθει κάποιος ότι δεν περιορίζεται από την αναπηρία του, ερχόμαστε με αυτή ακριβώς την παρέμβαση, η οποία είχε ήδη εισήχθη από τον αρχικό προγραμματισμό του Ταμείου Ανάκαμψης, αλλά υπήρξαν βελτιωτικές κινήσεις για να γίνει ακριβώς πιο ελκυστική και σίγουρα να υλοποιηθεί πιο εύκολα και με αυτή τη διάταξη μπορούμε και ελπίζουμε ότι αυτό θα γίνει πράξη.

Με το άρθρο 20 αυτό το Πρόγραμμα ευελπιστούμε να γίνει περισσότερο λειτουργικό, με μέριμνα για την ένταξη στους ωφελούμενους και των Ατόμων με Κινητική Αναπηρία ή Αναπηρία Όρασης ή Ακοής που διαθέτουν απόφαση πιστοποίησης Αναπηρίας σε ισχύ από αρμόδια Υγειονομική Επιτροπή. Ακόμη και αν βρίσκεται σε εξέλιξη αυτή τη στιγμή η καταγραφή του στο Ψηφιακό Μητρώο Ατόμων με Αναπηρία, έτσι ώστε να μπορέσει να υπάρχει μεγαλύτερη συμμετοχή στο Πρόγραμμα. Διασφαλίζει την δυνατότητα όλων των Ατόμων με Κινητική Αναπηρία ή Αναπηρία Όρασης ή Ακοής που διαθέτουν, είπαμε, πιστοποίηση έτσι ώστε να είναι σε ισχύ και να αποτελέσουν δυνητικούς ωφελούμενους του Πιλοτικού Προγράμματος Επιχορήγησης.

Αφετέρου δε, καθώς το υφιστάμενο Πρόγραμμα αφορούσε κυρίως χώρους κατοικίας, αυτό που σας ανέφερα πριν και εργασίας Ατόμων με Αναπηρία, με την παρούσα ρύθμιση δίνεται η δυνατότητα η υλοποίηση του Προγράμματος να είναι και σε δημόσια κτίρια, τα οποία μπορούν να καταστούν προσβάσιμα για Άτομα με Αναπηρία. Δεν είναι μεγάλος ο αριθμός, αλλά ξεκινάμε από κάπου και αυτό έρχεται να συνδεθεί και με τα υπόλοιπα Προγράμματα της Αστικής Προσβασιμότητας που είναι σε ισχύ από κυρίως δήμους.

Το Πιλοτικό πρόγραμμα Υποστηριζόμενης Απασχόλησης Ατόμων με Διαταραχές Αυτιστικού Φάσματος, ένα θέμα το οποίο μας έχει απασχολήσει πολλές φορές και σε Επιτροπή έχει αναφερθεί, αλλά και στο δημόσιο διάλογο, πώς θα μπορέσουμε να αυξήσουμε τη συμμετοχή στην απασχόληση, στην εργασία, θα έλεγα, των Ατόμων τα οποία είναι στο φάσμα. Είναι πολύ χαμηλός αριθμός και η ποσόστωση στην Ελλάδα των ατόμων τα οποία απασχολούνται και είναι άτομα με αναπηρία και νομίζω ότι γίνεται μια αρχή συμβολική, αλλά μπορεί να είναι μια αρχή με ουσιαστική συνέχεια. Πραγματεύεται, λοιπόν, αυτό το Πιλοτικό Πρόγραμμα Υποστηριζόμενης Απασχόλησης Ατόμων με Διαταραχές Αυτιστικού Φάσματος, 4 εκατομμύρια από το Ταμείο Ανάκαμψης. Για πρώτη φορά είπαμε ότι αγκαλιάζει την κατηγορία των συμπολιτών μας, μεριμνώντας για την υποστήριξη της εργασιακής τους ενσωμάτωσης.

Επέρχονται σημαντικές βελτιώσεις, να σας τις αναφέρω επιγραμματικά. Θα μπορούν να συμμετέχουν σε αυτό το Πρόγραμμα όλοι οι άνεργοι με διάγνωση στο φάσμα του αυτισμού. Ακόμα και αν δεν έχουν καταγραφεί στο Ψηφιακό Μητρώο Αναπηρίας, αρκεί να είναι εγγεγραμμένοι στα Μητρώα Ανέργων της ΔΥΠΑ. Επιπρόσθετα δημιουργείται για πρώτη φορά επίσημο Μητρώο Εκπαιδευμένων Διαμεσολαβητών, το οποίο θα τηρείται στη Γενική Γραμματεία Κοινωνικής Αλληλεγγύης και Καταπολέμησης της Φτώχειας. Να χαιρετίσω και την παρουσία των δύο Γενικών Γραμματέων, του κυρίου Γλούμη και του κυρίου Πύρρου, και αυτοί ειδικά εκπαιδευμένοι επαγγελματίες που θα παρέχουν καθοδήγηση στους εργοδότες, έτσι ώστε να προσαρμόζουν το εργασιακό τους περιβάλλον στις ανάγκες των εργαζομένων και συνεχή υποστήριξη στα άτομα με αυτισμό για τη διασφάλιση της επιτυχημένης επαγγελματικής τους ένταξης.

Η Πολιτεία, με οργανωμένο τρόπο και πλαίσιο, επενδύει σε αυτό ακριβώς το Πρόγραμμα με ανθρώπους και σε ανθρώπους που έχουν τις δυνατότητες και τις δεξιότητες να συνεισφέρουν, αν τους δοθεί όμως η κατάλληλη καθοδήγηση και αν δημιουργηθεί και το κατάλληλο περιβάλλον, έτσι ώστε να μπορούν ακριβώς να λειτουργήσουν.

Αναφέρομαι, αμέσως μετά, σε ένα πρωτοποριακό πρόγραμμα – έχει γίνει αντικείμενο συζήτησης πολλές φορές, τον «Προσωπικό Βοηθό». Είναι πρωτοποριακό για τα ελληνικά πράγματα και θέλουμε να παραμείνει ακριβώς αυτή η θετική συνεισφορά, που έχει φέρει σε λίγες, αλλά νομίζω ουσιαστικά ωφελούμενες οικογένειες μέχρι τώρα. Αποτυπώνει στην πράξη ένα πρωταρχικό στόχο της Κυβέρνησης, την ανεξάρτητη διαβίωση και αυτονομία των συμπολιτών μας με αναπηρία χωρίς αποκλεισμούς και διακρίσεις.

Επισημαίνω ότι έχει ξεκινήσει από την προηγούμενη ηγεσία από το Υπουργείο Εργασίας και, βέβαια, εδώ πέρα να επισημάνω και την πολύ μεγάλη συνεισφορά και της τότε Υφυπουργού και του Γενικού Γραμματέα. Συνεχίζει τώρα ο κύριος Πύρρος, βελτιώνοντας συνεχώς το πρόγραμμα, έτσι ώστε αυτή τη στιγμή να έχουμε φτάσει στο να έχουμε 1.294 συμπολίτες μας με αναπηρία να έχουν λάβει το δικό τους Προσωπικό Βοηθό και αυτή τη στιγμή να έχουμε 1.798 Προσωπικούς Βοηθούς να είναι ακριβώς πάνω στις ανάγκες αυτών των συμπολιτών μας. Γιατί είναι μεγαλύτερος ο αριθμός; Γιατί ξέρετε ότι μπορεί να υπάρχουν βάρδιες οι οποίες να καλύπτουν με περισσότερο από έναν Προσωπικό Βοηθό, σύμφωνα με το συμφωνητικό της ανάγκης των ατόμων με αναπηρία.

Επειδή θέλουμε να συνεχίσει αυτό το πρόγραμμα και δεν θέλουμε να υπάρχει αυτή η ανασφάλεια σε αυτούς που αυτή τη στιγμή είναι στο πρόγραμμα, θέλουμε πραγματικά να διασφαλίσουμε και με τη διάταξη ότι θα συνεχιστεί απρόσκοπτα έως την καθολική του εφαρμογή. Έχει αποδειχθεί ζωτικής σημασίας για την ανεξαρτησία και την ποιότητα ζωής για άτομα με αναπηρία που αυτή τη στιγμή έχουν τη συγκεκριμένη υπηρεσία.

Για την ψηφιοποίηση και απλοποίηση των κοινωνικών παροχών, η καθολική εφαρμογή του μέτρου των παροχών του ΟΠΕΚΑ και της ΔΥΠΑ σε δικαιούχους αυτών μέσω της προπληρωμένης κάρτας, είναι στον «πυρήνα», στην «καρδιά», θα έλεγα, της προσπάθειας εκσυγχρονισμού και απλοποίησης του συστήματος κοινωνικής πρόνοιας. Για αυτό και το μέτρο είχε ενταχθεί στο Εθνικό Σχέδιο Ανάκαμψης και Ανθεκτικότητας με 10,3 εκατομμύρια ευρώ. Με τα άρθρα 22 και 23 επιταχύνουμε τη διαδικασία και τη μετάβαση στην προπληρωμένη κάρτα κοινωνικών παροχών, διασφαλίζοντας ότι οι πληρωμές του ΟΠΕΚΑ και της ΔΥΠΑ θα γίνονται έγκαιρα, με ασφάλεια και χωρίς γραφειοκρατικές καθυστερήσεις.

Πηγαίνω στο μέρος Δ΄, κεφάλαια Γ΄ και Δ΄, γιατί θα μιλήσω για κάτι το οποίο έχουμε αναφερθεί ούτως ή άλλως στη διαδικασία των επίκαιρων ερωτήσεων. Ξέρω ότι απασχολεί ουσιαστικά και θετικά την πρώιμη παιδική αγωγή. Κάνω ειδική αναφορά και ειδική μνεία στο κεφάλαιο Γ’ και Δ’, όπως σας είπα, στην πρώιμη παιδική ηλικία και τη φροντίδα, που πιστεύω ότι όλοι, νομίζω, συναντιόμαστε ακριβώς σε αυτή την πεποίθηση, ότι είναι ακρογωνιαίος λίθος για τη μελλοντική ανάπτυξη των παιδιών.

Για αυτό το λόγο θεσμοθετούμε το Πρόγραμμα «Αθηνά», με στόχο την υποστήριξη της μονόπλευρης ανάπτυξης των βρεφών και των παιδιών ηλικίας από τους πρώτους μήνες έως τα 4 έτη, την καλλιέργεια των δεξιοτήτων τους και τη συνεχή επιμόρφωση των παιδαγωγών πρώιμης παιδικής ηλικίας. Μάλιστα, εδώ πρέπει να πω ότι θα είναι και η πρώτη φορά που θα έχει ασχοληθεί το Κράτος συντεταγμένα με αυτούς ακριβώς τους παιδαγωγούς της πρώιμης παιδικής ηλικίας.

Μέχρι τώρα αποσπασματικά και ίσως περισσότερο στον ιδιωτικό τομέα έχει γίνει μία μεγαλύτερη φροντίδα και μέριμνα για την εκπαίδευση και την επανεκπαίδευση των συγκεκριμένων ανθρώπων, οι οποίοι λειτουργούν τόσα χρόνια κοντά στην ελληνική οικογένεια και στις μικρές ηλικίες, κάνοντας την ειδοποιό διαφορά, είτε πρόκειται για το δήμο – το ξέρετε καλά ούτως η άλλως – και σε επίπεδο δήμου, ή στο επίπεδο του ιδιώτη ο οποίος συνδράμει τις ανάγκες της οικογένειας ειδικά στα πρώτα έτη.

Είναι, λοιπόν, πολύτιμος σύμμαχος εδώ η ελληνική ακαδημαϊκή κοινότητα, με την οποία συνεργαζόμαστε τακτικά, συστηματικά, έτσι ώστε να δημιουργηθεί για πρώτη φορά στην Ελλάδα ένα ολοκληρωμένο παιδαγωγικό πλαίσιο βασισμένο στη μοναδικότητα κάθε παιδιού με έναν τρόπο και μια προσέγγιση παιγνιώδη. Θα ακολουθήσει μια σειρά δράσεων που εστιάζουν στην επαγγελματική ανάπτυξη και στην ψυχολογική ενδυνάμωση – και σε αυτό δίνω ιδιαίτερη σημασία – των παιδαγωγών της πρώιμης παιδικής ηλικίας, αλλά και στην εκπαίδευσή τους για τις πιο συμπεριληπτικές πρακτικές, έτσι ώστε να μπορούν να εφαρμοστούν κιόλας σε ένα περιβάλλον μέσα στους σταθμούς, όπως λέγονται, που αλλάζει συνέχεια και οι ανάγκες των παιδιών ούτως η άλλως και η επίδραση των εξωτερικών και εξωγενών παραγόντων.

Έτσι θα διασφαλιστεί ισότιμη ποιοτική αγωγή και φροντίδα των παιδιών με αναπηρία, καθώς και η δημιουργία ομάδων και – εδώ δώστε ιδιαίτερη σημασία – συμβουλευτικής γονέων ακριβώς πάνω σε αυτό, ώστε να δημιουργηθεί μια κοινότητα μεταξύ των γονέων που έχουν τα παιδιά στους σταθμούς, αλλά και τους παιδαγωγούς οι οποίοι βρίσκονται κοντά στα παιδιά καθημερινά. Πώς θα το πετύχουμε αυτό; Έχουμε υπογράψει δύο προγραμματικές συμβάσεις με τα Τμήματα Πρώιμης Παιδικής Αγωγής και Φροντίδας του Πανεπιστημίου Δυτικής Αττικής,, αλλά και με το Διεθνές Πανεπιστήμιο της Ελλάδος. Πώς θα εφαρμοστεί; Θα εφαρμοστεί πιλοτικά στο δεύτερο τρίμηνο του 2025 σε τουλάχιστον 90 βρεφικούς, βρεφονηπιακούς και παιδικούς σταθμούς σε όλη την Ελλάδα και με την ολοκλήρωση της πιλοτικής εφαρμογής τον Ιούνιο του 2026 το νέο παιδαγωγικό πλαίσιο θα αποκτήσει πανελλαδική εμβέλεια.

Την ίδια στιγμή αναβαθμίζουμε, με το άρθρο 28, το Εθνικό Συμβούλιο Αγωγής και Φροντίδας στην πρώιμη παιδική ηλικία, του οποίου η σύνθεση αναθεωρείται και εμπλουτίζεται. Θα υπάρχει διευρυμένη εκπροσώπηση από τα πανεπιστημιακά τμήματα αγωγής και φροντίδας, από όλα τα τμήματα στην πρώιμη παιδική ηλικία, από εκπρόσωπο γονέων των παιδιών με αναπηρία, ακριβώς όπως είχε ειπωθεί και είχε γίνει και σχολιασμός, θα έλεγα αρκετά εκτενής και στη διαβούλευση, από ειδικούς εμπειρογνώμονες με εξειδίκευση σε θέματα παιδοψυχολογίας ή παιδονευρολογίας η αναπτυξιολογίας από το Ινστιτούτο Υγείας του Παιδιού, αλλά και το Συνήγορο του Πολίτη. Σκοπός, λοιπόν, του Συμβουλίου είναι η επιστημονική έρευνα και η εφαρμογή των πλέον σύγχρονων και άρτιων παιδαγωγικών πρακτικών στους σταθμούς βρεφικούς, βρεφονηπιακούς και παιδικούς.

Κλείνοντας, να ευχαριστήσω από καρδιάς όλους τους πολίτες και τους φορείς που συμμετείχαν στις προτάσεις και τις παρατηρήσεις που έκαναν στην ηλεκτρονική διαβούλευση, αλλά και την προηγούμενη περίοδο κατά τη διάρκεια εκπόνησης της συγκεκριμένης νομοθετικής εργασίας. Υπήρξαν πολύ ενδιαφέροντα και, νομίζω, αρκετά υποστηρικτικά σχόλια, σίγουρα υποβοηθητικά ως προς την βελτίωση των διατάξεων και την εφαρμογή όλων αυτών και, βέβαια, νομίζω τις επόμενες μέρες θα έχουμε και μια αρκετά σημαντική ευκαιρία να συζητήσουμε λεπτομερέστερα την ουσία των επιμέρους προτεινόμενων άρθρων.

Εύχομαι, πραγματικά, η διαδικασία όλης αυτής της επεξεργασίας και της συζήτησης να είναι εποικοδομητική. Περιμένουμε σχόλια και παρατηρήσεις των μελών της Επιτροπής και ελπίζουμε πραγματικά στη θετική ψήφο όλων των κομμάτων. Νομίζω ότι είναι ένα νομοσχέδιο που και στα δύο μέρη βοηθάει, έτσι ώστε στο πρώτο κομμάτι όχι μόνο να ενσωματώσουμε μια Οδηγία, αλλά να αλλάξουμε και νοοτροπίες και σίγουρα να επιφέρουμε πιο δίκαιες ευκαιρίες ως προς την ανάπτυξη στελεχών, αλλά, επαναλαμβάνω, το να μπορέσουμε να αναπτύξουμε στελέχη με δυνατότητα λήψης απόφασης σε υψηλότερο επίπεδο με το κομμάτι της ισότιμης και πάλι μεταχείρισης κάθε στελέχους στις μεγάλες επιχειρήσεις και αυτό να αλλάξει και τη νοοτροπία και στις μικρότερες.

Βέβαια, να μπορέσουμε να εφαρμόσουμε με ακόμη μεγαλύτερη, θα έλεγα, επιτυχία τα προγράμματα του Ταμείου Ανάκαμψης που δεν είναι και πάλι μια λογική εκπλήρωση οικονομικών στόχων, αλλά μπορούν να επιφέρουν την αλλαγή στη ζωή, στην πραγματική ζωή, των μικρών παιδιών και των οικογενειών τους ή των ατόμων με αναπηρία, αναφερόμενη και στον Προσωπικό Βοηθό ή στις μεγάλες αλλαγές στο κομμάτι των ανακαινίσεων. Ελπίζοντας στη θετική ψήφο σας, εύχομαι καλή επιτυχία στις εργασίες της Επιτροπής. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Υπουργέ. Να δώσω το λόγο και στην Υφυπουργό για να κάνει την εισήγηση για το δικό της μέρος στο νομοσχέδιο. Η Υφυπουργός, η κυρία Παπακώστα - Παλιούρα Αικατερίνη, έχει το λόγο.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, αγαπητοί κύριοι Γενικοί Γραμματείς, σήμερα βρισκόμαστε ενώπιον σας, ενώπιον της Διαρκούς Επιτροπής Κοινωνικών Υποθέσεων για την πρώτη συζήτηση επί της αρχής ενός, θεωρούμε, πολύ σημαντικού νομοσχεδίου του Υπουργείου Κοινωνικής Συνοχής και Οικογένειας, το οποίο αποτελεί κατά την προσωπική μου άποψη όχι μόνο σταθμό, αλλά και οδοδείκτη ταυτοχρόνως προς μια πιο δίκαιη, πιο ισότιμη, πιο προοδευτική κοινωνία.

Με το σχέδιο νόμου «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων - Ενσωμάτωση της Οδηγίας 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 - Ρυθμίσεις για την ενδυνάμωση των πολιτικών προγραμμάτων για την ενίσχυση της κοινωνικής συνοχής», δεν πραγματοποιούμε απλώς ένα ακόμη νομοθετικό βήμα. Επιδιώκουμε ένα δυναμικό άλμα, προκειμένου να δημιουργήσουμε μια ισχυρή ρωγμή στις περίφημες «γυάλινες οροφές» που περιορίζουν, δυστυχώς, μέχρι και σήμερα την προώθηση των γυναικών σε ηγετικές θέσεις, αποτελώντας αόρατα, αλλά και ισχυρά εμπόδια ανέλιξης τους στην κορυφή.

Η Ευρωπαϊκή Οδηγία 2022/2381 αποτελεί αναντίλεκτα ένα βασικό μηχανισμό του κεκτημένου της Ευρωπαϊκής Ένωσης για την προώθηση της αρχής των ίσων ευκαιριών, της ίσης μεταχείρισης ανδρών και γυναικών σε θέματα εργασίας και απασχόλησης, προκειμένου να εξασφαλιστεί πλήρως και εμπράκτως η ισότητα μεταξύ ανδρών και γυναικών στην εργασία.

Η παράγραφος 4 του άρθρου 157 της Συνθήκης για τη λειτουργία της Ευρωπαϊκής Ένωσης, επιτρέπει θετική δράση, παρέχοντας στα κράτη μέλη τη δυνατότητα να διατηρήσουν ή να θεσπίσουν μέτρα που προβλέπουν ειδικά πλεονεκτήματα, τα οποία διευκολύνουν το υποεκπροσωπούμενο φύλο να ασκήσει επαγγελματική δραστηριότητα ή προλαμβάνουν ή αντισταθμίζουν μειονεκτήματα στην επαγγελματική σταδιοδρομία.

Παράλληλα, το άρθρο 23 του Χάρτη των Θεμελιωδών Δικαιωμάτων της Ευρωπαϊκής Ένωσης προβλέπει ότι η ισότητα μεταξύ των γυναικών και των ανδρών πρέπει να εξασφαλίζεται σε όλους τους τομείς και ότι η αρχή της ισότητας δεν μπορεί να αποκλείει τη διατήρηση ή τη θέσπιση μέτρων που προβλέπουν ειδικά πλεονεκτήματα υπέρ του υποεκπροσωπούμενου φύλου.

Σχετικές μελέτες άλλωστε της Ευρωπαϊκής Επιτροπής τεκμηριώνουν ότι η πολυμορφία οδηγεί σε ένα πιο προορατικό επιχειρηματικό μοντέλο, πιο ισορροπημένες αποφάσεις και βελτιωμένες επαγγελματικές ικανότητες στα διοικητικά συμβούλια, τα οποία αντικατοπτρίζουν καλύτερα την κοινωνική πραγματικότητα και τις ανάγκες των πολιτών. Έχουν επίσης αποδείξει ότι υπάρχει θετική σχέση ανάμεσα στην πολυμορφία ως προς το φύλο σε ανώτατο διευθυντικό επίπεδο και την οικονομική απόδοση και την κερδοφορία μιας επιχείρησης, με αποτέλεσμα σημαντική μακροπρόθεσμη βιώσιμη ανάπτυξη.

Για αυτό τον λόγο η επίτευξη ισόρροπης εκπροσώπησης των φύλων στα διοικητικά συμβούλια είναι ζωτικής σημασίας για τη διασφάλιση της ανταγωνιστικότητας της χώρας μας σε μια παγκοσμιοποιημένη οικονομία και θα προσέφερε συγκριτικό πλεονέκτημα έναντι τρίτων χωρών. Επιπλέον, η αύξηση της εκπροσώπησης των γυναικών στα διοικητικά συμβούλια δεν επηρεάζει θετικά μόνο τις ίδιες, αλλά συμβάλλει και στην προσέλκυση γυναικείων ικανοτήτων στην εταιρεία και στη διασφάλιση μεγαλύτερης συμμετοχής των γυναικών σε όλα τα επίπεδα της διοίκησης, προφανώς και στο εργατικό δυναμικό. Συνεπώς ένα υψηλότερο ποσοστό γυναικών στα διοικητικά συμβούλια ενέχει θετική επίδραση στην μείωση του χάσματος, τόσο ως προς τα ποσοστά της απασχόλησης, όσο και στις αμοιβές των 2 φύλων.

Παρά το γεγονός, ωστόσο, ότι τα στοιχεία συντείνουν υπέρ του θετικού αντίκτυπου της ισόρροπης εκπροσώπησης των φύλων για τις ίδιες τις εταιρείες και για την οικονομία γενικότερα και παρά το ισχύον ενωσιακό δίκαιο κατά των διακρίσεων λόγω φύλου και της δράσης της Ευρωπαϊκής Ένωσης, που ενθαρρύνουν την αυτορρύθμιση, οι γυναίκες σήμερα, ιδιαιτέρως στην χώρα μας, εξακολουθούν να υποεκπροσωπούνται σε μεγάλο βαθμό στα ανώτατα όργανα λήψης αποφάσεων των εταιρειών. Οι διαθέσιμες στατιστικές δείχνουν ότι το ποσοστό των γυναικών που συμμετέχουν στην λήψη επιχειρηματικών αποφάσεων ανωτάτου επιπέδου παραμένει πολύ χαμηλό.

Σύμφωνα με την μελέτη του Ευρωπαϊκού Ινστιτούτου για την Ισότητα των Φύλων, το 2021 οι γυναίκες αποτελούσαν κατά μέσο όρο το 30% των μελών των διοικητικών συμβουλίων των μεγαλύτερων εισηγμένων εταιρειών και μόνο το 8,5% των προέδρων. Η συγκεκριμένη αναλογία καταδεικνύει μια άδικη και μεροληπτική υποεκπροσώπηση των γυναικών, υπονομεύοντας σαφώς τις αρχές της Ένωσης για ίσες ευκαιρίες και ίση μεταχείριση των γυναικών και ανδρών στους τομείς της απασχόλησης και της εργασίας.

Τα πλέον πρόσφατα διαθέσιμα δεδομένα του Ευρωπαϊκού Ινστιτούτου για την Ισότητα των Φύλων δείχνουν ότι τον Οκτώβριο του 2023 οι γυναίκες αντιπροσώπευαν το 1/3 περίπου των μη εκτελεστικών θέσεων στα 2 κορυφαία όργανα λήψης αποφάσεων των μεγαλύτερων εισηγμένων εταιρειών στην Ευρωπαϊκή Ένωση, σε σύγκριση με περίπου το 1/5 των εκτελεστικών θέσεων. Η ανισότητα αυτή, δηλαδή λιγότερες γυναίκες εκτελεστικά στελέχη από ό,τι οι γυναίκες μη εκτελεστικά στελέχη, παρατηρείται στην πλειονότητα των κρατών-μελών. Η σημασία, ωστόσο, της συμμετοχής των γυναικών σε ηγετικές θέσεις έχει τονιστεί επανειλημμένως από την Ευρωπαϊκή Επιτροπή, όχι μόνο όμως ως ένα ζήτημα κοινωνικής ισότητας και ευθύνης, αλλά και στο πλαίσιο της βελτίωσης της ανταγωνιστικότητας και της οικονομικής απόδοσης των επιχειρήσεων, αποτελώντας, εν τέλει, στρατηγική επιταγή για τις επιχειρήσεις, στο πλαίσιο μιας καλύτερης αποδοτικότερης εταιρικής διακυβέρνησης.

Πολυάριθμες είναι, μάλιστα, οι μελέτες που καταδεικνύουν με στοιχεία την θετική συσχέτιση μεταξύ της έμφυλης ποικιλομορφίας της ηγετικής θέσης και των οικονομικών επιδόσεων, δείχνοντας ότι η συμμετοχή των γυναικών στα όργανα λήψης αποφάσεων οδηγεί σε καλύτερα οικονομικά αποτελέσματα και σε ανδροκρατούμενους κλάδους, όπως, για παράδειγμα, ο χρηματοπιστωτικός τομέας. Επίσης, οδηγεί στη διαμόρφωση μίας πιο συμπεριληπτικής κουλτούρας, συμβάλλοντας στην προσέλκυση ταλέντων και αυξάνοντας τόσο την δέσμευση των εργαζομένων, όσο και την παραγωγικότητα.

Όσον αφορά την χώρα μας δε, σύμφωνα με τα στοιχεία της Παγκόσμιας Τράπεζας και ειδικότερα την πηγή «Women, Business and the Law» του 2024, η Ελλάδα είναι μια από τις ελάχιστες χώρες στον πλανήτη που έχει κατακτήσει την πλήρη ισότητα στο νόμο, γεγονός οπωσδήποτε εξαιρετικά σημαντικό. Σε αντίθεση, ωστόσο, αυτής της διαπίστωσης, οι ανισότητες στην πράξη μεταξύ των φύλων, παραμένουν ιδιαίτερα έντονες στον τομέα της εργασίας. Η Ελλάδα βρίσκεται διαχρονικά σε ιδιαίτερα χαμηλή θέση, κατατάσσεται στην 24η, σύμφωνα με την κατάταξη του Ευρωπαϊκού Ινστιτούτου Ισότητας των Φύλων.

Βεβαίως, ο δείκτης συμμετοχής των γυναικών στα κέντρα λήψης αποφάσεων της Ελλάδας σημείωσε αύξηση και μάλιστα την μεγαλύτερη στο πρώτο εξάμηνο του 2024, καθώς η συμμετοχή των γυναικών ως μελών διοικητικών συμβουλίων στις μεγαλύτερες εισηγμένες εταιρείες κυμάνθηκε στο 27% έναντι 73% για τους άνδρες, με τον αντίστοιχο όμως μέσο όρο στην Ευρωπαϊκή Ένωση να κυμαίνεται στο 34% και 66%, αντίστοιχα. Επιπρόσθετα, σύμφωνα με τα στοιχεία-διαπιστώσεις σχετικής έρευνας της Επιτροπής Κεφαλαιαγοράς, σχεδόν το 70% των εταιρειών διαθέτουν στα διοικητικά τους συμβούλια τον ελάχιστο εκ του νόμου απαιτούμενο αριθμό ανεξάρτητων μη εκτελεστικών μελών και επιπλέον μόνο σε ένα ποσοστό 30% του συνόλου των εταιρειών η συμμετοχή των γυναικών στα διοικητικά συμβούλια υπερβαίνει την αναλογία του ενός τρίτου.

Από τα παραπάνω, επομένως, συνάγεται ότι η εφαρμογή του ν.4706/2020 συνέβαλε σε έναν σημαντικό βαθμό στη βελτίωση της πολυμορφίας των διοικητικών συμβουλίων, αν λάβουμε, βέβαια, ως δεδομένο την υποχρεωτικότητα του νόμου, ιδίως ως προς τη συμμετοχή και των 2 φύλων, αλλά και των ανεξάρτητων μη εκτελεστικών μελών που οδήγησε στην αναγκαστική συμμόρφωση. Πριν την εφαρμογή του νόμου για την εταιρική διακυβέρνηση στο τέλος του 2020, η συμμετοχή των γυναικών στα συμβούλια των εισηγμένων εταιρειών ήταν μόλις 13% έναντι 87% των ανδρών και μέσα σε μόλις ένα χρόνο, δηλαδή στο τέλος του 2021, ανήλθε στο 25%, έναντι 75% των ανδρών, ενώ, σύμφωνα με νεότερα στοιχεία, στο τέλος του 2023 η γυναικεία συμμετοχή έχει φτάσει πλέον στο 28% έναντι 72% των ανδρών.

Τέλος, σε σχετική έρευνα που διεξήχθη από τον ΣΕΒ για την θέση των γυναικών στις επιχειρήσεις στην Ελλάδα, αναδεικνύεται ότι ένα πολύ σημαντικό ποσοστό επιχειρήσεων περίπου το 84%, αναγνωρίζουν τη σημασία της συμβολής μέτρων, όπως οι ποσοστώσεις, στην προώθηση της ισότητας των φύλων, στις προσλήψεις και τις προαγωγές. Παράλληλα, όμως, επισημαίνεται ότι είναι αναγκαία η σταδιακή διαμόρφωση εκείνων των κατάλληλων συνθηκών και της κουλτούρας που θα επιτρέψουν την σταδιακή και προοδευτική ανέλιξη των στελεχών του γυναικείου φύλου σε ανώτερες και ανώτατες θέσεις.

Αξιότιμες κυρίες και κύριοι συνάδελφοι, δοθέντων όλων των ανωτέρω, το παρόν νομοσχέδιο, έχοντας ως βασικό στόχο την μείωση της ανισότητας και την αποκατάσταση της έμφυλης ισορροπίας στην εκπροσώπηση των φύλων σε θέσεις διευθυντικών στελεχών των εταιρειών, εισάγει υποχρεωτικό ποσοστό τουλάχιστον 33% από το 25% που ισχύει σήμερα σύμφωνα με το ν.4706/2020 για το υποεκπροσωπούμενο φύλο στα διοικητικά συμβούλια των εισηγμένων εταιρειών, που πληρούν συγκεκριμένα οικονομικά κριτήρια, δηλαδή απασχολούν πάνω από 250 εργαζομένους και έχουν ετήσιο κύκλο εργασιών πάνω από 50 εκατομμύρια ευρώ ή ετήσιο ισολογισμό τουλάχιστον 43 εκατομμύρια. Αντίστοιχα, οι ρυθμίσεις αυτές μπορούν να εφαρμοστούν και σε μη εισηγμένες ανώνυμες εταιρίες και δημόσιες επιχειρήσεις που διαθέτουν τα ίδια ως άνω οικονομικά κριτήρια, εφόσον το προβλέπουν στο καταστατικό τους.

Ειδικά στις ως άνω μεγάλες εισηγμένες εταιρείες το Διοικητικό Συμβούλιο των οποίων συμμετέχουν τρία ή περισσότερα εκτελεστικά μέλη στο ως άνω ποσοστό του 33%, περιλαμβάνεται κατά τρόπο δεσμευτικό και ένα τουλάχιστον εκτελεστικό μέλος από το υποεκπροσωπούμενο φύλο. Προσδιορίζει αντικειμενικά και διαφανή κριτήρια, ουδέτερα ως προς το φύλο και τη διαδικασία για την επιλογή και τον διορισμό μελών στο Διοικητικό Συμβούλιο και ταυτόχρονα αναγνωρίζει το δικαίωμα ενημέρωσης του ή της υποψήφιας του υποεκπροσωπούμενου φύλου που δεν επιλέχθηκε.

Προβλέπει την υποχρέωση των ανωτέρων μεγάλων εταιρειών να υποβάλλουν ετήσια έκθεση, στην οποία περιλαμβάνονται στοιχεία σχετικά με την τήρηση των υποχρεώσεων του σχεδίου νόμου αναφορικά με την εκπροσώπηση του υποεκπροσωπούμενου φύλου, ενώ επενδύει στη συνέργεια και επιβραβεύει όσες επιχειρήσεις επενδύουν στην ισόρροπη ανάπτυξη χορηγώντας τους το σήμα ισότητας. Τέλος, θεσπίζει το ταμείο ισότητας των φύλων, στο οποίο, θα εισέρχονται ποσά από τις χρηματικές κυρώσεις και από κάθε είδους δωρεές και χορηγίες, κληρονομιές και κληροδοσίες υπέρ της Γενικής Γραμματείας Ισότητας και Ανθρωπίνων Δικαιωμάτων, με σκοπό την εξυπηρέτηση της αποστολής της και την υλοποίηση δράσεων για την προώθηση της έμφυλης ισότητας.

Αγαπητοί συνάδελφοι, το σπάσιμο των «γυάλινων οροφών» δεν είναι απλώς μια μεταφορά. Είναι η αναγνώριση ότι οι φραγμοί της ανισότητας δεν είναι αόρατοι. Είναι πραγματικοί, είναι απτές δομές που κρατούν ταλαντούχες γυναίκες μακριά από τις θέσεις που πραγματικά τις αξίζουν. Σήμερα, λοιπόν, νομοθετούμε για μια κοινωνία όπου η αξιοκρατία θα είναι ο κανόνας και όχι η εξαίρεση. Νομοθετούμε για μια οικονομία όπου θα αξιοποιεί στο έπακρο τις δυνατότητες όλων των ανθρώπων της. Νομοθετούμε για τις κόρες μας, νομοθετούμε για τις αδελφές μας, για τις συναδέλφους μας και το ερώτημα είναι αν θα είμαστε εκείνες και εκείνοι που θα γκρεμίσουμε τις «γυάλινες οροφές», ανοίγοντας δρόμους για τις γενιές που έρχονται ή θα αφήσουμε την αδικία να διαιωνίζεται. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ, κ. Πρόεδρε. Το νομοσχέδιο που συζητάμε σήμερα δεν είναι μια απλή νομοθετική ρύθμιση. Είναι ένα ακόμα βήμα σε μία προσπάθεια που έχει ξεκινήσει χρόνια πριν. Μία προσπάθεια που έχει ξεκινήσει από την ίδια την κοινωνία, όταν έγινε αντιληπτό ότι οι γυναίκες διαδραματίζουν ενεργό ρόλο στους χώρους εργασίας και κατά συνέπεια στη διοίκηση των επιχειρήσεων. Μία προσπάθεια που στόχο έχει την ισότητα των φύλων, τις ίσες ευκαιρίες την εξασφάλιση της κοινωνικής συνοχής, της αξιοποίησης όλων των διαθέσιμων ταλέντων και δεξιοτήτων. Αυτή η προσπάθεια δεν είναι μια προσπάθεια που γίνεται στο κενό.

Δεν είναι μια προσπάθεια που προσπαθεί να διαχωρίσει τα δύο φύλα, να δημιουργήσει διχασμό. Αντίθετα, είναι μια προσπάθεια που πρώτα και πάνω από όλα σέβεται τα ανθρώπινα δικαιώματα, σέβεται τους άνδρες και τις γυναίκες. Ειδικότερα, μια και το νομοσχέδιο που συζητάμε αφορά στην ενσωμάτωση της Οδηγίας 2022/2381, αυτή η προσπάθεια είναι μέρος της δέσμευσης της Ευρωπαϊκής Ένωσης για την ισότητα. Γιατί, με βάση το άρθρο 2 της Συνθήκης για την Ευρωπαϊκή Ένωση, η ισότητα είναι θεμελιώδης αξία της Ένωσης και είναι κοινή στα κράτη - μέλη.

Επίσης, με βάση το άρθρο 3, παράγραφος 3 της Συνθήκης, η Ένωση προωθεί την ισότητα μεταξύ γυναικών και ανδρών και με το άρθρο 157, παράγραφος 3, αναθέτει στο Ευρωπαϊκό Κοινοβούλιο και το Συμβούλιο την εξουσία να θεσπίζουν τα αντίστοιχα μέτρα, με τα οποία εξασφαλίζεται η εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης. Όλα αυτά πρέπει να τονίσουμε συμβαίνουν στις επονομαζόμενες δυτικές χώρες, στις οποίες, έχουν γίνει σημαντικά βήματα προόδου και το δικαίωμα για την αυτοπραγμάτωση αφορά και τα δύο φύλα. Το ερώτημα, βέβαια, που προκύπτει είναι, γιατί είναι απαραίτητη η ύπαρξη της συγκεκριμένης Ευρωπαϊκής Οδηγίας και γιατί αυτή να ενσωματωθεί στο εθνικό μας δίκαιο;

Η απάντηση είναι πολύ απλή, γιατί, παρά τα βήματα προόδου εξακολουθεί και υπάρχει για τις γυναίκες αυτό που είχε χαρακτηριστεί ως «γυάλινη οροφή». Δεν θα επεκταθώ πολύ, αλλά με τον όρο «γυάλινη οροφή» περιλαμβάνονται όλα αυτά τα ορατά και αόρατα εμπόδια που μπαίνουν στο δρόμο των γυναικών όταν επιδιώκουν την εξέλιξη και την πρόοδό τους, ειδικά στο χώρο των επιχειρήσεων. Η «γυάλινη οροφή» αποδεικνύεται και από τα στατιστικά στοιχεία.

Στην Ευρωπαϊκή Ένωση, αν και οι γυναίκες αποτελούν το 60% περίπου των αποφοίτων πανεπιστημίων, υποεκπροσωπούνται σημαντικά σε θέσεις λήψης οικονομικών αποφάσεων, ιδίως στα ανώτερα κλιμάκια. Έτσι, σύμφωνα με στοιχεία του 2022, το 31,5% των μελών Διοικητικών Συμβουλίων είναι γυναίκες, ενώ μόνο το 8% είναι Πρόεδροι σε Διοικητικά Συμβούλια. Στην Ελλάδα η κατάσταση είναι αντίστοιχη. Έτσι, σύμφωνα με στοιχεία του 2023 οι γυναίκες πρόεδροι σε Διοικητικά Συμβούλια είναι το 9% και αυτό αν θέλουμε να προοδεύουμε σαν κοινωνία είναι κάτι που θα πρέπει να βελτιωθεί.

Το παρόν νομοσχέδιο, λοιπόν, στο πρώτο, δεύτερο και τρίτο μέρος ενσωματώνει τη συγκεκριμένη Οδηγία της Ευρωπαϊκής Ένωσης στο εθνικό μας δίκαιο. Θα αναφερθώ σε αυτά αμέσως μετά. Περαιτέρω, στο τέταρτο μέρος του νομοσχεδίου περιλαμβάνονται ρυθμίσεις που εστιάζουν σε ενεργητικές πολιτικές υποστήριξης των ατόμων με αναπηρία και αφετέρου, ρυθμίσεις για τη βελτίωση του πλαισίου παροχής υπηρεσιών αγωγής και φροντίδας σε βρέφη και μικρά παιδιά ηλικίας έως και τεσσάρων ετών.

Εδώ στόχος του σχεδίου νόμου είναι να στηρίξει ευάλωτες κοινωνικές ομάδες, να ενσωματώσει τεχνολογίες που διασφαλίζουν τη διαφάνεια και την αποδοτικότητα σε κοινωνικές παροχές και να συνδράμει στην ενδυνάμωση και την υποστήριξη της ανάπτυξης των μικρών παιδιών και στη βελτίωση των υπηρεσιών αγωγής και φροντίδας που παρέχονται από τους βρεφικούς, βρεφονηπιακούς και παιδικούς σταθμούς.

Κυρίες και κύριοι συνάδελφοι, το νομοσχέδιο αποτελείται από πέντε μέρη και συνολικά 34 άρθρα. Το πρώτο, δεύτερο και τρίτο μέρος, άρθρα από 1 έως και 17, περιλαμβάνει τις διατάξεις τις σχετικές με την ενσωμάτωση της Οδηγίας της Ευρωπαϊκής Ένωσης. Σε αυτές, με στόχο, όπως ανέφερα, τη μείωση της ανισότητας στην εκπροσώπηση των φύλων σε θέσεις διευθυντικών στελεχών των εταιρειών προβλέπεται υποχρεωτικό ποσοστό τουλάχιστον 33% για το υποεκπροσωπούμενο φύλο στα Διοικητικά Συμβούλια των εισηγμένων εταιριών που πληρούν συγκεκριμένα οικονομικά κριτήρια.

Δηλαδή, απασχολούν πάνω από 250 εργαζόμενους και έχουν ετήσιο κύκλο εργασιών τουλάχιστον 50 εκατομμυρίων ευρώ ή ετήσιο ισολογισμό τουλάχιστον 43 εκατομμυρίων ευρώ. Αντίστοιχα, οι ρυθμίσεις αυτές μπορούν να εφαρμοστούν και σε μη εισηγμένες Ανώνυμες Εταιρείες και δημόσιες επιχειρήσεις που διαθέτουν τα ίδια ως άνω οικονομικά κριτήρια, εφόσον το προβλέπουν τα καταστατικά τους.

Περαιτέρω, κάτι που είναι εξαιρετικά σημαντικό, η διαδικασία επιλογής μελών των Διοικητικών Συμβουλίων θα γίνεται με βάση διαφανή και αντικειμενικά κριτήρια δίνοντας προτεραιότητα σε υποψήφιους στο υποεκπροσωπούμενο φύλο όταν υπάρχουν ίδια προσόντα με άλλους υποψηφίους. Συνεπώς, δεν αρκεί μόνο το φύλο για την επιλογή. Πρέπει να υπάρχουν και τα αντίστοιχα προσόντα. Η ρύθμιση αυτή επιδιώκει να ενισχύσει την αξιοποίηση του ανθρώπινου δυναμικού και να εμπλουτίσει τα εταιρικά περιβάλλοντα δημιουργώντας ένα πλαίσιο ίσων ευκαιριών. Σε περιπτώσεις μη συμμόρφωσης με τα προβλεπόμενα προβλέπονται κυρώσεις που περιλαμβάνουν πρόστιμα έως 3.000.000 ευρώ.

Επίσης, προβλέπεται η υποβολή εκ μέρους των εταιρειών ειδικής έκθεσης, στην οποία περιλαμβάνονται στοιχεία με την τήρηση των υποχρεώσεων του παρόντος νομοσχεδίου και τα μέτρα που εφαρμόζονται πρόκειται να εφαρμοστούν για τη βελτίωση της ισόρροπης εκπροσώπησης των φύλων στα Δ.Σ. των εταιρειών. Περαιτέρω, για το σύνολο των εισηγμένων εταιρειών προβλέπεται ότι σε περίπτωση κλάσματος το ποσοστό εκπροσώπησης του υποεκπροσωπούμενου φύλλου θα στρογγυλοποιείται στον εγγύτερο ακέραιο αριθμό και όχι, στον μικρότερο αριθμό, όπως ισχύει σήμερα.

Τέλος, συστήνεται Ταμείο Ισότητας των Φύλων υπό τη μορφή αναλυτικού λογαριασμού εσόδων. Σε αυτόν θα εγγράφονται υπέρ της Γενικής Γραμματείας Ισότητας και Ανθρωπίνων Δικαιωμάτων και Υπουργείου Κοινωνικής Συνοχής και Οικογένειας, πρώτον, τα ποσά από την είσπραξη των χρηματικών κυρώσεων που επιβάλλονται σε περίπτωση μη συμμόρφωσης με το ελάχιστο ποσοστό εκπροσώπησης του υποεκπροσωπούμενου φύλου και, δεύτερον, κάθε είδους έσοδα από χαριστική αιτία, όπως δωρεές και χορηγίες.

Κυρίες και κύριοι συνάδελφοι, προχωρώ την εισήγησή μου με το τέταρτο μέρος του σχεδίου νόμου, άρθρα 18 - 33, το οποίο περιλαμβάνει τις σχετικές ρυθμίσεις για τη βέλτιστη υλοποίηση και ενίσχυση της αποτελεσματικότητας πιλοτικών προγραμμάτων που απευθύνονται σε άτομα με αναπηρία που υλοποιούνται με χρηματοδότηση του Ταμείου Ανάκαμψης και Ανθεκτικότητας.

Ειδικότερα, στο πλαίσιο υλοποίησης πιλοτικού προγράμματος επιχορήγησης παρεμβάσεων προσβασιμότητας σε χώρους μόνιμης κατοικίας και εργασίας ατόμων με αναπηρία, προβλέπεται η δυνατότητα συμμετοχής για όλους τους δυνητικά δικαιούχους του προγράμματος, ανεξάρτητα από το εάν μέχρι σήμερα έχουν καταγραφεί στο Ψηφιακό Μητρώο Ατόμων με Αναπηρία, συμπεριλαμβάνοντας και εκείνους για τους οποίους η ψηφιοποίηση και καταγραφή των γνωματεύσεών τους είναι σε εξέλιξη. Επεκτείνεται, επίσης, η δυνατότητα υλοποίησης παρεμβάσεων προσβασιμότητας σε δημόσια κτίρια στο πλαίσιο του προϋπολογισμού του έργου και σύμφωνα με τα ορόσημα αυτού, ενισχύοντας έτι περαιτέρω την προσβασιμότητα των ατόμων με αναπηρία.

Το Πρόγραμμα υλοποιείται στο σύνολο των περιφερειών της χώρας με φορέα υλοποίησης την Ελληνική Εταιρεία Τοπικής Ανάπτυξης και Αυτοδιοίκησης. Επιπλέον, ενισχύεται η αποδοτικότητα του πιλοτικού Προγράμματος υποστηριζόμενης απασχόλησης για άτομα στο φάσμα του αυτισμού, με την ανάπτυξη Ειδικού Μητρώου Εκπαιδευμένων Διαμεσολαβητών, οι οποίοι θα υποστηρίζουν τόσο τα άτομα στο φάσμα του αυτισμού, όσο και επιχειρήσεις που συμμετέχουν στο Πρόγραμμα.

Συγχρόνως, με τις προτεινόμενες ρυθμίσεις διασφαλίζεται η δυνατότητα της αξιοποίησης Μητρώου Ανέργων Ωφελουμένων, που τηρείται στη Δημόσια Υπηρεσία Απασχόλησης, στο πλαίσιο του πιλοτικού Προγράμματος, ώστε και τα άτομα με διαταραχές αυτιστικού φάσματος που δεν έχουν ακόμα καταγραφεί στο Ψηφιακό Μητρώο Ατόμων με Αναπηρία, να αποτελέσουν δυνητικούς ωφελούμενους του συγκεκριμένου πιλοτικού Προγράμματος, σύμφωνα με τους όρους και τις προδιαγραφές αυτού.

Παράλληλα, προβλέπεται η συνέχιση του πιλοτικού Προγράμματος «Προσωπικός Βοηθός για Άτομα με Αναπηρία», εξασφαλίζοντας τη βιώσιμη παροχή της υπηρεσίας μέχρι την ολοκλήρωση του Προγράμματος του Ταμείου Ανάκαμψης και Ανθεκτικότητας στο πλαίσιο του προϋπολογισμού του έργου, ενόψει και της και της σχεδιαζόμενης μετέπειτα καθολικής εφαρμογής της υπηρεσίας και της μετάπτωσης αυτής σε άλλο χρηματοδοτικό εργαλείο.

Κυρίες και κύριοι συνάδελφοι, το Υπουργείο Κοινωνικής Συνοχής και Οικογένειας, με τη δέσμευση και επίνευση του Πρωθυπουργού μας, Κυριάκου Μητσοτάκη, έχει θέσει ως βασική προτεραιότητα την παροχή ποιοτικής αγωγής και φροντίδας στην πρώιμη παιδική ηλικία, με στόχο την υποστήριξη της ολιστικής ανάπτυξης και της ευημερίας των βρεφών και νηπίων ηλικίας έως και τεσσάρων ετών. Έτσι, σε συνεργασία με δημόσια πανεπιστημιακά τμήματα αγωγής και φροντίδας στην πρώιμη παιδική ηλικία θα υλοποιηθεί το Πρόγραμμα «Αθηνά - Θεμελιώνοντας το μέλλον των παιδιών μας». Το Πρόγραμμα σε πρώτο στάδιο θα εφαρμοστεί πιλοτικά και για πρώτη φορά σε συνεργασία με τα ελληνικά πανεπιστημιακά ιδρύματα θα δημιουργηθεί ένα ολιστικό παιδαγωγικό πλαίσιο για τα παιδιά που είναι εγγεγραμμένα σε βρεφικούς, βρεφονηπιακούς και παιδικούς σταθμούς. Ακολούθως, θα επιμορφωθούν παιδαγωγοί των βρεφικών, βρεφονηπιακών και παιδικών σταθμών οι οποίοι θα συμμετέχουν στο Πρόγραμμα. Παράλληλα, θα υλοποιηθεί μία σειρά δράσεων με στόχο:

Την επιμόρφωση των παιδαγωγών πρώιμης παιδικής ηλικίας σε ζητήματα που αφορούν τους τέσσερις βασικούς τομείς ανάπτυξης των παιδιών, δηλαδή τη γνωστική, γλωσσική, ψυχοκοινωνική και κινητική ανάπτυξη, καθώς και τη σημασία της έγκαιρης ανίχνευσης αναπτυξιακών δυσκολιών, καθώς και της πρώιμης παρέμβασης. Την επιμόρφωση των παιδαγωγών πρώιμης παιδικής ηλικίας για την εφαρμογή συμπεριληπτικών πρακτικών στους βρεφικούς, βρεφονηπιακούς και παιδικούς σταθμούς, ώστε να εξασφαλιστεί η ποιοτική και ισότιμη αγωγή και φροντίδα σε παιδιά με αναπηρία ή αναπτυξιακές διαταραχές.

Τρίτον, την ενημέρωση και ευαισθητοποίηση των γονιών βρεφών και νηπίων, ώστε να εξασφαλίσουν ένα ασφαλές και αναπτυξιακά ευνοϊκό περιβάλλον για τα παιδιά τους, το οποίο προσφέρει συστηματικές ευκαιρίες για επίσημες και ανεπίσημες δραστηριότητες διδασκαλίας και παιχνιδιού. Το νέο παιδαγωγικό πλαίσιο θα εφαρμοστεί πιλοτικά σε τουλάχιστον 90 βρεφικούς, βρεφονηπιακούς και παιδικούς σταθμούς από το δεύτερο τρίμηνο του 2025 και έως τον Ιούνιο του 2026. Μετά την αξιολόγηση της πιλοτικής του εφαρμογής και την ενσωμάτωση των απαραίτητων βελτιωτικών αλλαγών και τροποποιήσεων, θα ξεκινήσει η καθολική εφαρμογή του νέου πλαισίου. Είναι πολύ σημαντικό ότι ξεκινάμε ένα πιλοτικό πρόγραμμα, ώστε να έχουμε μετρήσιμα στοιχεία και να δούμε τι παραπάνω μπορούμε να βελτιώσουμε.

Με τη θέσπιση του Προγράμματος «Αθηνά - Θεμελιώνοντας το μέλλον των παιδιών μας» αναβαθμίζεται σημαντικά η ποιότητα των παρεχόμενων υπηρεσιών προς τα παιδιά που παρακολουθούν βρεφικούς, βρεφονηπιακούς και παιδικούς σταθμούς. Παράλληλα, δίνεται έμφαση στην ενδυνάμωση των ίδιων των γονέων να υποστηρίξουν την ανάπτυξη των παιδιών τους.

Τέλος, το νομοσχέδιο ενισχύει τη χρήση της τεχνολογίας και της ψηφιακής διακυβέρνησης για τη βελτίωση της αποδοτικότητας και της διαφάνειας στις κοινωνικές παροχές, μέσω βελτιωτικών παρεμβάσεων για την εφαρμογή του μέτρου της πληρωμής επιδομάτων του ΟΠΕΚΑ και της ΔΥΠΑ μέσω προπληρωμένης κάρτας. Ειδικότερα, προβλέπεται η ανάπτυξη πληροφοριακού συστήματος για τη διαχείριση πληρωμών μέσω προπληρωμένων καρτών, που θα εξασφαλίζει την ταχύτητα, τη διαφάνεια και την αποφυγή φαινομένων απάτης.

Με το μέτρο αυτό αντιμετωπίζεται η ανάγκη της απλούστευσης και του εκσυγχρονισμού του τρόπου πληρωμής παροχών του Οργανισμού Προνοιακών Επιδομάτων και Κοινωνικής Αλληλεγγύης και τις Δημόσιες Υπηρεσίες Απασχόλησης. Αυτό θα συμβεί μέσω της διαλειτουργικότητας του πληροφοριακού συστήματος, ώστε να διασφαλίζονται η ταχύτητα, η διαφάνεια και η ασφάλεια στις συναλλαγές των δικαιούχων.

Κυρίες και κύριοι συνάδελφοι, ολοκληρώνω την εισήγησή μου με την επισήμανση ότι όλα αυτά που συζητάμε για το νομοσχέδιο είναι θέματα δυναμικά. Εάν ανατρέξουμε λίγα χρόνια πριν, θα διαπιστώναμε ότι ελάχιστες γυναίκες ήταν σε ανώτατες διοικητικές θέσεις. Τώρα, τόσο στην Ελλάδα και την Ευρωπαϊκή Ένωση η κατάσταση έχει βελτιωθεί. Είναι ιδανική; Σαφώς και όχι, αλλά είναι σημαντικό ότι εξελισσόμαστε, τόσο σε κοινωνικό, όσο και σε θεσμικό επίπεδο. Αρκεί μόνο μία νομοθετική πρωτοβουλία, μία ενσωμάτωση ευρωπαϊκής οδηγίας που να υπαγορεύει ποσοστώσεις; Σαφώς και δεν αρκεί. Χρειαζόμαστε πρωτοβουλίες, όπως περισσότεροι παιδικοί σταθμοί, περισσότερη φροντίδα, περισσότερη κοινωνική αρωγή, κάτι που συστηματικά επιδιώκει η κυβέρνησή μας και το Υπουργείο Κοινωνικής Συνοχής και Οικογένειας.

Επισημαίνω εδώ την πρόσφατη δημιουργία επιπλέον 20.000 νέων θέσεων πρόσβασης σε βρεφονηπιακούς σταθμούς. Θυμίζω ακόμα τη γενναία αύξηση του προϋπολογισμού για τα vouchers, που φέτος άγγιξε τα 380 εκατ. ευρώ και το πρωτοποριακό Πρόγραμμα «Νταντάδες της Γειτονιάς», το οποίο θα εξελιχθεί ακόμη περισσότερο.

Το Υπουργείο αυτό, η Κυβέρνηση αυτή, προχωρά με σωστό σχεδιασμό και αξιοποίηση όλων των διαθέσιμων εργαλείων. Προχωράμε για την προώθηση της ισότητας, για την καλύτερη κοινωνική αρωγή, για την προστασία των παιδιών μας και συνολικά σε ένα σχεδιασμό που θα μπορέσει να οδηγήσει στην αντιμετώπιση ενός από τα πιο κρίσιμα ζητήματα για τη χώρα μας, αυτή του δημογραφικού. Το παρόν νομοσχέδιο είναι ένα ακόμα ουσιαστικό βήμα προς αυτή την κατεύθυνση και είναι δεδομένο ότι θα ακολουθήσουν κι άλλα. Για αυτό σας καλώ να το ψηφίσετε. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε την κυρία Ιατρίδη.

Το λόγο έχει η Εισηγήτρια της Μειοψηφίας, κυρία Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας)**: Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, καλούμαστε σήμερα να επεξεργαστούμε και να εξετάσουμε ένα νομοσχέδιο του Υπουργείου Κοινωνικής Συνοχής και Οικογένειας. Το πρώτο τμήμα του νομοσχεδίου αφορά την ενσωμάτωση της Οδηγίας 2831/2022, σχετικά με την ισόρροπη εκπροσώπηση των δύο φύλων σε θέσεις διευθυντικών στελεχών σε εταιρείες. Το δεύτερο τμήμα του αναφέρεται στην ενίσχυση της κοινωνικής συνοχής. Αφορά την τροποποίηση ήδη υπαρχόντων πιλοτικών προγραμμάτων και τη θέσπιση του Προγράμματος «Αθηνά» σχετικά με τη λειτουργία των βρεφονηπιακών σταθμών.

Το νομοσχέδιο αυτό είναι μόλις το δεύτερο νομοσχέδιο ενάμιση χρόνο μετά τη σύσταση του Υπουργείου. Με το ρυθμό του ενός νομοσχεδίου το χρόνο, μέχρι τις επόμενες εκλογές λογικά πρέπει να αναμένουμε πόσα; Άλλα δύο; Τέσσερα νομοσχέδια ανά κυβερνητική περίοδο για τόσο σημαντικούς τομείς; Ζητήματα πρόνοιας, ζητήματα για την καταπολέμηση της φτώχειας, του δημογραφικού, του στεγαστικού, ζητήματα για την παιδική προστασία, για την ισότητα και τα ανθρώπινα δικαιώματα, δεν λύνονται έτσι.

Το πρώτο νομοσχέδιο του περασμένου Απριλίου αφορούσε κυρίως θέματα οργάνωσης του Υπουργείου. Ψηφίσαμε τα αυτονόητα, να έχει, δηλαδή, το Υπουργείο Οικονομικό και Διοικητικό Τμήμα. Από τότε τι είχε αλλάξει στο Υπουργείο;

Διορθώθηκαν τα κακώς κείμενα; Απέκτησε οργανισμό; Κάθε λίγο και λιγάκι εργαζόμενοι καθυστερούν να πληρωθούν. Με τη στέγαση του Υπουργείου τι έχει συμβεί; Σήμερα καλούμαστε πρώτη φορά να συζητήσουμε για θέματα κοινωνικής πολιτικής, τα 34 όμως Άρθρα του νομοσχεδίου δεν θίγουν ουσιαστικά τέτοια ζητήματα ούτε αφορούν τη χάραξη προοδευτικών πολιτικών. Το Υπουργείο ακολουθεί το συνηθισμένο βιαστικό και πρόχειρο τρόπο νομοθέτησης που συνηθίζει η Κυβέρνηση. Τετάρτη έληξε η διαβούλευση, Παρασκευή κατατέθηκε το νομοσχέδιο στη Βουλή.

Έτσι οραματίζεστε την κοινωνική πολιτική και την πρόνοια στη χώρα; Σχεδιασμένη απρόσεκτα και επιπόλαια; Κάθε νομοσχέδιο της Κυβέρνησης είναι μια «ωδή» στην προχειρότητα. Στην προκειμένη περίπτωση, όμως, είναι κατανοητή η βιασύνη εξαιτίας της αργοπορίας σας να ενσωματώσετε την Οδηγία. Εξαιτίας της αδιαφορίας σας, ερχόμαστε εδώ και ψηφίζουμε βιαστικά για μια Οδηγία που θα μπορούσαμε να την είχαμε ενσωματώσει στο εθνικό δίκαιο εδώ και δύο χρόνια. Η Οδηγία 2381/2022, σχετικά με την ισόρροπη εκπροσώπηση των γυναικών στα Δ.Σ. εισηγμένων εταιρειών είναι μια πρωτοβουλία της Ευρωπαϊκής Ένωσης για τη στήριξη της ισότητας των δύο φύλων στην εργασία.

Είναι πολύ θετικό να προωθείται ο διορισμός των γυναικών ως διευθυντικά στελέχη. Δεν πρόκειται μόνο για την αποκατάσταση μιας αδικίας απέναντι στο γυναικείο φύλο. Η υποεκπροσώπηση των γυναικών είναι μια χαμένη ευκαιρία και για τις ίδιες τις εταιρείες, οι οποίες επωφελούνται από την παρουσία των γυναικών στα Δ.Σ.. Στη συλλογική εταιρική νοοτροπία ενσωματώνεται ένα ευρύτερο φάσμα προοπτικών. Η ομαδική απόδοση και η ποιότητα λήψης αποφάσεων ενισχύονται, ενώ βελτιώνεται και η εταιρική διακυβέρνηση. Ακόμα, διασφαλίζεται η μεγαλύτερη συμμετοχή των γυναικών σε όλα τα επίπεδα διοίκησης. Παράλληλα, αυτή η έμφυλη πολυμορφία στα Δ.Σ. επηρεάζει θετικά και την οικονομική απόδοση και την κερδοφορία της επιχείρησης.

Παρόλα αυτά, οι γυναίκες εξακολουθούν να υποεκπροσωπούνται στα όργανα λήψης αποφάσεων σε μεγάλο βαθμό ακόμα και όταν κατέχουν ανώτερες διευθυντικές θέσεις, συνήθως αφορούν τομείς όπως η επικοινωνία και το ανθρώπινο δυναμικό. Αόρατα εμπόδια δεν τους επιτρέπουν να ανέλθουν στην ιεραρχική σκάλα και να πετύχουν όπως οι άνδρες συνάδελφοί τους. Για να σπάσουμε αυτή τη «γυάλινη οροφή» χρειάζονται γενναίες κοινωνικές πολιτικές. Η ενσωμάτωση της Οδηγίας μόνο δεν βοηθά να μειωθεί το έμφυλο χάσμα στην απασχόληση. Δυστυχώς, το χάσμα αυτό είναι μεγάλο. Είμαστε σύμφωνα με τη Eurostat η χώρα με το μεγαλύτερο ποσοστό ανεργίας στις γυναίκες και κυρίως η χώρα με τη μεγαλύτερη διαφορά ποσοστών ανεργίας μεταξύ ανδρών και γυναικών. Η ανεργία στους άνδρες κυμαίνεται στο 8,5% και στις γυναίκες στο 14,3%, δηλαδή έξι μονάδες διαφορά.

Ως Πολιτεία πρέπει να λάβουμε μέτρα για να ενισχύσουμε τη γυναικεία απασχόληση. Οι γυναίκες αποτελούν το μισό του ενεργού πληθυσμού. Αποτελούν μια πελώρια δεξαμενή ικανοτήτων και δεξιοτήτων. Μάλιστα, η πλειονότητα των αποφοίτων τριτοβάθμιας εκπαίδευσης είναι γυναίκες. Το ποσοστό, όμως, των ανέργων γυναικών με πτυχίο ανέρχεται στο 63% έναντι του 37% των ανέργων πτυχιούχων ανδρών. Μιλάμε για μια διαφορά της τάξης του 26%. Μεγάλο είναι το χάσμα και ως προς τις αμοιβές. Μια γυναίκα αμείβεται στην Ελλάδα για την ίδια εργασία 10% λιγότερο σε σχέση με έναν άνδρα συνάδελφό της. Για τις εργαζόμενες, όμως, γυναίκες με πτυχίο το χάσμα ανεβαίνει στο 22%. Αυτό πρακτικά σημαίνει ότι αν ένας άνδρας πτυχιούχος λαμβάνει 12 μισθούς το χρόνο, μια γυναίκα με τα ίδια προσόντα, για την ίδια εργασία, λαμβάνει λιγότερο από 10.

Δύο χρόνια κοντεύουν από την Οδηγία 970/2023 για την ενίσχυση της ισότητας της αμοιβής μεταξύ ανδρών και γυναικών και ακόμα ως Κράτος δεν έχουμε λάβει κανένα μέτρο για να την ενσωματώσουμε στο εθνικό δίκαιο. Πάλι θα τρέχουμε το καλοκαίρι του 2026 να προλάβουμε. Η Κυβέρνηση πρέπει να καταλάβει ότι, για να βελτιωθεί η θέση της γυναίκας στην αγορά εργασίας, πρέπει να ξεκινήσουμε από τα βασικά και η καθυστερημένη ενσωμάτωση της Οδηγίας 2381/2022 υποδηλώνει την έλλειψη από την Κυβέρνηση της απαραίτητης βούλησης για την λήψη περαιτέρω μέτρων.

Η εφαρμογή της Οδηγίας πρέπει να συνοδεύεται και από μια σειρά μέτρων και πολιτικών, με σκοπό την εναρμόνιση επαγγελματικών και οικογενειακών υποχρεώσεων, μέτρων όπως η ολοκλήρωση και καθολική κάλυψη της παιδικής φροντίδας και τη μακροχρόνια φροντίδα των ηλικιωμένων, όπως η θέσπιση νέων προγραμμάτων εκπαίδευσης και κατάρτισης γυναικών και ηγετικές θέσεις, μέτρων που θα ανατρέψουν την κατάταξη της χώρας στις τελευταίες θέσεις σχετικά με την ένταξη των γυναικών στην αγορά εργασίας, την ισότητα των αμοιβών και τα εργασιακά δικαιώματα.

Η γυναίκα πρέπει να νιώθει ασφάλεια στο εργασιακό της περιβάλλον, να ξέρει ότι η απόκτηση παιδιών δεν είναι τροχοπέδη για την καριέρα της. Να μην πρέπει στην Ελλάδα του 2025 να επιλέξει μεταξύ οικογένειας και καριέρας. Το τελευταίο έτος, μετά από επίμονες παρεμβάσεις του ΠΑΣΟΚ, θεσπίστηκε ειδική παροχή προστασίας της μητρότητας σε ελεύθερες επαγγελματίες, αυτοαπασχολούμενες και αγρότισσες. Αδικίες, όμως, ακόμα βιώνουν χιλιάδες εργαζόμενες γυναίκες. Οι αναπληρώτριες εκπαιδευτικοί και οι εκατοντάδες γυναίκες που αποτελούν το ειδικό και βοηθητικό προσωπικό των δημοσίων σχολείων είναι χαρακτηριστικό παράδειγμα. Άλλη κατηγορία εργαζομένων με τεράστιες εργασιακές ανισότητες είναι οι γυναίκες ναυτικοί.

Πώς περιμένουμε να ενισχύσουμε τη γυναικεία απασχόληση και να αντιμετωπίσουμε το δημογραφικό; Με απαρχαιωμένη εργατική νομοθεσία; Αυτά πρέπει να διορθώσουμε. Τη θέση της γυναίκας στην κοινωνία πρέπει να διορθώσουμε. Να έχει στα αλήθεια ίσες ευκαιρίες και στην εργασία και στην εξέλιξη. Να μην αισθάνεται αδύναμη και ευάλωτη στο εργασιακό τους περιβάλλον και σε οποιοδήποτε περιβάλλον. Να μην φοβάται όταν περπατάει μόνη της το βράδυ. Να ξέρει ότι το Κράτος είναι δίπλα της να την προστατεύσει, ότι αν απευθυνθεί στην Αστυνομία θα εισακουστεί, ότι όταν βρει τη δύναμη να εγκαταλείψει τον κακοποιητή της θα υπάρχουν διαθέσιμες δομές για να βρει στέγη αυτή και τα παιδιά της, ότι θα έχει την ψυχολογική και οικονομική υποστήριξη που κάθε που κάθε κράτος πρόνοιας οφείλει να παρέχει.

Δυστυχώς, ούτε αυτό θα έχει γιατί σε όλα αυτά υστερούμε. Η Κυβέρνηση δεν δείχνει καμία ευαισθησία. Αντί να υλοποιεί πολιτικές πρόληψης αποτροπής και στήριξης, επιλέγει να αντιμετωπίζει το πρόβλημα της ενδοοικογενειακής βίας με όρους επικοινωνιακούς. Το νομοσχέδιο του Υπουργείου Δικαιοσύνης της προηγούμενης εβδομάδας είναι χαρακτηριστικό παράδειγμα. Τη στιγμή που οι γυναικοκτονίες έχουν πάρει μορφή επιδημίας, επιμένει να μην νομοθετεί τον όρο. Η Κυβέρνηση πρέπει να αλλάξει τον τρόπο που αντιμετωπίζει ζητήματα ισότητας και έμφυλης βίας. Μια καλή αρχή θα ήταν να επαναφέρετε τη Γενική Γραμματεία Ισότητας των Φύλων ως ανεξάρτητη Γραμματεία, με διακριτό στον τίτλο της το έμφυλο πρόσημό της.

Οι γυναίκες βέβαια δεν είναι η μόνη πληθυσμιακή ομάδα για την οποία η Κυβέρνηση ξεκάθαρα αδιαφορεί. Ως Κράτος υστερούμε σε πολιτικές στήριξης κάθε ευάλωτης κοινωνικής ομάδας. Στην Ελλάδα το 10% του πληθυσμού έχει κάποια μορφή αναπηρίας και από τους συνανθρώπους μας αυτούς μόνο το 23,7% εργάζεται. Τα άτομα με αναπηρία και οι οικογένειές τους είναι με διαφορά οι φτωχότεροι μεταξύ των φτωχών. Τα επιδόματα που λαμβάνουν δεν μπορούν να εξαλείψουν τις οικονομικές ανισότητες που βιώνουν οι οικογένειες αυτές. Βιώνουν διακρίσεις στο εργασιακό περιβάλλον, ενώ πολλά παιδιά με αναπηρίες δεν μπορούν να ενταχθούν στη σχολική εκπαίδευση ή σε εξωσχολικές δραστηριότητες.

Παράλληλα, ο ΕΟΠΥΥ μετά την ενηλικίωσή τους τους αποκλείει από αναγκαίες θεραπείες, κόβει σε παραπληγικούς συνανθρώπους μας τις απαραίτητες λογοθεραπείες, εργοθεραπείες, φυσιοθεραπείες, θεραπείες ουσιαστικές για να διατηρήσουν το επίπεδο ζωής για το οποίο έχουν κοπιάσει χρόνια. Τα δε Κέντρα Πρόνοιας αντιμετωπίζουν σοβαρά προβλήματα υποστελέχωσης, ενώ κάποια είναι και κτηριακά ακατάλληλα. Σας καλώ κυρία, Υπουργέ, να επισκεφτούμε μαζί το παράρτημα ΑΜεΑ Ευβοίας στην Αυλίδα και να δείτε από κοντά το κέντρο, να δείτε και τις προσπάθειες που καταβάλλει το ελάχιστο προσωπικό καθημερινά για να καλύψει τις ανάγκες των περιθαλπόμενων σε ένα κτίριο υπό διάλυση.

Στο νομοσχέδιο μιλάτε ακόμα και προσβασιμότητα των ΑΜεΑ. Ποια προσβασιμότητα, όταν στα δημόσια κτίρια δεν υπάρχουν ράμπες, όταν στις σχολές ΑΜεΑ δεν υπάρχουν οι απαραίτητες υποδομές; Τα προβλήματα που αντιμετωπίζουν οι ΑΜεΑ συμπολίτες μας απαιτούν μόνιμες λύσεις και όχι προγράμματα που μετά τη λήξη του Ταμείου Ανάκαμψης δεν γνωρίζουμε αν θα συνεχιστούν, με κίνδυνο να μείνουν ξεκρέμαστοι οι ωφελούμενοι.

Ο «Προσωπικός Βοηθός» είναι ένα πρόγραμμα όντως με δυνατότητες. Κυρία Υπουργέ, αναφέρετε ότι οι ωφελούμενοι του προγράμματος ανέρχονται περίπου σε 1.300. Σύμφωνα με τον οδηγό του Προγράμματος, στο πιλοτικό πρόγραμμα θα συμμετείχαν 2.000 ωφελούμενοι. Τον στόχο αυτόν δεν τον έχουμε φτάσει. Που οφείλεται αυτό;

Ακόμη, δηλώσατε ότι μετά τη λήξη του Ταμείου, το πρόγραμμα θα εφαρμοστεί καθολικά χωρίς την προβληματική ηλεκτρονική κλήρωση που αφήνει εκτός πολλούς συνανθρώπους μας με υψηλά ποσοστά αναπηρίας. Είναι εγγυημένη, δηλαδή, η χρηματοδότηση της καθολικής εφαρμογής του προγράμματος από τον κρατικό προϋπολογισμό;

 Ακόμη, στο νομοσχέδιο μάς καλείτε να ψηφίσουμε ένα άρθρο για την προπληρωμένη κάρτα. Από τις 15 Μαρτίου μια σειρά κοινωνικών επιδομάτων θα πληρώνεται μέσω τέτοιας κάρτας. Δεν μας λέτε, όμως, πόσοι δικαιούχοι έχασαν το τελευταίο χρόνο τα κοινωνικά αυτά επιδόματα, επειδή είδαν μία αύξηση των 50 ευρώ στο μηνιαίο τους εισόδημα. Πολύτεκνες οικογένειες έμειναν εκτός του Α21, γιατί το Κράτος δεν μερίμνησε για την αναπροσαρμογή των εισοδηματικών κριτηρίων.

Τέλος, το Υπουργείο Κοινωνικής Συνοχής είναι υπεύθυνο και για την προσχολική αγωγή και ένα κομμάτι του σημερινού νομοσχεδίου είναι αφιερωμένο σε αυτή. Δυστυχώς, όμως, τα προβλήματα στη λειτουργία των βρεφονηπιακών είναι μεγάλα και δεν λύνονται με τρία άρθρα. Όσο και αν το Υπουργείο το αρνείται, ναι, υπάρχουν παιδιά που κάθε χρόνο μένουν εκτός σταθμών. Τα voucher δίνονται, αλλά θέσεις δεν υπάρχουν.

Αντίστοιχα προβλήματα παρουσιάζουν και τα ΚΔΑΠ και ΚΔΑΠ ΜΕΑ. Το Κράτος οφείλει να εγγυάται οι δομές αυτές σταθμοί και κέντρα δημιουργικής απασχόλησης λειτουργούν σωστά, ότι υπάρχουν οι απαραίτητες θέσεις για όλα τα παιδιά προσχολικής ηλικίας. Κάθε Αύγουστο αισθανόμαστε την αγωνία χιλιάδων γονιών να βρουν μια θέση στις δομές αυτές. Οι βρεφονηπιακοί είναι πολύτιμος θεσμός. Είναι ένα σημαντικό εργαλείο στην αντιμετώπιση του δημογραφικού. Παρέχουν στα παιδιά την απαραίτητη φροντίδα, ενώ στηρίζουν την εναρμόνιση της οικογενειακής και επαγγελματικής ζωής. Παράλληλα, τα βρέφη και τα νήπια κοινωνικοποιούνται και λαμβάνουν την απαραίτητη προσχολική αγωγή.

Οι κοινωνικές πολιτικές πρέπει να είναι μακρόπνοες και με μακροπρόθεσμους στόχους και βέβαια να έχουν συνέχεια. Πρέπει να υπάρχει μια σταθερή εθνική στρατηγική, που δεν θα αλλάζει με κάθε αλλαγή Κυβέρνησης και βέβαια δεν θα αλλάζει από την ίδια Κυβέρνηση κατά το δοκούν. Τις επόμενες ημέρες και μετά την ακρόαση των φορέων, θα μας δοθεί ευκαιρία να θέσουμε τις απόψεις μας και για τα άρθρα του νομοσχεδίου αναλυτικά. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ την κυρία Καζάνη. Το λόγο έχει η Ειδική Αγορήτρια της Κ.Ο. «Κομμουνιστικό Κόμμα Ελλάδας», η κυρία Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Η αλήθεια είναι ότι για ακόμα μια φορά έρχεται ένα νομοσχέδιο της Κυβέρνησης, που περιλαμβάνει διατάξεις σε θέματα άσχετα εντελώς μεταξύ τους. Κατά τη γνώμη μας, το κύριο είναι το περιεχόμενο, αλλά και η αποσπασματικότητα σάς διευκολύνει για να μείνει εκτός κάδρου το πλαίσιο αντιλαϊκής διαχείρισης και για το σύνθετο ζήτημα των πολύμορφων διακρίσεων σε βάρος της γυναίκας με κύριο την εργασία, αλλά και τα ζητήματα της προσχολικής αγωγής και φροντίδας της ολόπλευρης προστασίας των ατόμων με ειδικές ανάγκες με αναπηρία.

Πιο συγκεκριμένα, με τα κεφάλαια Α΄ και Β΄ ενσωματώνεται μια Ευρωπαϊκή Οδηγία, η οποία ανεβάζει τα ποσοστά συμμετοχής των γυναικών στα Δ.Σ. των μετοχικών καπιταλιστικών επιχειρήσεων. Πάντως, την τελευταία φορά που ενσωματώσατε Οδηγία για την ισότιμη συμμετοχή και συγκεκριμένα στην εργασία, αυτό που ήρθε «πακέτο» ήταν το αντεργατικό τερατούργημα του νόμου Χατζηδάκη.

 Το θέμα είναι τι έχουν να κερδίσουν οι εργαζόμενες και οι εργαζόμενοι από την αύξηση της συμμετοχής των γυναικών στα λεγόμενα κέντρα λήψης αποφάσεων των μονοπωλιακών ομίλων; Δηλαδή, δεν θα σταματήσουν οι εμποροϋπάλληλοι, ιδιαίτερα γυναίκες, να δουλεύουν ακόμα και τις Κυριακές με σπαστά και ακανόνιστα ωράρια; Θα σταματήσουν να δουλεύουν εκατοντάδες χιλιάδες εργαζόμενοι γυναίκες και άντρες χωρίς συλλογικές συμβάσεις εργασίας, χωρίς μέτρα υγείας και ασφάλειας στους χώρους δουλειάς ή μήπως θα μπει φρένο στις απολύσεις εγκύων στο όνομα της λήξης σύμβασης, στις εργοδοτικές πιέσεις στις εργαζόμενες να βάλουν στο ψυγείο της κρυοσυντήρησης των ωαρίων τα σχέδια για απόκτηση παιδιού ή μήπως θα μειωθεί το χάσμα μισθών μεταξύ ανδρών και γυναικών που συνεχώς αυξάνεται;

 Αναρωτιόμαστε σε ποιες εταιρείες ακριβώς θα δώσετε σήματα ισότητας, δηλαδή για να το λέμε καθαρά, νέα προνόμια και επιδοτήσεις; Στις εταιρείες που καταδικάζουν τις εργαζόμενες γυναίκες να δουλεύουν με ευέλικτες εργασιακές σχέσεις, με συμβάσεις ενός μήνα, με 13ωρα, δηλαδή, δουλειά, δικαιώματα, ωράρια λάστιχο;

Προφανώς, η εντατικοποίηση της δουλειάς, η ένταση της εκμετάλλευσης από την εργοδοσία θα συνεχίζεται ακόμα και με περισσότερο άρωμα γυναίκας στα διοικητικά συμβούλια των επιχειρηματικών ομίλων. Γιατί παραμένει όλο το αντεργατικό οπλοστάσιο που έχετε δώσει και έχετε χτίσει λιθαράκι, λιθαράκι όλες οι κυβερνήσεις διαχρονικά και το αξιοποιούν προφανώς οι επιχειρηματικοί κολοσσοί. Κυρίως όμως θα είναι εδώ η στρατηγική για την ανταγωνιστικότητα και την κερδοφορία του κεφαλαίου.

Αυτό είναι το πραγματικό κίνητρο των διατάξεων, όπως ομολογείται και στην αιτιολογική έκθεση, αλλά αναφέρεται και στην ίδια την Ευρωπαϊκή Οδηγία. Δηλαδή το ενδιαφέρον και της Ευρωπαϊκής Ένωσης και των κυβερνήσεων είναι σταθερά προσανατολισμένο στην ανάγκη να ξεπεραστούν τα εμπόδια που συναντούν όχι γενικά οι γυναίκες, αλλά οι γυναίκες κυρίως αστικής καταγωγής ή ένταξης στην εκπροσώπησή τους στα διοικητικά συμβούλια των επιχειρήσεων εισηγμένων στο χρηματιστήριο, εκτιμώντας ότι αυτό αποτελεί «κλειδί» για την ανταγωνιστικότητα στην παγκόσμια οικονομία.

Οι συγκεκριμένες κατευθύνσεις συνοδεύονται και με εκτιμήσεις ότι οι γυναίκες ανώτατα στελέχη των επιχειρήσεων διακρίνονται για την αποτελεσματικότητά τους στη διοίκησή τους. Εδώ να πούμε μια κουβέντα παραπάνω. Σε απλά ελληνικά, σε τι διακρίνονται; Διακρίνονται για την αποτελεσματικότητά τους στη διασφάλιση του επιχειρηματικού κέρδους και πώς γίνεται αυτό; Μόνο με το τσάκισμα των εργασιακών δικαιωμάτων με την ένταση της εκμετάλλευσης των εργαζομένων της επιχείρησης, αλλά και με την καλλιέργεια ταξικής συναίνεσης, δηλαδή συναίνεσης των εργαζομένων στις υποθέσεις των επιχειρηματικών ομίλων.

Είναι πρόκληση να προβάλλετε ότι θα ωφεληθούν όλες οι γυναίκες από αυτό το νόμο, με τη συγκρότηση τράπεζας ισότητας που θα χρηματοδοτεί, λέτε, τη λειτουργία δομών για την προστασία των γυναικών από τη βία και τη γυναικεία ανισοτιμία. Μιλάμε για τις δομές που έχετε αφήσει τραγικά υποστελεχωμένες και με χρηματοδότηση με ημερομηνία λήξης πάντα στη λογική που διαπερνά την κυβερνητική πολιτική, όχι μόνο τη δικιά σας, αλλά και όλων των προηγούμενων, στη λογική του κόστους οφέλους για το κράτος. Μάλλον πήρατε κάποια μαθήματα από το Υπουργείο Παιδείας και τον αντίστοιχο νόμο για τα Ωνάσεια Σχολεία.

 Προφανώς, μας χωρίζει άβυσσος στην αντίληψη για τη γυναικεία συμμετοχή. Εμάς μας ενδιαφέρει η άνοδος της συμμετοχής των γυναικών στα διοικητικά συμβούλια των εργατικών σωματείων, των ενώσεων αυτοαπασχολούμενων και των βιοπαλαιστών αγροτών, που βρίσκονται αυτή την περίοδο στα μπλόκα του αγώνα. Μας απασχολεί η γυναικεία συμμετοχή στους φοιτητικούς συλλόγους, αλλά και μέσα στο ριζοσπαστικό γυναικείο κίνημα.

Οι τελευταίες μεγαλειώδεις κινητοποιήσεις για να μην συγκαλυφθεί το έγκλημα των Τεμπών απέδειξαν, αν μη τι άλλο, ότι το εργατικό λαϊκό κίνημα με την μαζική συμμετοχή γυναικών μπορεί να είναι καταλύτης για να πάρουν οι εργαζόμενοι, ο λαός και η νεολαία οξυγόνο, όχι μόνο για να βάλουν εμπόδια και φραγμό στις αντιλαϊκές μεθοδεύσεις, αλλά για να ανοίξουν το δρόμο της σύγκρουσης με αυτό το σάπιο εκμεταλλευτικό σύστημα που έχει στο DNA την εκμετάλλευση, τη βία και την γυναικεία ανισοτιμία.

Άβυσσος, όμως, μας χωρίζει και στο ζήτημα της παιδικής, της προσχολικής αγωγής και φροντίδας. Προφανώς, οι συγκεκριμένες διατάξεις του νομοσχεδίου ούτε τον πολυκερματισμό, όπου τρία Υπουργεία ασχολούνται με το θέμα των βρεφονηπιακών σταθμών, ούτε την τραγική υποχρηματοδότηση λύνει. θα αντιμετωπιστούν άραγε με το νομοσχέδιο οι τραγικές ελλείψεις σε αριθμό δομών, οι ελλείψεις σε θέσεις για βρέφη, σε προσωπικό; Όταν το 2025 υπάρχουν παιδικοί σταθμοί, για παράδειγμα, στη Νέα Σμύρνη, όπου, επειδή λείπουν οι βοηθοί βρεφονηπιοκόμοι, εκτελεί τα αντίστοιχα χρέη η διευθύντρια και άλλο βοηθητικό προσωπικό. Θα αντιμετωπιστούν οι γερασμένες κτιριακές υποδομές; Γιατί μέχρι τώρα και το επιστημονικό πρόγραμμα το οποίο πάτε να επιλύσετε με τις συγκεκριμένες διατάξεις, είτε είναι ανύπαρκτο, είτε είναι ασυνεχές, είτε υπολείπεται των πραγματικών αναπτυξιακών αναγκών αυτών των παιδιών στην μικρή προσχολική.

Κυρίως, όμως, με τις συγκεκριμένες διατάξεις δεν ανατρέπεται το γεγονός πως η αυτονόητη ανάγκη των παιδιών στην προσχολική αγωγή και φροντίδα ως καθολικό δικαίωμα αποτελεί εμπόρευμα που χρυσοπληρώνουν οι γονείς με τα τροφεία στους δημοτικούς ή ιδιωτικούς βρεφονηπιακούς σταθμούς, αλλά και η ευκαιριακή παροχή για λίγους και τυχερούς ή κουπόνι ευκαιρίας με κριτήριο τα απαράδεκτα όρια της φτώχειας. Θα μας δοθεί η δυνατότητα να σταθούμε και πιο αναλυτικά στη συζήτηση επί των άρθρων.

Θα σταθώ λίγο στο μέρος Δ΄ σε σχέση με τις ρυθμίσεις για τα πιλοτικά προγράμματα για την ενίσχυση της κοινωνικής συνοχής. Ουσιαστικά, όταν μιλάτε για πιλοτικά προγράμματα στήριξης των ατόμων με ειδικές ανάγκες, των ατόμων με αναπηρίες, αυτομάτως καταργείτε την καθολικότητα. Δηλαδή, μιλάτε για δομές στήριξης και υποστήριξης που δεν μπορούν να καλυφθούν πλήρως οι αυξημένες ανάγκες των λαϊκών οικογενειών και προσπαθείτε να τα μπαλώσετε με πιλοτικά προγράμματα με ημερομηνία λήξης, χρηματοδοτούμενα από το Ταμείο Ανάκαμψης και άρα θα διαρκέσουν όσο κρατάει η χρηματοδότηση από το Ταμείο Ανάκαμψης.

Ιδιαίτερα οι πρόσθετες και ανελαστικές ανάγκες των ατόμων με αναπηρία, χρειάζονται έναν πλήρη σχεδιασμό από την πλευρά του Κράτους, με ανάπτυξη όλων των απαραίτητων δομών, με πρόσληψη όλου του απαραίτητου μόνιμου προσωπικού, με πλήρη κρατική χρηματοδότηση, χωρίς την εμπλοκή ΜΚΟ και ιδιωτών, με αποκλειστικά δημόσια και δωρεάν υποχρεωτική ευθύνη του Κράτους για υγεία, πρόνοια, ειδική αγωγή και αποκατάσταση, που να μπορεί να καλύπτει τις αυξημένες ανάγκες αυτού του πληθυσμού σε θεραπεία και αποκατάσταση, σε τεχνικά και άλλα βοηθήματα, σύμφωνα πάντα με την επιστημονική πρόοδο.

Βέβαια, απαιτεί επίπεδο επιδομάτων, στο οποίο θα λαμβάνεται υπόψη και η εξέλιξη της ακρίβειας, του πληθωρισμού, των αυξήσεων στην ενέργεια και τα είδη πλατιάς λαϊκής κατανάλωσης. Απαιτεί, δηλαδή, μέτρα για ουσιαστική στήριξη των ατόμων με ειδικές ανάγκες και των οικογενειών τους από την πλευρά του Κράτους, ουσιαστική στεγαστική πολιτική για τους πληθυσμούς αυτούς με απαγόρευση των πλειστηριασμών των κατοικιών των ΑΜΕΑ.

Οπωσδήποτε χρειάζεται ανέγερση σύγχρονων προσβάσιμων κατοικιών. Ποιες κατοικίες θα γίνουν προσβάσιμες, όταν αυτή τη στιγμή υπάρχει ένα τσουνάμι πλειστηριασμών και εξώσεων σε βάρος οικογενειών που έχουν άτομα με ειδικές ανάγκες, με αναπηρία; Είναι και εκεί αναρμόδιο το Υπουργείο Οικογένειας και Κοινωνικής Ανοχής; Διαφορετικά πώς μπορούμε να μιλάμε για πραγματική πρόσβαση των ατόμων αυτών στην κοινωνική ζωή, στην εκπαίδευση, στην εργασία;

Οι ρυθμίσεις της Κυβέρνησης και στο συγκεκριμένο νομοσχέδιο παραμένουν στη λογική της υποχρηματοδότησης, της μείωσης των κοινωνικών προνοιακών παροχών και την παροχή μιας στοιχειώδους πρόνοιας για λίγους, όσους βρίσκονται κάτω από τα απαράδεκτα όρια της φτώχειας, στα όρια της εξαθλίωσης δηλαδή και για λίγο προφανώς, αφού τα χρήματα αυτά θα εξαντληθούν σύντομα. Μιλάμε, δηλαδή, για την επιλεκτική φροντίδα και στην όπως-όπως διαχείριση του προβλήματος. Στο σύνολό τους πρόκειται για αποσπασματικές παρεμβάσεις διαχείρισης των οξυμένων προβλημάτων, που η ίδια η στρατηγική της Κυβέρνησης, συνολικά της Ευρωπαϊκής Ένωσης και στον χώρο της αναπηρίας, δημιουργεί πέρα και έξω από ένα ενιαίο σύστημα πρόληψης και αντιμετώπισης αναπηρίας.

Το άρθρο 21 αφορά ένα πιλοτικό πρόγραμμα υποστηριζόμενης απασχόλησης ατόμων με διαταραχές αυτιστικού φάσματος. Κάνετε την αντίστοιχη τροποποίηση. Ισχύει και με το παραπάνω σε ό,τι αφορά αυτό που είπαμε και πριν, για την καθολικότητα και τη διάρκεια που έρχεται σε πλήρη αντίθεση με ένα ολοκληρωμένο σχέδιο εργασιακής αποκατάστασης όλων των ικανών προς εργασία ατόμων με αναπηρία, ατόμων με ειδικές ανάγκες, με βάση τις δυνατότητές τους και με αποκλειστική ευθύνη του κράτους.

Όμως, εδώ η συγκεκριμένη τροποποίηση είναι προς το χειρότερο, αφού πρόκειται για παρέμβαση που δεν εξυπηρετεί το δικαίωμα των αυτιστικών ατόμων στην εργασία, αλλά τις ανάγκες των εργοδοτών για τζάμπα εργατικό δυναμικό, καλύπτοντας το μισθολογικό και μη μισθολογικό κόστος του εργαζόμενου ΑΜΕΑ. Μάλιστα, δεν εξασφαλίζεται πουθενά η υποχρεωτική εφαρμογή του συγκεκριμένου μέτρου, όσο περιορισμένο και αν είναι για εμάς. Αντίθετα, αφήνεται στην ευγενική ευχέρεια των εργοδοτών να επιλέξουν αν θα το εφαρμόσουν ή όχι, με βάση τι τους εξυπηρετεί. Το Κράτος στις δικές του υποδομές, στις δικές του υπηρεσίες, δεν εξασφαλίζει αντίστοιχη απορρόφηση ατόμων στο φάσμα του αυτισμού, ενώ ο νόμος για την πρόσληψη ΑΜΕΑ σε φορείς του δημοσίου ή ευρύτερα δημόσιου τομέα έχει χρόνια να εφαρμοστεί.

Ξέρετε, είναι πρόκληση η συγκεκριμένη διάταξη, όταν το μόνο που έχει κάνει πρόσφατα η Κυβέρνηση σε σχέση με την απασχόληση των ΑΜΕΑ, είναι ουσιαστικά οι απαράδεκτες δηλώσεις του Υπουργού, κυρίου Δένδια, που είπε ότι εμείς θα εξασφαλίσουμε την εκπαίδευση των αυτιστικών παιδιών για να χειρίζονται drone και να μπορούν να βομβαρδίζουν άλλους λαούς, τα παιδιά άλλων λαών, όπως τα παιδιά της Παλαιστίνης. Θα τοποθετηθούμε και θα επιφυλασσόμαστε για την ψήφο σε επόμενη συνεδρίαση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Στο σημείο αυτό θα σας αναγνώσω τους φορείς, τα εξωκοινοβουλευτικά πρόσωπα, δηλαδή, που θα καλέσουμε στην Επιτροπή μας. Έχω προσπαθήσει, μαζί με τη συνεργασία των υπαλλήλων που υποστηρίζουν την Επιτροπή μας, να κάνουμε μία εκπροσώπηση όλων, από όλα τα κόμματα να προσκληθεί κάποιος ο οποίος έχει προταθεί από όλα τα κόμματα. Είναι η Επιτροπή Κεφαλαιαγοράς, το Εμπορικό και Βιομηχανικό Επιμελητήριο Αθηνών, ο Σύνδεσμος Επιχειρήσεων και Βιομηχανιών, η Εθνική Επιτροπή Δικαιωμάτων του Ανθρώπου, η Ελληνική Λέσχη Μη Εκτελεστικών Μελών Διοικητικών Συμβουλίων, η Ένωση Εισηγμένων Εταιρειών, το Εθνικό Επιμελητηριακό Δίκτυο Ελληνίδων Γυναικών Επιχειρηματιών, η Οικονομική και Κοινωνική Επιτροπή, η Εθνική Συνομοσπονδία Ατόμων με Αναπηρία, ΕΣΑΜΕΑ, ο Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Διεθνούς Πανεπιστημίου της Ελλάδος, ο Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής, ο Πανελλήνιος Σύνδεσμος Παιδαγωγών Πρώιμης Παιδικής Ηλικίας, η Κεντρική Ένωση Δήμων Ελλάδας, ΚΕΔΕ, η Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία, η Πανελλήνια Ομοσπονδία Συλλόγων Ιδιωτικών Βρεφονηπιακών και Παιδικών Σταθμών, η Ένωση Ασθενών Ελλάδος, η Πανελλήνια Ομοσπονδία Ιδιωτικών Παιδικών Σταθμών, ο Πανελλήνιος Σύλλογος Ιδιωτικών Παιδικών Σταθμών.

Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, εγώ επειδή ζήτησα ένα διαφορετικό από όλους, το 4AMEA, που πρόεδρος είναι η Νένα Χρονοπούλου, ηθοποιός και είναι αγωνίστρια με παιδιά ΑμεΑ επί 20 χρόνια, θα ήθελα πάρα πολύ να την ακούσουμε εδώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. του Κ.Κ.Ε.)**: Εμείς προτείναμε τη Συντονιστική Επιτροπή Αγώνα Αναπήρων, η οποία έχει δραστηριότητα για όλα τα ζητήματα που αφορούν την προστασία των ατόμων με ειδικές ανάγκες. Έχει τοποθετηθεί για μια σειρά κρίσιμα ζητήματα που αφορούν το μέρος Δ΄ και για τον προσωπικό βοηθό και για τα άλλα ζητήματα που αφορούν την προσβασιμότητα. Θεωρούμε, ότι ακριβώς πρέπει να υπάρχει και μία αναλογία σε σχέση και με τα κεφάλαια των άρθρων και να ενταχθεί στον κατάλογο των προσκεκλημένων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Καζάνη.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας)**: Σε σχέση με τους φορείς, επειδή ουσιαστικά προσπαθήσατε να έχετε μια ισορροπία σε σχέση με όλους, εμείς προτείναμε πέντε φορείς. Από αυτούς έγινε δεκτός η ΕΣΑμεΑ που την έχουν προτείνει όλοι. Από τους υπόλοιπους τέσσερις που δεν τους είχε προτείνει κανένας, θεωρώ πολύ σημαντική την Ελληνική Εταιρεία Προστασίας Αυτιστικών Ατόμων, γιατί υπάρχει συγκεκριμένο άρθρο και δεν έχει μπει κανένας φορέας που έχει σχέση με άτομα με αυτισμό, οπότε θεωρώ ότι θα έπρεπε να έχει μπει κάτι τέτοιο μέσα στους φορείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Καταρχήν, είχαμε ζητήσει το Σύλλογο Εργαζομένων του ΟΠΕΚΑ. Ο ΟΠΕΚΑ με τη ΔΥΠΑ έχουν ένα συγκεκριμένο άρθρο εδώ μέσα για την προπληρωμένη κάρτα και πολλά λεφτά μάλιστα για αυτή την ιστορία. Δεύτερον, δεν υπάρχει κανένα θέμα για τους ασθενείς της Ελλάδος σε αυτό το νομοσχέδιο, για τις σπάνιες ασθένειες υπάρχει, δεν υπάρχει για τους ασθενείς.

Δεν μιλάμε για τους ασθενείς. Μιλάμε για άτομα με αναπηρία. Για να καταλάβουμε τι λέμε εδώ, άτομα με αναπηρία με σπάνιες παθήσεις κ.λπ.. Για αυτό ζήτησα τις σπάνιες παθήσεις να έρθουν, γιατί είναι άτομα με αναπηρία. Δεν μιλάμε για τους ασθενείς. Οι ανάπηροι δεν είναι ασθενείς. Τα έχουμε μπερδέψει εδώ. Επομένως, ζητάω να βγει ο Σύλλογος Ασθενών και να μπουν οι Σπάνιες Παθήσεις. Ζητάω τους εργαζόμενους, βεβαίως, του ΟΠΕΚΑ, που δεν μπορεί να μην υπάρχει. Ζητάω την εκπροσώπηση από τους φορείς των γυναικών. Σας έχω γράψει «Το Μωβ». Το ζήτησε και η κυρία Νοτοπούλου, το ζητήσατε όλοι. Πού είναι; Οι εισηγμένες εταιρείες δεν θα μας φωτίσουν πάρα πολύ για τα γυναικεία προβλήματα. Ποιες είναι οι εισηγμένες εταιρείες, ξέρετε; Δηλαδή, λέω ότι οι φορείς που καλείτε είναι λανθασμένοι. Το βάρος είναι αλλού, για αυτό επιμένω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ δεν καλώ. Εγώ κάνω σύντμηση ότι έχουν καλέσει τα κόμματα.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Προφανώς, μόνο αυτά που έχει δηλώσει η ΝΔ. Εγώ δεν έχω αντίρρηση να είναι το 40% όσων δήλωσε η ΝΔ, αλλά δεν μπορεί να είναι το 20% ή το 30% όσων δήλωσαν οι άλλοι. Πάλι τα ίδια θα έχουμε εδώ μέσα; Να το δούμε, γιατί ξέρω από ποσοστά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν ισχύει αυτό που λέτε. Θα το δείτε δεν το κάνουμε κρυφά. Σας θυμίζω το εξής, το είπα και πριν στην εισήγησή μου, ότι προσπαθούμε να κάνουμε σύνθεση οι προτάσεις όλων να εκπροσωπηθούν στους φορείς που θα προσκαλέσουμε. Έχω εδώ όλους όσους είναι. Έχουν προταθεί περισσότερους από έναν. Μάλιστα, όποιο κόμμα δεν είχε κάποιον εκπρόσωπο προτείναμε εμείς. Προσπαθούμε να μην υπάρχει και επικάλυψη, όταν δηλαδή καλούμε την ΕΣΑΜΕΑ να εξειδικεύουμε από κάτω και να καλούμε και άλλους για να ξανακαλέσουμε και άλλους, να βγουν τα ίδια θέματα και τα ίδια θέματα όταν καλούμε το κεντρικό όργανο το τριτοβάθμιο, το μόνο το οποίο θα κάνουμε είναι να ταλαιπωρούμε τους βουλευτές και να μην ακούμε και κάτι ουσιαστικό που θα προσθέσει στην επεξεργασία του νομοσχέδιου.

Άρα, με αυτή την φιλοσοφία πάμε σε πιο συλλογικά, πιο κεντρικά όργανα και να υπάρχει πάντοτε, βέβαια, και από κοινού εκπροσώπηση και όχι κάποιους μεμονωμένους. Επίσης, σας θυμίζω ότι ο Κανονισμός προβλέπει 10 φορείς. Ήδη με τους φορείς, τους οποίους ανέγνωσα, έχουμε φτάσει στους 18 φορείς. Ποιους από τους φορείς των γυναικών δεν έχουμε καλέσει; Την Ένωση Ασθενών Ελλάδας την έχει προτείνει όμως ο ΣΥΡΙΖΑ. Να μην έρθει και να έρθει η Ένωση Σπανίων Ασθενών; Εγώ δεν έχω θέμα προσωπικά, να το ξέρετε, ούτε το προεδρείο, ούτε κάποιος άλλος, αλλά να μην έχουμε επικάλυψη. Κυρία Καζάνη, ποιον σύλλογο είπατε, γιατί δεν τον βλέπω εδώ. Εδώ βλέπω τέσσερις.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Πέντε είναι. Είναι η Ελληνική Εταιρεία Προστασίας Αυτιστικών Ατόμων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία, να την βάλουμε και την Ελληνική Εταιρεία Αυτιστικών Ατόμων. Έχει ξαναγίνει αυτός ο διάλογος, όχι με εσάς, αλλά με το ΚΚΕ πολλές φορές, με άλλους εισηγητές. Δεν μπορούμε να καλέσουμε μία επιτροπή. Καλούμε κεντρικούς φορείς τριτοβάθμιους και γενικά όργανα.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Τη δική μου χάρη δεν θα την κάνετε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μην το βάζετε σε προσωπικό επίπεδο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν είναι χάρη η επιτροπή μητέρων που είναι ΑΜΕΑ. Δεν το θεωρώ σαν χάρη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν το κάνω για χάρη, το κάνω για να οργανώσουμε τη συζήτηση. Έχουμε ήδη φτάσει στους 18 φορείς. Πείτε μου κάποιον να βάλουμε από τις ενώσεις των γυναικών.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Είναι πολύ σημαντικό να ακούσετε μία μητέρα παιδιού ΑΜΕΑ που αγωνίζεται 20 χρόνια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μπιμπίλα, θα σας δώσω τον λόγο να μιλήσετε μετά και θα σας ακούσω. Προτείνω το εξής, θα καλέσουμε και κάποιον από τους εκπροσώπους των γυναικών. Αν θέλετε, εγώ δεν έχω πρόβλημα, να καλέσουμε την κυρία που προτείνει και η «Πλεύση Ελευθερίας» και εσείς κυρία Φωτίου. Έχετε κάποιον να προτείνετε, για να βάλουμε έναν;

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Τον ΟΠΕΚΑ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία, καλούμε τον ΟΠΕΚΑ.

Τον λόγο έχει η κυρία Υφυπουργός.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Όσον αφορά τους φορείς που πρότεινε η Εισηγήτρια μας, για να μην υπάρχουν παρεξηγήσεις, σε καμία περίπτωση, να εξηγήσω σε πάνω σε ποια φιλοσοφία εμείς προτείναμε συγκεκριμένους φορείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν τους προτείνατε εσείς, κυρία Υφυπουργέ. Τους προτείνει η Εισηγήτρια. Άλλωστε, έληξε αυτό το θέμα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Προφανώς, θέλαμε να συμμετέχουν οι φορείς οι οποίοι έστειλαν σχετικά υπομνήματα και έδειξαν σχετικό ενδιαφέρον για το συγκεκριμένο θέμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επειδή δεν βάζετε το 4AMEA, που είναι πολύ σημαντική προσπάθεια των μητέρων που έχουν παιδιά ΑΜΕΑ και ταλαιπωρούνται, θα αναγνώσω την άλλη φορά ό,τι μου δώσουν. Δεν θα πω τίποτα για κανένα άρθρο. Δεν μπορώ να καταλάβω γιατί δεν το βάζετε, το οποίο το έβαλα πρώτο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας λέω το εξής, από τους φορείς που έχετε προτείνει έχουμε συμπεριλάβει πάνω από τέσσερις με πέντε. Έχετε προτείνει φορείς, έχουμε βάλει τέσσερις με πέντε. Άρα, έχουμε βάλει φορείς που έχετε προτείνει. Με αυτή τη λογική θα έπρεπε όσους προτείνετε όλοι να τους συμπεριλαμβάνουμε όλους, άρα να φτάνουμε στους 40 φορές και αυτό δεν γίνεται. Επιλέξτε ποιους θέλετε. Προτείνετε λιγότερους, συγκεκριμένους για να τους συμπεριλάβουμε.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν το έχει συμπεριλάβει άλλος, άρα το έβαλα πρώτο για να φαίνεται ότι η «Πλεύση Ελευθερίας» έχει βάλει αυτό πρώτο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κάνουμε σύνθεση, δεν βάζουμε τους διαφορετικούς.

Τον λόγο έχει η κυρία Νοτοπούλου.

**ΑΙΚΑΤΕΡΙΝΗ ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ, κύριε Πρόεδρε. Κυρίες και κύριοι συνάδελφοι, ερχόμαστε σήμερα στη συζήτηση αυτή, την πρώτη, της αρμόδιας Επιτροπής, να συζητήσουμε νομίζω κυρία Υπουργέ τη δεύτερη νομοθετική σας πρωτοβουλία, του Υπουργείου Κοινωνικής Συνοχής και Οικογένειας. Ενός Υπερυπουργείου, που όπως έχουμε πει πάρα πολλές φορές, έχει στην αρμοδιότητά του εξαιρετικά κρίσιμους τομείς. Δημογραφική πολιτική, στεγαστική πολιτική, οικογένεια, παιδιά, γυναίκα, ευάλωτους και εσείς φέρνετε και σωστά φέρνετε, με καθυστέρηση την ενσωμάτωση μιας Ευρωπαϊκής Οδηγίας. Αυτή τη φορά για πλήρη ενσωμάτωση, όχι όπως έκανε ο συνάδελφός σας, ο κ. Φλωρίδης, που επέλεξε μόνο κάποια κατασταλτικά μέτρα σε άλλη Ευρωπαϊκή Οδηγία.

 Φέρνετε, λοιπόν, την ενσωμάτωση αυτής της Ευρωπαϊκής Οδηγίας. Η υποχρέωσή μας όμως ήταν να γίνει μέχρι τις 28 Δεκεμβρίου του 2024. Άρα, λοιπόν, βλέπουμε μία καθυστέρηση για την Ευρωπαϊκή Οδηγία 2022/2381 και φέρνετε και κάποιες επουσιώδεις αλλαγές σε πιλοτικά προγράμματα που ήδη εφαρμόζονται.

Ως προς την ενσωμάτωση της Ευρωπαϊκής Οδηγίας “Women on Boards”, ασφαλώς και την υποδεχόμαστε με θετικό πρόσημο και την καλωσορίζουμε όπως της αναλογεί. Να θυμίσουμε πως η ευρωβουλεύτριά μας, κυρία Έλενα Κουντουρά, ως Εισηγήτρια της  πολιτικής ομάδας «The Left» είχε πρωταγωνιστικό ρόλο στη διαμόρφωση αυτής της Οδηγίας. Προφανώς, κάθε νομοθετική πρωτοβουλία που έρχεται ως παρέμβαση για την ίση εκπροσώπηση των φίλων μας βρίσκει σύμφωνους.

Όμως, εδώ, θα πρέπει να επισημάνουμε δυο - τρία πολύ σοβαρά ζητήματα και να τα αντιμετωπίσουμε και ως Επιτροπή. Μπορούμε να δούμε ότι μετράμε περίπου 30 χρόνια προσπαθειών της Ε.Ε. για την εμπέδωση της έννοιας της ισόρροπης συμμετοχής ανδρών και γυναικών. Αυτό ήταν ένα πάγιο αίτημα, ένας κοινός στόχος όλου του γυναικείου κινήματος της χώρας, Δηλαδή, η ισόρροπη συμμετοχή των δύο φύλων στα πολιτικά, οικονομικά και λοιπά κέντρα αποφάσεων.

Η ενσωμάτωση, όπως προείπα, αυτής της Οδηγίας έρχεται καθυστερημένα να ενσωματωθεί στο Εθνικό Δίκαιο. Με βάση και τον πλημμελή τρόπο ενσωμάτωσης της προηγούμενης Ευρωπαϊκής Οδηγίας που αναφέρθηκα, στο πολυνομοσχέδιο του Υπουργείου Δικαιοσύνης, φοβάμαι πάρα πολύ ότι αυτή η ενσωμάτωση γίνεται μόνο τύποις, για να είσαι εντάξει ως προς τις υποχρεώσεις σας στην Ε.Ε. και όχι τόσο για να είστε εντάξει ως προς τις γυναίκες που δίνουν καθημερινά τη μάχη να σταθούν σε εργασιακά περιβάλλοντα.

Το λέω αυτό, διότι μέχρι τώρα η χώρα μας έχει ενσωματώσει πληθώρα Ευρωπαϊκών Οδηγιών πλημμελώς και με μεγάλες καθυστερήσεις, χωρίς να εκδώσει εφαρμοστικές διατάξεις, έκδοση σχετικών Κοινών Υπουργικών Αποφάσεων, εφαρμοστικούς κανόνες κ.λπ. και όχι μόνο αυτό. Μία σειρά από νομοθετήματα της κυβέρνησης του ΣΥΡΙΖΑ έχουν ανατραπεί. Αναφέρομαι στη συμμετοχή των γυναικών στα διοικητικά συμβούλια των αθλητικών συλλόγων. Κινδύνευσε ακόμη και ο θεσμός των Επιτροπών Ισότητας των Φύλων των Πανεπιστημίου και διασώθηκε μετά την έντονη διαμαρτυρία των Επιτρόπων και των πανεπιστημιακών. Η δε τροποποίηση του νόμου για το Οικογενειακό Δίκαιο αφαίρεσε πλήρως την ισότητα των φύλων στην οικογένεια και εν γένει η πολιτική της Κυβέρνησής σας δεν είναι σε καμία περίπτωση στην κατεύθυνση σεβασμού και επέκτασης γυναικείων δικαιωμάτων.

Να αναγνωρίσουμε στα θετικά ότι για πρώτη φορά φαίνεται να έρχεται η Γενική Γραμματεία Ισότητας των Φύλων. Ήταν εκκωφαντική η απουσία της όλο το προηγούμενο διάστημα σε όλα τα νομοθετήματα και των άλλων υπουργείων, όπως του Υπουργείου Δικαιοσύνης. Ήταν χαρακτηριστική η απουσία της για το οικογενειακό δίκαιο. Άρα, λοιπόν, για αυτή την Οδηγία επισημαίνω ότι υπάρχει καθυστέρηση εναρμόνισης στο Εθνικό Δίκαιο. Αυτό δείχνει την έλλειψη της προτεραιοποίησης της πολιτικής βούλησης από τη μεριά της Κυβέρνησης για την προώθηση σχετικών δράσεων. Αναφέρω την εφαρμογή των ποσοστώσεων στην συγκρότηση των διοικητικών συμβουλίων ως απαραίτητη προϋπόθεση να συνοδευτεί από μια σειρά από συνοδά μέτρα πολιτικά, διοικητικά, υπέρ της εναρμόνισης επαγγελματικών και οικογενειακών υποχρεώσεων.

Θα πρέπει να πάρετε κυβερνητικές πρωτοβουλίες για την ενίσχυση του Gender Budgeting, την ολοκληρωμένη και καθολική κάλυψη παιδικής φροντίδας και μακροχρόνιας φροντίδας ηλικιωμένων, προγράμματα κατάρτισης γυναικών για ηγετικές θέσεις, στοχευμένα προγράμματα για την ανατροπή της δυσμενούς κατάταξης της χώρας στις τελευταίες θέσεις όσον αφορά την ένταξη των γυναικών στην αγορά εργασίας.

Τέλος, η ανάπτυξη μιας κουλτούρας ισότητας στον επιχειρηματικό κόσμο είναι μια διαδικασία. Δεν μπορούμε δηλαδή σήμερα, ούτε να πανηγυρίσουμε, ούτε να ισχυριστείτε ότι λύθηκε το πρόβλημα. Χρειάζεται βούληση και χρειάζεται σχέδιο για τη γενίκευση των θετικών δράσεων στο σύνολο των επιχειρήσεων. Παροχή κινήτρων για την ενδυνάμωση γυναικείων στελεχών και όχι μόνο στενή εφαρμογή ελάχιστων υποχρεωτικών ορίων ως προς την εκπροσώπηση.

Τώρα, εκτός από το έμφυλο χάσμα στις διευθυντικές θέσεις υπάρχει και άλλο ένα τεράστιο έμφυλο χάσμα. Αναφέρομαι στο μισθολογικό χάσμα, το οποίο επίσης έχει μια έμφυλη διάσταση και το γνωρίζετε. Επομένως, αναρωτιέμαι τι πρωτοβουλίες προτίθεστε να πάρετε για να επιλυθεί αυτό. Φυσικά, θα πρέπει να δούμε τι γίνεται με το έμφυλο χάσμα στην αγορά εργασίας εν γένει. Τι γίνεται με τη γυναικεία φτώχεια; Γιατί, ορθώς είπατε, κυρίες Υπουργοί, «να σπάσουμε τη γυάλινη οροφή και κάθε οροφή», εδώ όμως έχουμε ένα σοβαρό έλλειμμα. Η πλειοψηφία των γυναικών στην αγορά εργασίας περνάει πάρα πολύ δύσκολα και τα μέτρα που λαμβάνει η Κυβέρνηση είναι αντικοινωνικά και αντεργατικά και οδηγούν τις γυναίκες σε δυσχερέστερη θέση.

Πριν την κρίση η χώρα μας ήταν πράγματι μία από τις χώρες της Ευρωπαϊκής Ένωσης με τις μεγαλύτερες ανισότητες φύλου στην αγορά εργασίας. Κατά την περίοδο διακυβέρνησης του ΣΥΡΙΖΑ αυτό το ποσοστό ανετράπη. Τον Νοέμβριο του 2024 όμως το ποσοστό ανεργίας για τις γυναίκες ήταν 6,1% στην Ευρωπαϊκή Ένωση, για τους άντρες 5,7%, στην Ελλάδα όμως τον Νοέμβριο καταγράψαμε την υψηλότερη γυναικεία ανεργία στην Ευρωπαϊκή Ένωση 12,6% και αφήσαμε πίσω την Ισπανία. Η γυναικεία ενέργεια στην Ελλάδα είναι υπερδιπλάσια από ό,τι σε όλη την Ευρώπη. Άρα, λοιπόν, έξι χρόνια κρίσης και πολιτικών πολύ σκληρής λιτότητας της Κυβέρνησής σας είχαν δραματικές επιπτώσεις στην απασχόληση των γυναικών. Το ποσοστό απασχόλησης των γυναικών έπεσε από 52,5% στο 43,3% και φυσικά αυξήθηκε αλματωδώς η ανεργία.

Άρα, λοιπόν, γινόμαστε, κυρίες και κύριοι συνάδελφοι, καθημερινά μάρτυρες μιας τρομακτικής οπισθοδρόμησης κοινωνικής και δεν μπορούμε να κλείνουμε τα μάτια μας σε αυτό, ούτε στην αύξηση της ανεργίας, ούτε στις απορρυθμίσεις του θεσμικού πλαισίου προστασίας της εργασίας της συλλογικής διαπραγμάτευσης, που μας έχουν οδηγήσει σε μία εργασιακή «ζούγκλα». Είναι δραματική η πτώση των αμοιβών στον ιδιωτικό τομέα και φυσικά γνωρίζετε, κυρία Υπουργέ, ότι τα μεγαλύτερα θύματα είναι οι γυναίκες σε αυτό το πεδίο.

Υπεραντιπροσωπευόμαστε, δυστυχώς, μόνο στο πιο κακοπληρωμένο και ευάλωτο τμήμα της αγοράς εργασίας. Υφιστάμεθα οι γυναίκες άφθονες παραβιάσεις νομοθεσίας από τους εργοδότες ιδιαίτερα στις περιπτώσεις εγκύων και λεχώνων και φυσικά διακρίσεις στην πρόσληψη. Οπότε, επειδή δεν θα πανηγυρίσουμε σήμερα, περιμένουμε τις επόμενες ημέρες να δούμε κι άλλα μέτρα και να συζητήσουμε πραγματικά για το πώς θα ενισχυθεί η κοινωνική προστασία και η θέση της γυναίκας.

το δεύτερο μέρος του νομοσχεδίου, όπως ομολογείτε και εσείς στον τίτλο του, πρόκειται για διατάξεις που ρυθμίζουν πιλοτικά προγράμματα. Ενισχύουν αυτά τα προγράμματα την κοινωνική προστασία και τη φροντίδα των ασθενέστερων συμπολιτών; Ναι, εν μέρει. Είναι επαρκή; Επουδενί. Πρόκειται για «μια σταγόνα στον ωκεανό» των σύγχρονων αναγκών κοινωνικής πολιτικής. Δεν μπορούμε σήμερα να μιλάμε για προσβασιμότητα ατόμων με αναπηρία, αρκεί να ρίξουμε μια ματιά στις πόλεις μας στην Αθήνα, στην Θεσσαλονίκη, στην επαρχία, παντού.

Έχουμε εξασφαλίσει δημόσιες υποδομές, ιδιωτικές υποδομές, τον ελεύθερο χώρο, τις πόλεις και τα χωριά έτσι ώστε να είναι προσβάσιμα, να είναι ανεμπόδιστες οι διαδρομές στους δρόμους των πόλεων, όχι μόνο στο κέντρο αλλά και στις γειτονιές; Έχουμε ράμπες; Έχουμε φαρδιά πεζοδρόμια; Τι γίνεται στα Μέσα Μαζικής Μεταφοράς; Το μόνο που φέρνετε είναι παρατάσεις στο να μην είναι προσβάσιμα. Έχουμε εξασφαλίσει οδηγούς για ανθρώπους με προβλήματα όρασης; Έχουμε επαρκές σημάνσεις σε μια στάση και ξεκούραση για τους συμπολίτες μας με Αναπηρία;

Περνάω στο θέμα ψηφιακής προσβασιμότητας. Πολύ πρόσφατα, κυρία Υπουργέ, το συζητήσαμε, απαντήσατε στην επίκαιρη ερώτησή μου. Συζητήσαμε για σοκαριστικά στοιχεία, που αποδεικνύουν ότι η χώρα μας είναι ψηφιακή «έρημος» για τα άτομα με αναπηρία. Για ποια υποστηριζόμενη απασχόληση μιλάμε, εύλογα νομίζω ότι θα αναρωτηθώ. Το ποσοστό απασχολούμενων ατόμων με σοβαρή αναπηρία 20% εώς 64% είναι μόλις 18,4%. Στο σύνολο των ανέργων με αναπηρία 20% έως 64%, και το 65% αντιμετωπίζει μακροχρόνια ανεργία. Η δε συντριπτική πλειονότητα των νέων ανθρώπων με αναπηρία βρίσκεται και εκτός εκπαίδευσης και εκτός φροντίδας και εκτός πρόσβασης σε βασικές υπηρεσίες υγείας. Όλα αυτά, πραγματικά, φέρνουν την Κυβέρνησή σας μπροστά στις ευθύνες της, διότι έχετε κάνει συγκεκριμένες πολιτικές επιλογές. Μία από αυτές το Πρόγραμμα του Προσωπικού Βοηθού. Έχουμε επισημάνει πάρα πολλές φορές, κυρία Υπουργέ, τις αστοχίες του Προγράμματος. Με καλή πίστη το ξεκινήσατε, αλλά στο διά ταύτα τα Προγράμματα δεν επιλύουν, οι αστοχίες δεν επιλύονται.

Η επιλογή των ωφελουμένων με τρόπο που απέκλεισε από το πρόγραμμα ανθρώπους με μεγάλα ποσοστά αναπηρίας, άτομα με πολλαπλές αναπηρίες. Άνθρωποι που έχουν δύο και τρεις μορφές αναπηρίας έμειναν εκτός Προγράμματος. Πολύ σοβαρά τα προβλήματα και για τους εργαζόμενους και φυσικά στοχεύσατε σε πολύ λίγους.

Σήμερα, λοιπόν, τι λέτε; Λέτε ότι φέρνετε την συνέχιση του πιλοτικού προγράμματος μέχρι τη λήξη του προγράμματος του Ταμείου Ανάκαμψης και Ανθεκτικότητας, αντί να φέρετε στον Εθνικό Προϋπολογισμό μία μόνιμη λύση που θα καλύψει το σύνολο των συμπολιτών μας με αναπηρία που έχουν ανάγκη. Αυτό δείχνει ότι αρκείστε σε προγράμματα επικοινωνιακού χαρακτήρα. Έχετε ως Κυβέρνηση κατασπαταλήσει το Ταμείο Ανάκαμψης και καμία σοβαρή κοινωνική δομή ή πυλώνες δεν έχει τεθεί στη χώρα.

Κλείνω με το πιλοτικό πρόγραμμα «Αθηνά». Ακόμα μια φορά νομοθετείτε με σπασμωδικό τρόπο επικοινωνιακού χαρακτήρα, με πρόχειρο τρόπο για ένα τόσο σοβαρό ζήτημα όπως αυτό της προσχολικής αγωγής. Αντικαθιστάτε το πιλοτικό πρόγραμμα «Κυψέλη» με το πιλοτικό πρόγραμμα «Αθηνά». Πολύ ωραία. Τι κάνετε, δηλαδή; Κρύβεστε πίσω από μία τυπική διαδικασία διαβούλευσης, αυτήν της ενσωμάτωσης Οδηγίας, αυτού του νομοσχεδίου, αντί να κάνετε αυτό που οφείλετε. Να ανοίξετε ένα σοβαρό εθνικό διάλογο για την προσχολική αγωγή, όπου θα συμμετάσχουν μέσα όλοι οι αρμόδιοι, όλοι οι εμπλεκόμενοι, οι εκπαιδευτικοί, οι ΟΤΑ, φυσικά το Υπουργείο, φυσικά οι εργαζόμενοι στις δομές, φυσικά η επιστημονική κοινότητα, φυσικά η ακαδημαϊκή κοινότητα, φυσικά οι εκπρόσωποι των δομών προσχολικής αγωγής δημόσιου και ιδιωτικού τομέα.

Μάλιστα, λέτε ότι θέλετε να φτιάξετε το πλαίσιο και τις κατευθυντήριες γραμμές. Ας το προσέξουμε αυτό για την προσχολική αγωγή, όταν δεν διασφαλίζετε πουθενά την πλήρη κάλυψη όλων των παιδιών. Κάθε χρόνο μένουν εκτός σταθμών χιλιάδες παιδιά. Κάθε χρόνο χιλιάδες γονείς δεν ξέρουν τι θα γίνει με τα παιδιά τους και κάθε χρόνο οι σταθμοί αντιμετωπίζουν πρόβλημα βιωσιμότητας. Δεσμεύεστε, κυρία Υπουργέ, για την ικανοποίηση όλων των αιτήσεων; Είστε σε θέση ως Κυβέρνηση;

Η κατάσταση των υφιστάμενων δομών και η βελτίωσή τους επίσης φεύγει από την οπτική του νομοσχεδίου. Είναι ενδεικτικό ότι στην έκθεση του Γενικού Λογιστηρίου του Κράτους δεν προβλέπεται καμία δημόσια δαπάνη για τα άρθρα του συγκεκριμένου κεφαλαίου. Γνωρίζετε τα πολύ σοβαρά θέματα που υπάρχουν, κτιριακά, οικονομικά. Χαρακτηριστικό παράδειγμα η ελάχιστη χρηματοδότηση από το ΕΣΠΑ, καθυστερήσεις πληρωμής, η λειτουργία μη αδειοδοτημένων παιδικών σταθμών, δημοτικοί σταθμοί που κρίνονται ακατάλληλοι και συνεχίζουν να λειτουργούν.

Καμία στήριξη πραγματική και κανένας πραγματικός διάλογος με την αυτοδιοίκηση. Είμαστε σε καθημερινή επαφή με τους αυτοδιοικητικούς σε όλη τη χώρα. Δεν υπάρχει ουσιαστικά μία μέριμνα, έτσι ώστε να μπορέσουν να ασκήσουν τέτοιου είδους κοινωνική πολιτική. Επειδή τα ζητήματα είναι πολύ κρίσιμα και είμαστε εδώ για να συμβάλουμε όλοι στην επίλυσή τους, ας κάνουμε έναν πραγματικό διάλογο. Τα πραγματικά προβλήματα στην πραγματική συζήτηση με πραγματικές λύσεις. Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε την κυρία Νοτοπούλου. Το λόγο έχει η Ειδική Αγορήτρια της Ελληνικής Λύσης, κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κυρία Πρόεδρε. Κυρία Υπουργέ, κύριοι συνάδελφοι, το νομοσχέδιο το οποίο εισάγεται προς ψήφιση ασχολείται με ένα πολύ σημαντικό ζήτημα, πέραν αυτού της ισόρροπης εκπροσώπησης των δύο φύλων. Αγγίζει το ζήτημα της εν γένει ισότητας των φύλων και της δυνατότητας ίσων ευκαιριών και των ίσων δυνατοτήτων και στα δύο φύλα, αλλά και με την ισότητα στην αξιολόγηση της απόδοσης και αποτελεσματικότητας των δύο φύλων.

Όντως στο άρθρο 3 του παρόντος, περί πεδίου εφαρμογής, καθίσταται σαφές ότι με αυτό το νομοσχέδιο ενσωματώνεται στην ελληνική έννομη τάξη η Ευρωπαϊκή Οδηγία 2022/2381, η οποία αναφέρεται στην ισόρροπη εκπροσώπηση των φύλων σε θέσεις διευθυντικών στελεχών των εισηγμένων ή μη εισηγμένων εταιρειών και στον εν γένει δημόσιο τομέα. Η παρούσα νομοθετική πρωτοβουλία αντιμετωπίζει το φαινόμενο της μη ισόρροπης εκπροσώπησης των φύλων σε θέσεις διευθυντικών στελεχών στα διοικητικά συμβούλια εταιρειών, με τις γυναίκες να αποτελούν το φύλο το οποίο, σύμφωνα και με τη σχετική έκθεση της Επιτροπής Κεφαλαιαγοράς Απριλίου 2024, εκπροσωπείται πολύ λιγότερο εν σχέση με τους άνδρες. Κατ’ αυτόν τον τρόπο το ζήτημα της ισόρροπης εκπροσώπησης των φύλων στη θέση διευθυντικών στελεχών αποτελεί ένα σημαντικό βήμα προς την κατεύθυνση της ισότητας και της ενδυνάμωσης των γυναικών στον επαγγελματικό τομέα.

Είναι αναμφισβήτητο ότι οι γυναίκες παραμένουν υποεκπροσωπούμενες σε υψηλόβαθμες θέσεις και καθίσταται περισσότερο από ποτέ αναγκαία η εφαρμογή μέτρων τα οποία αποσκοπούν στο να ενισχύσουν τη συμμετοχή των γυναικών στη διοίκηση των επιχειρήσεων, να μειώσουν ή ακόμα καλύτερα να εξαλείψουν τελείως τη διαφοροποίηση των φύλων και τη διαφορά στο ποσοστό συμμετοχής τους στις υψηλόβαθμες θέσεις, καθώς και στο να οδηγήσει σε πιο ισχυρές καινοτόμες επιχειρήσεις.

Ωστόσο, η κριτική προς την Κυβέρνηση αφορά το γεγονός ότι αυτό το νομοσχέδιο δεν καλύπτει πλήρως τις ανάγκες προστασίας των γυναικών από τις διαρθρωτικές ανισότητες, οι οποίες εξακολουθούν να υφίστανται στην αγορά εργασίας. Η εφαρμογή μέτρων για τη διαφορετική, αόριστα, εκπροσώπηση χωρίς παράλληλη ενίσχυση των πολιτικών για την πραγματική προστασία των γυναικών από την έμφυλη βία, από τις ανισότητες στις αμοιβές μεταξύ ανδρών και γυναικών και την έλλειψη προσιτών δομών φροντίδας κινδυνεύει να παραμείνει αδύναμη, αποσπασματική και εν τέλει ανεπαρκής και αναποτελεσματική.

Επιπλέον, η Κυβέρνηση, αν και με το παρόν νομοσχέδιο ισχυρίζεται ότι επιδιώκει το να επιτύχει την ισότητα των 2 φύλων στην εκπροσώπηση σε υψηλόβαθμες θέσεις, ωστόσο δεν φαίνεται να έχει προχωρήσει σε άλλες ουσιαστικές πρωτοβουλίες, οι οποίες να θωρακίζουν τις γυναίκες σε όλα τα επίπεδα της κοινωνίας και της εργασίας. Παραμένει επιτακτική η ανάγκη για την εφαρμογή μιας ευρύτερης και πιο συνεκτικής στρατηγικής τέτοιας, η οποία να είναι ικανή να αντιμετωπίζει τις έμφυλες ανισότητες κατά των γυναικών στο σύνολό τους. Η ισόρροπη εκπροσώπηση στα διοικητικά συμβούλια είναι αναμφίβολα ένα θετικό βήμα, αλλά θα πρέπει παράλληλα να συνοδευτεί από βαθιές τομές στον τομέα της κοινωνικής πρόνοιας, της εκπαίδευσης, καθώς και της αναγνώρισης των πολλαπλών εμποδίων που οι γυναίκες εξακολουθούν να αντιμετωπίζουν.

Έτσι, λοιπόν, το παρόν νομοσχέδιο περιλαμβάνει ρυθμίσεις για την ισόρροπη εκπροσώπηση των φύλων σε διοικητικά συμβούλια στις εισηγμένες εταιρείες. Με αυτό τον τρόπο στοχεύει στην προώθηση της ισότητας των φύλων και στην ενίσχυση της εταιρικής κουλτούρας. Η ρύθμιση αναφέρεται καταρχάς στις εισηγμένες εταιρείες, διότι αυτές επηρεάζουν την κοινή γνώμη, με τη δημόσια εικόνα τους, προσελκύοντας επενδυτές, οι οποίοι επιθυμούν να υποστηρίξουν εταιρίες με ισχυρές αξίες κοινωνικής ευθύνης. Ωστόσο οι ανωτέρω προβλεπόμενες ρυθμίσεις επικεντρώνονται στην καθιέρωση χαμηλών ποσοστώσεων, που απαιτούν τουλάχιστον ένα ποσοστό εκπροσώπησης της τάξεως του 25% ή 33%, ποσοστά τα οποία θα τολμήσουμε να πούμε ότι είναι χαμηλά, αν θελήσουμε να μιλήσουμε για ισόρροπη εκπροσώπηση.

Είναι αλήθεια ότι η ισόρροπη εκπροσώπηση των φύλων στα διοικητικά συμβούλια είναι δυνατόν να έχει πολλές σημαντικές θετικές κοινωνικές, αλλά και οικονομικές επιπτώσεις. Αρχικά προωθείται η ισότητα των φύλων στην εργασία από τη μία πλευρά, αποδεικνύοντας το αυτονόητο, ότι δηλαδή οι ικανότητες δεν εξαρτώνται σε καμία περίπτωση από το φύλο, ενώ από την άλλη πλευρά, δίνοντας ίσες ευκαιρίες σε όλους, ανεξαρτήτως φύλου.

Κατά καιρούς έχει αναφερθεί ότι η ύπαρξη εκπροσώπων και των δυο φύλων σε μια ομάδα με διαφορετικές εμπειρίες, μπορεί να έχει ως αποτέλεσμα τη βελτίωση στον τρόπο λήψης απόφασης, αφού άντρες και γυναίκες μπορεί να έχουν διαφορετική άποψη και διαφορετική προσέγγιση για ένα θέμα. Βλέποντάς το πλουραλιστικά, συνεργαζόμενοι αμφότεροι με έντιμο τρόπο, με έντιμες προσεγγίσεις και με καθαρές προθέσεις, ενισχύουν με αυτό τον τρόπο τη δημιουργικότητα. Όταν ισχύει με αγνά και έντιμα κριτήρια και προθέσεις, η βασική αρχή του τρίπτυχου «δράση-αντίδραση-σύνθεση» τότε μπορεί η ομάδα ναι μεγαλουργήσει. Αυτός θα πρέπει να είναι και ο σκοπός της όποιας νομοθετικής προσέγγισης και παρέμβασης.

Επίσης η «Ελληνική Λύση» θεωρεί ότι η ισόρροπη εκπροσώπηση προωθεί την κοινωνική ευθύνη. Επίσης, δημιουργεί μια θετικότερη εικόνα για τις επιχειρήσεις που προάγουν την ισότητα, αντιπροσωπεύοντας με αυτόν τον τρόπο καλύτερα την κοινωνία, αφού οι γυναίκες αποτελούν σημαντικό μέρος του πληθυσμού, το οποίο πρέπει να συμμετέχει και στο εργασιακό περιβάλλον. Πάντως η πολιτική αυτή προφανώς αποσκοπεί στο να σπάσει τα στερεότυπα και να ενισχύσει τη συνεργασία στους χώρους εργασίας.

Το ερώτημα είναι αν η ισόρροπη εκπροσώπηση αρκεί για να επιτευχθούν οι σκοποί της ισότητας των 2 φύλων στον εργασιακό τομέα, αλλά και γενικότερα, όπως επίσης και αν επιτυγχάνεται με μόνο τον καθορισμό της ποσόστωσης η βελτίωση της απόδοσης των εταιρειών. Τούτο διότι θεωρούμε ότι πολλές εταιρείες μπορούν να θεωρήσουν δεδομένο ότι μόνο η έμφαση στα ποσοστά και όχι στις ικανότητες των προσώπων αρκεί να δώσει ώθηση στην αποδοτικότητα. Αυτό θέλουμε να πετύχουμε; Οι εταιρείες να έχουν ικανούς εργαζομένους ή να έχουν ίσους άντρες και γυναίκες από άποψη ποσόστωσης; Το ιδανικό σαφώς και είναι να υπάρχει ισόρροπη εκπροσώπηση ικανών εργαζομένων ηγετών. Δεν θέλουμε όμως η υποχρέωση ίσης εκπροσώπησης να οδηγήσει σε μείωση απόδοσης.

Να το εκφράσω αντίστροφα. Εάν σε κάποια εταιρεία υπάρχουν καταλληλότερες πιο πολλές γυναίκες ή αντίστοιχα καταλληλότεροι πιο πολλοί άντρες για διευθυντικές θέσεις, αυτό να μην αποτελέσει εμπόδιο στη στελέχωση των θέσεων ευθύνης από λιγότερο ικανά πρόσωπα στο όνομα της εκπλήρωσης της ποσόστωσης. Όσο άδικο και αναποτελεσματικό είναι να αποκλείονται ικανές γυναίκες από θέσεις ευθύνης λόγω φύλου, τόσο αντίστοιχα ακατάλληλο είναι να επιλέγονται λιγότερο ικανά στελέχη πάλι λόγω φύλου, για να μη θεωρηθεί ρατσιστική διάκριση. Συνεπώς, η επιβολή ποσοστώσεων μπορεί να παραβλέψει τις πραγματικές ανάγκες της θέσης και να οδηγήσει στην υποβάθμιση της ποιοτικής εργασίας.

Επίσης, μπορεί να υπάρξουν δυσκολίες για την εξεύρεση κατάλληλων υποψηφίων, ειδικά όταν δεν υπάρχει ζήτηση από ένα φύλο, επί παραδείγματι, τις γυναίκες για αυτή τη θέση, για αυτόν τον τομέα δραστηριότητας. Διότι αν δεν υπάρχουν άνδρες υποψήφιοι και τα διοικητικά συμβούλια των εταιρειών απαρτίζονται μονάχα από γυναίκες, δεν τίθεται ζήτημα ανισοτήτων ή παραμέρισης των ανδρών από τις θέσεις ευθύνης;

Συνοψίζοντας, σε κάθε περίπτωση δεν πρέπει να περάσουμε στο άλλο άκρο, δηλαδή στο να δημιουργηθεί η αντίληψη ότι οι γυναίκες δήθεν επιλέγονται λόγω πολιτικής και όχι λόγω των ικανοτήτων τους. Σκοπός του νομοθετήματος είναι το να μην εξαιρούνται ή να μην παραμερίζονται οι γυναίκες λόγω φύλου και μόνον χωρίς να εξετάζονται και χωρίς να αξιολογούνται οι ικανότητές τους. Σίγουρα η ισόρροπη εκπροσώπηση των φύλων μπορεί να προσφέρει σημαντικά οφέλη στην κοινωνία και την οικονομία, αλλά υπάρχουν προκλήσεις στην εφαρμογή της, οι οποίες απαιτούν σωστή στρατηγική και υποστήριξη κάτι που δεν είμαστε βέβαιοι ότι υπάρχει αυτή τη στιγμή.

Ουσιαστικά, με το παρόν εισάγεται η υποχρέωση ορισμού στις διευθυντικές θέσεις των Διοικητικών Συμβουλίων των Εισηγμένων Εταιρειών που απασχολούν 250 εργαζόμενους και άνω και έχουν ετήσιο κύκλο εργασιών τουλάχιστον 50 εκατομμύρια ευρώ ή ετήσιο ισολογισμό τουλάχιστον 43 εκατομμύρια ευρώ. Παράλληλα, το παρόν σχέδιο νόμου προϋποθέτει ότι οι διορισμοί στις θέσεις των διοικητικών συμβουλίων είναι διαφανείς και ότι οι υποψήφιοι για τις θέσεις αυτές αξιολογούνται αντικειμενικά με βάση τα ατομικά τους προσόντα ανεξαρτήτως φύλου.

Οι εισαγόμενες, λοιπόν, υποχρεώσεις, ουσιαστικά είναι τρεις. Πρώτον, συμμετοχή υποεκπροσωπούμενου φύλου σε ποσοστό τουλάχιστον 33% του διοικητικού συμβουλίου. Δεύτερον, ένα τουλάχιστον εκτελεστικό μέλος του υποεκπροσωπούμενου φύλου όταν στο διοικητικό συμβούλιο των ανωτέρω εταιριών συμμετέχουν τρία ή περισσότερα εκτελεστικά μέλη και τρίτον, κριτήρια και διαδικασία επιλογής μελών του διοικητικού συμβουλίου για την ισόρροπη εκπροσώπηση των φύλων στη σύνθεση διοικητικού συμβουλίου.

Παράλληλα, προβλέπονται κυρώσεις σε περίπτωση μη τήρησης των σχετικών υποχρεώσεων. Οι προβλεπόμενες κυρώσεις για όσους δεν συμμορφώνονται στις νέες νομοθετικές απαιτήσεις κινούνται σε δύο επίπεδα. Αφενός, επιβολή χρηματικού προστίμου τριών εκατομμυρίων ευρώ και, αφετέρου, αποκλεισμός από τις δημόσιες συμβάσεις και τις συμβάσεις παραχώρησης. Πέραν των ανωτέρω επιχειρήσεων οι συγκεκριμένες προβλέψεις είναι δυνητικές για τις μη εισηγμένες ιδιωτικές και δημόσιες επιχειρήσεις πάντα με τα ίδια οικονομικά και στελεχιακά κριτήρια.

Αυτού του είδους τις ποινές τις βρίσκουμε εκτός πραγματικότητας. Αν είχε την πολιτική βούληση, η Κυβέρνηση θα μπορούσε να επιβάλει τις συγκεκριμένες υποχρεώσεις οριζόντια στις δημόσιες επιχειρήσεις. Εδώ, όμως, αντιθέτως εξαναγκάζει τους ιδιώτες ποιους και πώς θα προσλαμβάνει. Δεν είναι εύλογο το Κράτος να παρεμβαίνει τόσο έντονα στη λειτουργία και τον τρόπο διοίκησης των ιδιωτικών εταιρειών, αποκλείοντας, ουσιαστικά, από τις δημόσιες συμβάσεις και τις συμβάσεις παραχώρησης όσες εταιρείες δεν έχουν συγκεκριμένο αριθμό στελεχών του κάθε φύλου και παράλληλα να τους επιβάλει τόσο εξοντωτικές ποινές.

Τούτο διότι, αφενός, υπάρχουν συγκεκριμένοι επαγγελματικοί κλάδοι στους οποίους η εύρεση ανώτατου στελεχιακού δυναμικού δεν μπορεί να προκύψει και από τα δύο φύλα. Διότι δεν εκδηλώνεται αντίστοιχο ενδιαφέρον. Αφετέρου, δεν είναι λογικό ο ιδιώτης να αναγκάζεται να προσλαμβάνει και δη στις ανώτατες θέσεις της εταιρείας του άτομα συγκεκριμένου φύλου με μοναδικό κριτήριο αυτό και μόνο αν δεν υπάρχουν πρόσωπα τα οποία να πληρούν τις κατάλληλες προϋποθέσεις, μόνο και μόνο για να εξυπηρετούνται οι ποσοστώσεις. Αυτός που πληρώνει γνωρίζει πολύ καλά ποιος είναι κατάλληλος για τη δουλειά του και είμαστε βέβαιοι ότι αν είναι να γίνει καλά η δουλειά δεν πρόκειται να σταθεί στο φύλο. Δεν θα προτιμήσει άντρα μόνο και μόνο επειδή είναι άντρας αν υπάρχει αντίστοιχα κατάλληλη ή καταλληλότερη γυναίκα. Τα άξια στελέχη θα βρουν τις θέσεις εργασίας που τους αντιστοιχούν και δεν έχουν ανάγκη νομοθετικού εξαναγκασμού.

 Κύριοι, το πρώτο πράγμα, το οποίο είναι να διορθωθεί στην κοινωνία μας προκειμένου να εξαλειφθούν οι ανισότητες μεταξύ ανδρών και γυναικών είναι το αυτονόητο, δηλαδή η ανάπτυξη της σχετικής αντίστοιχης παιδείας. Οι ανισότητες δεν εξαλείφονται με πολιτικές, ούτε με τη λήψη αναγκαστικών μέτρων. Είναι ζήτημα καθαρά παιδείας από τα μικρά χρόνια του ανθρώπου, παιδείας προς τα αγόρια, τα οποία θα πρέπει να εκπαιδευτούν από μικρά να σέβονται και να τιμούν τα κορίτσια, αργότερα τις έφηβες, τις νέες, τις μεσόκοπες, τις ηλικιωμένες.

Στο πρόσωπο των γυναικών να βλέπουν τη μητέρα τους, την αδερφή τους και ακόμα καλύτερα το πλάσμα του Θεού, το οποίο είναι προορισμένο να απολαύσει ακριβώς τα ίδια αγαθά με αυτούς. Παιδείας, η οποία θα επικεντρώνεται στο ότι αμφότερα τα φύλα είναι ακριβώς ισάξια και στο ότι κανένα από τα δύο φύλα δεν είναι προορισμένο ούτε για να δυναστεύσει το άλλο, ούτε για να εκμηδενίζεται κάτω από τη δυναστεία του άλλου.

Η ιδιοπροσωπία εκάστου των δύο φύλων έχει να κάνει μόνο με βιολογικούς παράγοντες, οι οποίοι σχετίζονται με καθαρά φυσικές και μόνο λειτουργίες και με τίποτα παραπάνω. Αντίστοιχα, οι γυναίκες να εκπαιδεύονται στο να είναι βέβαιες για τις ικανότητές τους και στο να μη χρειάζεται να αισθάνονται ότι πρέπει να αποδείξουν το αυτονόητο, ότι δηλαδή δεν υστερούν σε τίποτα από τους άντρες, ίσα ίσα είναι κάτι παραπάνω. Στο πρόσωπο των ανδρών να βλέπουν, με απλότητα και φυσικότητα, το συνεργάτη, το σύμμαχο και όχι τον εχθρό. Να βλέπουν το πρόσωπο με το οποίο μπορούν κάλλιστα να συμπορεύονται και όχι τον ανταγωνιστή, ούτε τον τύραννο με τον οποίο καλούνται να μάχονται για ανύπαρκτες στην ουσία τους διαφορές. Αυτές τις διαφορές καλείται η Πολιτεία να εξαλείψει, μέσα από την παιδεία προς τη νέα γενιά.

Τότε, δεν θα χρειάζονται ούτε ποσοστώσεις, ούτε αγώνες για εξαλείψεις ανισοτήτων. Διότι, οι ανισότητες θα έχουν εξαλειφθεί ήδη μέσα στις ψυχές των νέων. Η εξάλειψη αυτή θα είναι βαθιά και ουσιαστική, αφού οι ίδιοι άνθρωποι θα έχουν ήδη εξυψώσει το πρόσωπο – ως πρόσωπο, εικόνα Θεού – ανεξαρτήτως φύλου, στο ύψος που του ταιριάζει.

Κυρίες και κύριοι, έρχομαι στην τελευταία για σήμερα σκέψη μου. Η παιδεία, για την οποία μίλησα, είναι η παιδεία και νουθεσία Κυρίου. Πρώτα ο Κύριος, 2.000 χρόνια πριν, μίλησε για εξάλειψη όλων των ανισοτήτων. Ούτε είναι άρρεν και θήλυ, ιουδαίος ή εθνικός, δούλος είναι ελεύθερος. Δεν υπάρχει άντρας και γυναίκα, ούτε διαφορά στην αξία μεταξύ άνδρα και γυναίκας. Δεν υπάρχει ομόθρησκος ή αλλόθρησκος, δεν υπάρχει δούλος και ελεύθερος. «Τα πάντα και εν πάσι Χριστός». Δηλαδή, όλοι και μέσα σε όλους ενυπάρχει ο Χριστός.

Εάν υιοθετήσουμε αυτό ως βασική αρχή στη ζωή μας και το εφαρμόζουμε στην καθημερινότητά μας και να αγωνιστούμε να το εφαρμόσουμε, τότε θα έχουν λυθεί όλα μας τα προβλήματα και θα έχουν εξαλειφθεί όλες οι ανισότητες. Μένει αυτό να το τολμήσουμε με θάρρος και ειλικρίνεια, πρώτα προς τον εαυτό μας. Η συνέχεια στην κατ’ άρθρον επεξεργασία. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Μεταξάς Βασίλειος, Τσοκάνης Χρήστος, Δάγκα Παρασκευή (Βιβή), Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Το λόγο έχει η κυρία Φωτίου, από τη «Νέα Αριστερά».

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κυρία Πρόεδρε. Κυρίες και κύριοι συνάδελφοι, κυρία Υφυπουργέ, το νομοσχέδιο ουσιαστικά έχει 3 μέρη. Το Μέρος Α΄, άρθρα 4-17, αφορά την επιλεκτική και ελλιπή ενσωμάτωση ευρωπαϊκής Οδηγίας για την ισότητα των φύλων, στα διοικητικά συμβούλια εισηγμένων και μη εισηγμένων εταιριών και ΔΕΚΟ, Οργανισμών, μεγάλων εταιριών και Οργανισμών του Δημοσίου, που είναι «σταγόνα στον ωκεανό» των έμφυλων διακρίσεων κατά των γυναικών, στη χώρα μας. Έτσι όπως είναι όλο το πλαίσιο, θα έχει πολύ μικρή επίδραση σε όλες αυτές τις διακρίσεις στη χώρα μας.

Το Μέρος Β΄, άρθρα 20-24, αφορά τροποποιήσεις της χρονικής διάρκειας και των όρων υφιστάμενων πιλοτικών προγραμμάτων, κυρίως για τα ανάπηρα άτομα. Αυτά τα προγράμματα χρηματοδοτούνται από τον ΟΠΕΚΑ, τη ΔΥΠΑ και κυρίως από το Ταμείο Ανάκαμψης και Ανθεκτικότητας και την καταβολή όλων αυτών των επιδομάτων που είπα, με προπληρωμένη τραπεζική κάρτα, με τον όρο ότι τα μισά χρήματα θα δαπανώνται υποχρεωτικά μέσω αυτής της κάρτας. Παραβιάζονται ανθρώπινα δικαιώματα εδώ.

 Το Μέρος Γ΄, άρθρα 25-33, αφορά την αντικατάσταση του αποτυχημένου και αντιπαιδαγωγικού προγράμματος «ΚΥΨΕΛΗ», με το πρόγραμμα «ΑΘΗΝΑ».

Πάμε στο Μέρος Α΄, λοιπόν. Είπα και από την αρχή ότι όσα είπαν οι προηγούμενοι συνάδελφοι, τόσο από το ΠΑΣΟΚ, όσο το ΣΥΡΙΖΑ και από το Κ.Κ.Ε., για το χάσμα των φύλων στην απασχόληση, στην ανεργία, στις αμοιβές, στα προβλήματα παρενόχλησης εργασίας κ.λπ., που ισχύουν και δεν θα τα επαναλάβω. Θα μιλήσω ειδικά τι κάνει αυτή η Οδηγία ή στην πραγματικότητα, πώς εσείς την εφαρμόζετε στην Ελλάδα. Γιατί είπα ότι διαλέξατε να εφαρμόσετε την Οδηγία επιλεκτικά και μόνο, κατά ένα μέρος της, με έναν διεκπεραιωτικό τρόπο, υπονομεύοντας την ουσία της Οδηγίας, η οποία είναι σημαντική για την Ευρώπη, γιατί εμείς είμαστε σε άλλο επίπεδο εδώ; Και πάλι, αυτήν την Οδηγία την υπονομεύετε.

Αλλάξτε τον τίτλο της, που είναι «Βελτίωση της ισόρροπης εκπροσώπησης των δύο φύλων». Ο Υφυπουργός, ούτε λίγο ούτε πολύ, μίλησε για ισοτιμία εκπροσώπησης των δύο φύλων – για όνομα της Παναγίας – ακόμη και το 33% που προτείνει η Οδηγία για τις εισηγμένες εταιρείες στο επίπεδο του διοικητικού της συμβουλίου, προσέξτε, του διοικητικού της συμβουλίου. Σε αυτό το επίπεδο θα είναι το 33%. Ακόμη και αυτό το καταστρατηγείτε και θα εξηγήσω γιατί. Είπε νομίζω και η κυρία Νοτοπούλου, ότι η Οδηγία είχε ημερομηνία 23 Νοεμβρίου 2022. Είναι σε ισχύ πάνω από δύο χρόνια. Εδώ, δεν έχετε κάνει τίποτα αυτά τα δύο χρόνια για να την ενσωματώσετε και είχε προθεσμία ενσωμάτωσης 28 Δεκεμβρίου 2024. Είναι τα γνωστά που κάνετε. Άμα δε θέλετε μια Οδηγία, την αφήνετε μέχρι τελευταία στιγμή και μετά την ενσωματώνετε, όσο πιο γρήγορα και την καταστρατηγείτε. Αυτό είναι το ενδιαφέρον.

Τώρα τι γίνεται εδώ; Τι λέει η Οδηγία; Για τις μη εισηγμένες εταιρείες, που είναι και το μεγαλύτερο μερίδιο, και τις ΔΕΚΟ, του Δημοσίου δηλαδή τις εταιρείες, φροντίσατε ώστε να μην εφαρμοστεί η Οδηγία καθόλου. Δηλαδή, στο άρθρο 12, για τις μη εισηγμένες εταιρείες, η εφαρμογή είναι προαιρετική. Λέει δηλαδή «είναι δυνατόν». Ούτε και αυτό, δηλαδή, το κουτσουρεμένο πράγμα, το οποίο δεν αντιστοιχεί στα δικά μας δεδομένα της Οδηγίας, φροντίζετε να μην το εφαρμόσετε και το ίδιο και για τις ΔΕΚΟ.

Στο άρθρο 13, ισχύει και για τις δύο κατηγορίες, αν προβλέπεται στο καταστατικό τους. Αν δεν προβλέπεται, δεν εφαρμόζεται ούτε αυτό. Λέω για τις ΔΕΚΟ, γιατί είναι απαράδεκτο αυτό που κάνετε, διότι το Δημόσιο οφείλει να ενεργεί παραδειγματικά και να υιοθετεί πολιτικές για την ισότητα των φύλων, κυρίως στις δημόσιες επιχειρήσεις. Αν είχατε έστω και μία σκέψη να πριμοδοτήσετε την ισότητα των φύλων στην εργασία, έπρεπε το νομοσχέδιο να προβλέψει υποχρεωτικά το 33% των μελών των Δ.Σ. των ΔΕΚΟ να καλύπτεται από γυναίκες.

Άρα, η διάταξη είναι εξ αρχής έωλη ως προς την εφαρμογή της και εισάγεται για λόγους επικοινωνιακού εντυπωσιασμού. Εμείς είμαστε κάθετα αντίθετοι στη διάκριση αυτή. Μάλιστα, θεωρούμε ότι η ποσόστωση του 25% που διατηρείται στο νόμο, άρθρο 5 παράγραφος 2, και αφορά όλες τις εταιρείες με κάτω από 250 άτομα προσωπικό, είναι πολύ μικρή. Είναι πολύ μικρή. Γενικά το μέρος αυτό είναι κακό γραμμένο, δυσνόητο, νομικίστικο και δύσκολα γίνονται αντιληπτές αυτές οι διατάξεις της Οδηγίας κ.λπ..

Επιπλέον, υπάρχει προϋπολογισμός για την εφαρμογή της Οδηγίας; Όχι. Αυτό γίνεται μόνιμα διότι εδώ υπάρχει αντίληψη ότι μια Οδηγία εφαρμόζεται τζάμπα. Δηλαδή, τι κάνουμε; Υπάρχει έλλειψη εφαρμοστικού πλαισίου, δεν υπογράφονται ΚΥΑ, παραδείγματος χάριν η Σύμβαση της Κωνσταντινούπολης, δεν κατατίθενται προϋπολογισμοί για την υλοποίηση των νόμων. Η Γενική Γραμματεία Ισότητας και Ανθρωπίνων Δικαιωμάτων έχει χρεωθεί με την απουσία της από νομοσχέδια με σοβαρές επιπτώσεις στις ζωές των γυναικών, όπως παραδείγματος χάριν νόμος Τσιάρα, το 2021 και ο νόμος Φλωρίδη, πρόσφατα το 2025. Δεν έχουμε δει ακόμη το εργαλείο εκτίμησης επικινδυνότητας ενδοοικογενειακής Risk Tool του ν.5090/2024. Δεν έχουμε δει την εποπτεία που θα έπρεπε να ασκεί για την εφαρμογή των νόμων στην πράξη, π.χ. οι προηγούμενοι νόμοι για τη συμμετοχή των γυναικών και το Παρατηρητήριο που έχουν περάσει σε απραξία.

Βεβαίως, στην κατ’ άρθρoν, θα πω ακριβώς τι συμβαίνει, γιατί, ας πούμε, υποτιμάτε όλο αυτό το πεδίο και γιατί το εμφανίζετε. Άκουσα την Υφυπουργό να λέει ότι η Οδηγία μιλάει για ισότητα των φύλων. Δεν υπάρχει τέτοιο πράγμα.

Το μέρος Δ΄ αφορά ρυθμίσεις για τα πιλοτικά προγράμματα κοινωνικής συνοχής ουσιαστικά για αναπήρους, με πόρους από το Ταμείο Ανάκαμψης και Ανθεκτικότητας. Τι συμβαίνει εδώ; Στις τροποποιήσεις που φέρνετε στους αρχικούς νόμους, όλα αυτά που φέρνετε, τίποτα καινούργιο δεν υπάρχει. Είναι τροποποιήσεις δικών σας νόμων. Τίποτα δεν υπάρχει καινούργιο και διαψεύστε με αν υπάρχει.

Ακόμη και ο περιβόητος νόμος, που τόσα πολλά λέτε για τους ανθρώπους στο φάσμα του αυτισμού που θα βρουν εργασία κ.λπ.., είναι νόμος ψηφισμένος το 2020. Τι γίνεται με αυτό; Γίνεται ότι 4 χρόνια τώρα, για όλα αυτά που σήμερα τροπολογείτε και που θα αποδείξω ότι δεν έχετε εφαρμόσει ούτε μία γραμμή από τους ψηφισμένους νόμους μέχρι σήμερα, τι κάνει ο Πρωθυπουργός αυτής της χώρας; Θριαμβολογεί για αυτούς τους νόμους που δεν εφαρμόστηκαν ούτε στο τόσο και μπορείτε να μου πείτε ότι δεν είναι έτσι. Δεν εμπόδισε τέσσερα χρόνια τώρα τον Πρωθυπουργό να θριαμβολογεί για αυτούς ακριβώς τους νόμους στον πολύ κρίσιμο και ευαίσθητο τομέα της αναπηρίας, που δεν θα πω πάλι τι έπρεπε να έχετε κάνει στον τομέα της αναπηρίας. Θα τα πω αναλυτικότερα την άλλη φορά.

Θα σας πω συγκεκριμένα ότι στο νόμο του 2022 του Υπουργείου Εργασίας για το πιλοτικό πρόγραμμα παρεμβάσεων προσβασιμότητας στις κατοικίες και εργασιακούς χώρους, συμπεριλαμβανομένων των δημοσίων κτιρίων, τροποποιείται η ψηφιακή πύλη για υποδοχή αιτήσεων και οι προϋποθέσεις για συμμετοχή και εν δυνάμει δικαιούχων ΑμΕΑ, όπως και το αρμόδιο Υπουργείο, που πλέον είναι της Κοινωνικής Συνοχής και Οικογένειας.

Αυτό αποδεικνύει ότι το πρόγραμμα δεν ξεκίνησε. Τόσο απλά, αλλιώς πείτε μου αν ξεκίνησε και πόσους εξυπηρετήσατε. Ομοίως, για το πρόγραμμα της προώθησης εργασίας στην εργασία προσώπων που εντάσσονται στο φάσμα του αυτισμού, που νομοθετήθηκε το 2022 από το Υπουργείο Εργασίας, πάλι η τροποποίηση σχετικά με το μητρώο των δυνητικά δικαιούχων και τα λοιπά, με τους διαμεσολαβητές μεταξύ υποψηφίων εργαζομένων και επιχειρήσεων που εισάγονται τώρα, δείχνουν ακριβώς ότι το πρόγραμμα δεν έχει ξεκινήσει καν.

Περνάω στο πρόγραμμα το «αμαρτωλό» και με πολύ μεγάλα προβλήματα, του Προσωπικού Βοηθού που νομοθετήθηκε το 2021 και υποτίθεται ότι θα έληγε το 2024. Σας είχαμε πει από την πρώτη στιγμή ότι το πιλοτικό πρόγραμμα περιλάμβανε ελάχιστους ανάπηρους. Σε πόσους τα έδινε; Χίλιους και άλλους χίλιους. Τα έδωσε; Έδωσε Προσωπικό Βοηθό σε 2.000 ανάπηρους; Όχι, γιατί είχε πάρα πολλά προβλήματα και σας τα είχαμε πει από την πρώτη στιγμή ότι δεν πρόκειται να πάει καλά. Δεν είναι μόνο το νούμερο που είναι πολύ μικρό. Πιλοτικό ήταν. Έπρεπε το 2024 να έχει αξιολογηθεί και να δούμε τι θα γίνει.

Όχι μόνο δεν το αξιολογήσατε, αλλά εξακολουθείτε να το επεκτείνετε μέχρι το 2027 με τις ίδιες ακριβώς αποτυχημένες προϋποθέσεις. Είπε η Υπουργός ότι 1.300 άνθρωποι πήραν Προσωπικό Βοηθό; Δεν το άκουσα καλά αυτό. Εγώ, πραγματικά, επειδή ψάχνω όλα τα στοιχεία, ξέρω πόσοι πληρώθηκαν από τον ΟΠΕΚΑ για Προσωπικό Βοηθό αναπήρου και είναι 1.600. Τον Ιανουάριο πληρώθηκαν 1.600. Αυτό σημαίνει ότι είναι 20% κάτω το πρόγραμμα. Αυτό τώρα το επεκτείνουμε γιατί έχουμε χρήματα από το Ταμείο Ανάκαμψης και Ανθεκτικότητας.

Κάνατε εκείνη τη βάση αλγορίθμου πρόβλεψης, τα θυμάστε. Θα τα πω και αναλυτικά την άλλη φορά. Εκδώσατε μετά μια ΚΥΑ με αυτή την πρόβλεψη του αλγόριθμου, που έφερε τεράστιες αδικίες αποκλεισμού αναπήρων με τεράστιες ανάγκες.

Οι όροι επιλογής των προσωπικών βοηθών κατέληξαν σε μεγάλη έλλειψη ενδιαφερόμενων να παρέχουν αυτή την υπηρεσία. Έτσι, μετά από μεγάλες καθυστερήσεις, καταλήξαμε εκεί που καταλήξαμε, που σας είπα και τώρα χωρίς αυτοκριτική, χωρίς καμία αλλαγή, χωρίς τίποτα, το επεκτείνουμε μέχρι το 2027 και εάν το Ταμείο Ανάκαμψης τελειώσει το 2027, τότε, λέει, θα το επεκτείνουμε σε όλη την Ελλάδα. Λανθασμένο πρόγραμμα, θα το επεκτείνουμε και σε όλη την Ελλάδα. Ούτε και αυτά πιστεύω, να σας πω την αλήθεια μου, εκτός και εάν το επεκτείνατε πάλι για 2.000 ανθρώπους. Αλλιώς δεν εξηγείται.

Να πω κάτι τώρα που ίσως διαφεύγει και δεν το άκουσα από τους άλλους ομιλητές και ομιλήτριες - ομιλήτριες μέχρι στιγμής, δεν είναι τυχαίο. Ας έλθω, λοιπόν, στις διατάξεις για την καταβολή του μισού όλων των επιδομάτων της ΔΥΠΑ και του ΟΠΕΚΑ με προπληρωμένη κάρτα. Για αυτό επέμενα πολύ για τον ΟΠΕΚΑ. Αυτό νομοθετήθηκε το 2023, αλλά παίρνετε αυτό το μέτρο σήμερα γιατί δεν εφαρμόστηκε μέχρι τότε, το οποίο επιστρέφει άμεσα μέρος της επιδότησης, το 50%, δηλαδή, πρέπει να πληρώνει ο άνθρωπος με αυτή την κάρτα την προπληρωμένη. Δεν πρόκειται εδώ για ψηφιακό εκσυγχρονισμό και άλλα τέτοια, για όνομα της Παναγίας.

Κάνουν μια ψηφιακή κάρτα, όπως είχαμε κάνει εμείς με το ΚΕΑ παλιά, όπως είχαμε κάνει εμείς για την Κάρτα Αλληλεγγύης, οι τράπεζες τη δίνουν αυτή την ψηφιακή κάρτα και τους απαγορεύουν να σηκώνουν τα λεφτά από τα επιδόματα που τους βάζουν – εκτός κάποια που εξαιρούνται – τους απαγορεύουν να τα παίρνουν οι άνθρωποι στην τσέπη τους γιατί, λέει, είναι ύποπτοι να τα στέλνουν στις χώρες από τις οποίες προέρχονται. Οι άνθρωποι αυτοί είναι μετανάστες οι οποίοι φορολογούνται κανονικά εδώ. Δεν είναι άνθρωποι που δεν φορολογούνται. Εδώ πρόκειται, πράγματι, για μέτρο αντιδημοκρατικό, και προσβάλλει την προσωπικότητα των ληπτών και την ελευθερία διάθεσης περιουσιακών στοιχείων κάθε ατόμου.

Όλο το κεφάλαιο 3 του μέρους Δ΄ αφορά την αντικατάσταση του Προγράμματος «Κυψέλη». Θυμάστε ίσως οι παλιότεροι εξ υμών ότι το 2021 σηκώθηκε όλη η Βουλή, όλοι οι φορείς, επιστημονικοί κ.λπ., και κατήγγειλαν το Πρόγραμμα «Κυψέλη», το οποίο ήταν κάκιστο, αντιπαιδαγωγικό, με μεταφορά δράσεων από τριτοκοσμικές χώρες και οι επικεφαλής του ήταν Καθηγητές από το Λονδίνο ή από άλλα μέρη που έκαναν αυτό το Πρόγραμμα στην Αφρική. Εμείς είπαμε ότι αυτό που κάνετε είναι σπατάλη χρημάτων, είναι απαράδεκτο. Δεν μαθαίνουν τα παιδιά, αφού ήταν όλο το θέμα η εκπαίδευση των νηπίων και βρεφών. Δεν μας ακούσατε. Σήμερα το αποσύρετε.

Το Πρόγραμμα «Κυψέλη» όμως, είχε μια «ουρά», δηλαδή έλεγε ότι θα εφαρμόσουμε το Πρόγραμμα «Κυψέλη» για 3 - 4 χρόνια με τον όρο να έρχονται τα χρήματα από το «Child Guarantee» για τα vouchers των παιδιών. Για να το καταλάβουμε όλοι αυτό, για τα vouchers των παιδιών στους βρεφονηπιακούς, τι σημαίνει ότι δεν το εφαρμόσαμε; Ότι τα vouchers των παιδιών δεν θα χρηματοδοτηθούν από ευρωπαϊκούς πόρους. Να μου πείτε ότι θα χρηματοδοτηθούν για να ησυχάσω και εγώ, αλλά επειδή τα ξέρω, γιατί τα έχω διαχειριστεί προσωπικά όλα αυτά, ξέρω τι σημαίνει αυτή η ιστορία. Θετικό το ότι πετάξατε στον κάλαθο των αχρήστων το «Κυψέλη», πολύ θετικό.

Το Πρόγραμμα «ΑΘΗΝΑ» όμως έχει προβλήματα και θέλω να το συζητήσω. Έχει ελλείψεις και ασάφειες, που δεν μπορεί να θεωρηθεί όσο δεν τις καλύπτουμε, για αυτό με ενδιαφέρει η δουλειά στη Βουλή και με τους φορείς μεθαύριο, μπας και καταφέρουμε και το καλυτερέψουμε αυτό το πρόγραμμα.

Δε μπορεί να θεωρηθεί ολοκληρωμένο πρόγραμμα πρώιμης παρέμβασης και ανίχνευσης της ψυχοπαιδαγωγικής και γνωσιακής ανάπτυξης των βρεφών και νηπίων, διότι παραμένει αδιευκρίνιστος ο όρος «Ολοκληρωμένο Παιδαγωγικό Πλαίσιο για την Πρώιμη Παιδική Ηλικία». Δεν δίνετε βάρος στην αξιολόγηση της κοινωνικοσυναισθηματικής ανάπτυξης εκτός της γνωσιακής, αλλά ούτε και στην ανάγκη εκτίμησης του οικογενειακού περιβάλλοντος, που θα αποκάλυπτε ελλιπή ή ακατάλληλα οικογενειακά περιβάλλοντα και θα επέτρεπε την έγκαιρη παρέμβαση κοινωνικών δομών και την έγκαιρη διάγνωση και αποκατάσταση. Δε γίνεται καμία αναφορά στις κοινωνικές δομές των δήμων, που θα έπρεπε να πολλαπλασιαστούν. Υπάρχει πρόβλημα.

Ποιο είναι το εκπαιδευμένο προσωπικό που θα ασχοληθεί με την εφαρμογή αυτού του προγράμματος; Θα είναι το προσωπικό των βρεφονηπιακών σταθμών και από ποιους θα εκπαιδευτούν; Σημαντικό θέμα είναι ότι διατηρείτε από το Πρόγραμμα «Κυψέλη» τη πρόβλεψη για φύλαξη των αποτελεσμάτων της αξιολόγησης των παιδιών στον ατομικό τους φάκελο. Αυτό είναι πρόβλημα. Ποιος θα έχει πρόσβαση σε αυτόν τον ατομικό φάκελο του παιδιού, που φακελώνει το παιδί με όλα του τα χαρακτηριστικά από την ηλικία των 0 ετών; Τέλος, δεν προβλέπεται η πρόσληψη στο Υπουργείο προσωπικού με επιστημονική γνώση στον τομέα της προσχολικής αγωγής και φροντίδας και είναι και αυτό ένα πιλοτικό πρόγραμμα 90 βρεφονηπιακών. Με βάση όσα είπα, επιφυλάσσομαι, κυρία Πρόεδρε και ευχαριστώ για την ανοχή σας.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Και εμείς ευχαριστούμε.

Ο κ. Οικονομόπουλος, έχει το λόγο.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κυρία Πρόεδρε. Μέτρησα εννιά μέχρι τώρα κυρίες και είμαι ο πρώτος άντρας που έρχεται να παίξει κάποιο ρόλο σε αυτό το νομοσχέδιο. Αναρωτιέμαι πόσο αργά ή γρήγορα θα έρθει η ώρα να νομοθετεί η Βουλή ανάποδα, για να μπορέσουμε στα συμβούλια να είναι περισσότεροι άντρες και λιγότερες γυναίκες. Είστε έξι Εισηγήτριες, δύο η Υπουργός και Υφυπουργός και μία η Προεδρεύουσα.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Προφανώς, όμως, παίρνει μεγαλύτερη αξία η δική σας τοποθέτηση.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Δεν ξέρω, δε νομίζω. Νομίζω ότι η ισότητα ήδη έχει επιτευχθεί και συνεπώς, τέτοιες νομοθετήσεις παρέλκουν, αλλά αυτό θα κριθεί εκ του αποτελέσματος. Μετά την προς ενσωμάτωση Οδηγία ΕΕ/2022/2381, επιχειρείται να αποκατασταθεί η ισόρροπη εκπροσώπηση των φύλων κατά το δυνατό σε διευθυντικές θέσεις τριών κατηγοριών εταιρειών. Θα πρέπει να προσέξουμε να μην καταλήξει η νομοθέτηση σε υπερρυθμίσεις ή σε νομοθεσία που παραβιάζει άλλα δικαιώματα, παραδείγματος χάριν, στο θέμα των κυρώσεων.

Δεν είναι τόσο απλό και θα πρέπει να συζητηθεί πιο αναλυτικά, γιατί στο παρόν νομοσχέδιο νομοθετεί η Βουλή και για τον ιδιωτικό τομέα και για το δημόσιο. Ήδη όμως υπάρχει νομοθεσία, αλλά και ανεξάρτητη αρχή, ο Συνήγορος του Πολίτη, που επιλαμβάνεται τέτοιων ζητημάτων. Για αυτό και δεν προσέλκυσε την προσοχή του κοινού όσο θα αναμενόταν.

Με την πολυθεματικότητα, από την άλλη πλευρά, αδυνατεί κάθε Επιτροπή και γενικά η Βουλή να ακούσει και να επεξεργαστεί σωστά τις απόψεις των κοινωνικών εταίρων, γιατί καταλήγει να είναι μεγάλο το πλήθος που θα κληθεί και το οποίο διαθέτει ελάχιστο χρόνο για τη συζήτηση της δεύτερης συνεδρίας.

Ας δούμε πιο αναλυτικά τα διάφορα μέρη. Στο πρώτο μέρος, στο άρθρο 1, διατυπώνεται ως σκοπός του πρώτου μέρους, που, όπως δηλώνεται, «ο σκοπός του παρόντος νομοσχεδίου είναι η διασφάλιση της εφαρμογής της αρχής της ισότητας και η επίτευξη μιας πιο ισόρροπης εκπροσώπησης των φύλων στα διοικητικά συμβούλια των τριών κατηγοριών εταιρειών, εισηγμένων στο χρηματιστήριο, μη εισηγμένων και κρατικών».

Φαίνεται ότι δεν είχε υπάρξει εξαρχής η πρόθεση για τη συμπερίληψη και των άλλων θεμάτων και αυτό πρέπει να έγινε αργότερα. Παρατηρούμε από την αρχή ότι αναγνωρίζεται πλήρης ισορροπία και δεν μπορεί να υπάρξει, αφενός γιατί ο αριθμός των μελών μπορεί να είναι περιττός και σπάνια άρτιος, αφετέρου γιατί δεν είναι πάντα διαθέσιμα στελέχη με τις ίδιες ικανότητες, άλλοτε υπερτερούν οι άντρες και άλλοτε οι γυναίκες. Γενικά το φύλο που αριθμητικά υπερτερεί, εξαρτάται από πολλούς παράγοντες. Οι στατιστικές δείχνουν γενικά υποεκπροσώπηση των γυναικών. Εδώ θα πρέπει να θέσουμε ένα ερώτημα για τον λόγο που συμβαίνει αυτό. Αν δεν κατανοήσουμε τον λόγο, δεν θα μπορέσουμε να λύσουμε το πρόβλημα και να θεραπεύσουμε την αδυναμία μας ως χώρα.

Στη χώρα μας είναι γνωστό πως δεν υπάρχει προστασία της μητρότητας, όπως σε άλλες ευρωπαϊκές χώρες. Σε εκείνες ακόμη και με πολλά παιδιά μια μητέρα μπορεί να ανέλθει ακόμα και στη θέση της Προέδρου της Ευρωπαϊκής Επιτροπής, όπως η κυρία Ούρσουλα φον ντερ Λάιεν, ενώ στην Ελλάδα πολλές φορές οι μητέρες στερούνται ακόμα και το δικαίωμα άδειας μετ’ αποδοχών, με διάφορα τεχνάσματα των ίδιων των εργοδοτών. Έτσι έχει επικρατήσει από παλιά να τίθεται στις γυναίκες που θέλουν να γίνουν μητέρες το δίλημμα μητρότητα ή καριέρα. Αυτό το δίλημμα δεν θα έπρεπε να υπάρχει.

Συνεπώς, για να πετύχουμε τους σκοπούς του παρόντος νομοσχεδίου πρέπει να υπάρξει συνεργασία στο υπόβαθρο που είναι η ουσιαστική ισότητα των γυναικών στους χώρους εργασίας και η προστασία των δικαιωμάτων τους, ώστε να υπάρξει ικανός αριθμός αυτών που θα είναι υποψήφιες για την κατάληψη θέσεων σε διοικητικά συμβούλια. Αλλιώς θα είναι μια νομοθεσία στο κενό, γιατί δεν θα μπορέσει να δημιουργηθεί αυτός ο ρυθμός με τις παρούσες διατάξεις. Επιπρόσθετα, οι ποινές που προβλέπει ο νόμος θα πρέπει να αφορούν και τη συνολική επαγγελματική πορεία μιας γυναίκας. Αν ο κακός εργοδότης παραδείγματος χάριν, παρεμποδίζει τις γυναίκες στην εξέλιξή τους, τότε παρουσιάζει τον μειωμένο αριθμό υποψηφίων για διοικητικό συμβούλιο σαν αναπόφευκτη πραγματικότητα, για την οποία δεν ευθύνεται ή σαν περιορισμένο ενδιαφέροντος.

Για τον λόγο αυτόν οι τρεις νόμοι που, σύμφωνα με το άρθρο 2, θα τροποποιηθούν δεν είναι η ενδεδειγμένη πρακτική για την επίλυση του προβλήματος. Οι τρεις νόμοι, ο ν.4706/2020 για τις εισηγμένες, ο ν.4518/2018 για τις μεγάλες μη εισηγμένες και ο ν.3429/2005, είναι τρεις προσπάθειες επίλυσης του ίδιου προβλήματος αποσπασματικά, αλλά και πάλι δεν καλύπτουν τις μικρότερες μη εισηγμένες εταιρείες και επιχειρήσεις, δημόσιες και μη. Οι εταιρείες μέχρι 250 άτομα και με τζίρο κάτω από 50 εκατομμύρια είναι ασήμαντες άραγε ως πλήθος και ως μέγεθος; Έχουμε αναλογιστεί πόσες χιλιάδες άτομα αφορούν;

Η ενδεδειγμένη λύση σε τέτοια ζητήματα ισότητας είναι η πρώτη εφαρμογή κωδικοποιημένης νομοθεσίας για όλες τις εταιρείες και επιχειρήσεις, δημόσιες και μη. Συνεπώς, στο πεδίο εφαρμογής θεωρούμε πως θα έπρεπε να καλύπτει όλες τις εταιρείες και να μην υπάρχει περιπτωσιολογία του άρθρου 3. Αξίζει να σημειωθεί ότι από τη διαβούλευση δεν προέκυψε ούτε ένα σχόλιο για τα άρθρα 2 και 3, ενώ το άρθρο 1 τα 21 σχόλια που υποβλήθηκαν αφορούσαν το σύνολο του νομοσχεδίου και κατανεμήθηκαν αναλόγως τα άρθρα που αφορούσαν σύμφωνα με την ανάλυση συνεπειών ρύθμισης.

Ποια η ερμηνεία του φαινομένου αυτού; Προφανώς, οι εργαζόμενοι έχουν κακή πείρα της εφαρμογής τέτοιων διατάξεων, οι οποίες μένουν «κενό γράμμα», κάτι που θα φανεί και στα επόμενα άρθρα, τόσο στη σημερινή όσο και στην κατ’ άρθρον συζήτηση και δεν ελπίζω σε κάτι καλύτερο.

Ας δούμε και τις διατάξεις του μέρους Β΄ που αφορά το ίδιο ζήτημα. Η Οδηγία ζητά να υπάρχουν πολιτικές καταλληλότητας εντός των εταιρειών που να διασφαλίζουν την ισότητα και αυτό ορίζεται με το άρθρο 4 του παρόντος. Το άρθρο αυτό είναι ένα από τα πιο προβληματικά του νομοσχεδίου, διότι ορίζει αόριστα κριτήρια τα οποία θα υπάρξουν σε μία εταιρεία μετά από έγκριση του διοικητικού συμβουλίου. Και ποιου διοικητικού συμβουλίου, του υπάρχοντος, εκείνου που ήδη είναι ορισμένο;

Άρα δεν υπάρχουν εχέγγυα αντικειμενικότητας. Η εκτίμηση του ήθους, παραδείγματος χάριν, είναι πολύ υποκειμενική. Αν η διατύπωση αφορούσε διοικητικές ή ποινικές ή αστικές καταδίκες, παραδείγματος χάριν, για κακές εμπορικές πρακτικές σε βλάβη του Δημοσίου ή των εργαζομένων, θα ήταν κάτι το συγκεκριμένο. Ομοίως και αν αφορούσε συναφή παραπτώματα θα ήταν συγκεκριμένη ιδιότητα και θα μπορούσαν να αποκλειστούν όσοι έχουν καταδίκες ή διοικητικές ποινές. Άλλο παράδειγμα είναι η εμπειρία η οποία ως προϋπηρεσία είναι συγκεκριμένη, η επάρκεια γνώσεων, όμως, είναι αόριστη, αν δεν ορισθούν και τίτλοι σπουδών ή αντικειμενικά κριτήρια.

Με τον τρόπο αυτό δεν βελτιώνεται η ποιότητα των προσωπικών του Δ.Σ., διότι οι πολιτικές που ζητά ο ν. 4706/2020 και η Οδηγία εγκρίνονται από το ίδιο το Δ.Σ. που μπορεί να μην πληροί τις προδιαγραφές αυτές. Συνεπώς, αρχικά θα έπρεπε να υπάρξει σαφές πλαίσιο, ώστε να μην είναι τόσο αόριστες οι κρίσιμες αυτές έννοιες. Άλλωστε, στον ιδιωτικό τομέα ισχύει η αρχή ότι μπορεί να κάνει κανείς ό,τι δεν απαγορεύεται, σε αντίθεση με τον δημόσιο τομέα όπου μπορεί να ενεργήσει μόνο όπου και όπως προβλέπεται. Η θεμελιώδης αυτή διάκριση του δικαίου φαίνεται πως έχει ξεχασθεί ή αγνοείται. Παρατηρούμε και άλλες αντιφάσεις στο όλο σκεπτικό μεταξύ του άρθρου 5, που αφορά ποσοστώσεις, με το ποσοστό 25% τουλάχιστον για κάθε φύλο για μικρότερες εταιρείες ή 33% για μεγαλύτερες. Γιατί αυτή η διαφοροποίηση;

Εδώ υπάρχει και πάλι μια έμμεση αναγνώριση ότι δεν υπάρχει ισόρροπη στελέχωση γενικά και όχι μόνο στα μέλη του Δ.Σ. των εταιρειών, η οποία είναι πιο προβληματική στις μικρές εταιρείες. Οι προβλέψεις του άρθρου 6, για τα ίδια τα κριτήρια αλλά για το αν αυτά γνωστοποιήθηκαν και αν τηρούνται ορισμένες αρχές, και εδώ αναγνωρίζεται ότι δεν είναι δυνατή η πλήρης εξισορρόπηση και επομένως ο σκοπός είναι η προσέγγιση του ποσοστού που προβλέπεται για τον οργανισμό, αλλά και πάλι επιτρέπεται αιτιολογημένη απόκλιση.

Ένα από τα κρίσιμα ζητήματα που πρέπει να σταθούμε είναι ο τρόπος εφαρμογής που περιλαμβάνει και κυρώσεις, σύμφωνα με το άρθρο 8. Η πληροφόρηση, όμως, για το τι έχει συμβεί προβλέπεται μέσω εκθέσεων της εταιρείας κατά το άρθρο 7. Δεν βλέπουμε εδώ κάποιο αυτοματοποιημένο ή άλλο έλεγχο, παραδείγματος χάριν, αποκλεισμό καταδικασθέντων υποψηφίων για οικονομικά ή άλλα εγκλήματα, οι κυρώσεις που προβλέπονται και πάλι είναι αποσπασματικές.

Για τις Τράπεζες, επειδή εποπτεύονται από την Τράπεζα της Ελλάδος, δεν προβλέπεται να γίνεται έλεγχος από την Επιτροπή Κεφαλαιαγοράς, όπως προβλέπεται για τις άλλες εισηγμένες. Οι τράπεζες είναι επίσης, εισηγμένες αλλά εξαιρούνται. Αυτή είναι μία ακόμη ευνοϊκή ρύθμιση για τράπεζες που δεν συμβάλλουν στην αξιοκρατική ανάδειξη ικανών στελεχών, αλλά στην καταπίεσή τους. Για τις μεγάλες μη εισηγμένες προβλέπεται, στα άρθρα 12 και 13, η προϋπόθεση να αναφέρεται στο καταστατικό τους υποχρέωση τήρησης των άρθρων του ν. 4706/2020. Αυτό έρχεται σε αντίφαση με τα άρθρα 2 και 3 που δεν προβλέπουν καμία τέτοια προϋπόθεση.

 Για τα περιστατικά βίας και παρενόχλησης του άρθρου 14, θα πρέπει να προστεθεί ίσως και η περίπτωση να συμβούν αυτά και εντός του διοικητικού συμβουλίου. Για να δούμε συνολικά το θέμα, θα πρέπει να αναλογιστούμε ότι υπάρχουν διαφορές ιδιωτικού και δημοσίου τομέα ως προς τις κυρώσεις. Παραδείγματος χάρη, οι ποινές στον δημόσιο τομέα δεν μπορεί να είναι πρόστιμο στον φορέα, αλλά κυρώσεις για τους παραβάτες. Θα πρέπει να υπάρχει προειδοποίηση και ο χρόνος αποκατάστασης των ελλείψεων σε πολιτικές εντός των εταιρειών. Ο βασικός μοχλός πίεσης δεν πρέπει να είναι το πρόστιμο απευθείας, αλλά ο εξαναγκασμός αναμόρφωσης του γενικότερου θεσμικού πλαισίου εντός της εταιρείας, το οποίο μπορεί να είναι το αίτιο της μη συμμόρφωσης. Αυτό δεν προβλέπεται στο παρόν νομοσχέδιο.

Κάθε ένας από αυτούς, επειδή αγγίζει ευαίσθητα θέματα θα μπορούσε να αποτελέσει αντικείμενο για αυτοτελή νομοθέτηση. Βελτιώνεται με το άρθρο 20 νομοτεχνικά η διατύπωση του άρθρου 53 του ν. 4997/2022 για την παράγραφο 1 του άρθρου αυτού. Για την παράγραφο 2 κάνετε ένα σοβαρό σφάλμα. Θέλετε να αντικαταστήσετε τον γενικό όρο «αναπηρία» με ορισμένες μόνο αναπηρίες. Δεν είναι μόνο οι κινητικές αναπηρίες και η οπτική και η ακουστική αναπηρία αυτές που υπάρχουν, αλλά μπορεί να έχει κανείς σύνθετους λόγους και έξω από αυτές τις περιπτώσεις, παραδείγματος χάριν, νευρολογικές ή άλλες.

**Αυτά τα άτομα, αντιμετωπίζονται δυσμενώς με αυτή την αλλαγή και δεν θα μπορούν να ωφεληθούν από το πρόγραμμα αυτό. Κάτι τέτοιο είναι αντισυνταγματικό, αλλά παραβιάζει και διεθνείς συνθήκες που προστατεύουν τα δικαιώματα των αναπήρων. Πώς καταφέρνετε ακόμη και κάτι θετικό που είχατε κάνει, να το κάνετε χειρότερο αντί καλύτερο; Το λεκτικό πρέπει να μένει ως έχει για να συμπεριλαμβάνει όλες τις αναπηρίες. Η καθολική εφαρμογή του προγράμματος με αυτή τη διατύπωση θα αφορά μόνο τη χωρική διάσταση και όχι όλες τις αναπηρίες.**

**Υπάρχουν άνθρωποι που δεν είναι επίσημα κινητικά οπτικά ή ακουστικά ανάπηροι, αλλά έχουν αναπηρία και έχουν μειωμένη κινητικότητα ή αίσθηση λόγω άλλου προβλήματος. Αυτούς όλους, τους πετάτε εκτός προγράμματος με αυτή την περιοριστική διατύπωση, η οποία δεν πρέπει να ισχύσει. Η ψηφιακή υπηρεσία όποτε αυτή καταστεί έτοιμη είναι ένα επιπλέον πρόβλημα για τους ανάπηρους και ενδέχεται να κοστίζει σημαντικά για κάποιους από αυτούς. Πρέπει να προβλεφθεί η δυνατότητα υποβολής αίτησης με εναλλακτικές μεθόδους π.χ. μέσω ΚΕΠ. Ένας τυφλός και κινητικά ανάπηρος έχει μεγάλη δυσκολία έως και πλήρη αδυναμία στο να υποβάλει αιτήσεις για τα δικαιώματά του στο ψηφιακό περιβάλλον. Πρέπει να ληφθεί μέριμνα για όλους τους ανάπηρους, ώστε όταν ζητούν τις υπηρεσίες λογιστών ή άλλων επαγγελματιών για τέτοια θέματα, να καλύπτονται τα έξοδα αυτά από το Κράτος.**

**Η ψηφιακή υπηρεσία δεν πρέπει να δημιουργεί η ίδια αποκλεισμούς από την πρόσβαση σε ένα δικαίωμα ή στη λήψη μιας παροχής ή να προκαλεί έστω την μείωσή της. Αν κάποιος ανάπηρος δεν έχει πρόσωπο να τον βοηθήσει, θα πληρώνει πολλές φορές για κάθε ενημέρωση στοιχείων που κάνει ή για την υποβολή μιας αίτησης. Δυστυχώς, αυτό συμβαίνει σήμερα. Αυτό σημαίνει πως η μέριμνα για την αναπηρία σε τέτοια ζητήματα πρέπει να είναι ολική και να καλύπτεται με οριζόντια μέτρα που θα αφορούν όλους τους ανάπηρους. Στην ίδια κατάσταση βρίσκονται και πολλοί ηλικιωμένοι, που, ενώ δεν έχουν επίσημα τη γνωμάτευση ότι έχουνε αναπηρία, ζουν με αυτή ή δεν ξέρουν και δεν μπορούν να υποβάλουν αιτήσεις για παροχές που δικαιούνται λόγω έλλειψης ψηφιακού και κοινωνικού εγγραμματισμού ή λόγω και άλλων προβλημάτων υγείας. Παρόμοια είναι η κατάσταση με τις πληρωμές μέσω καρτών όταν αφορούν ανάπηρους ή ηλικιωμένους πολίτες.**

 **Το άρθρο 23, που προβλέπει τη χρήση προπληρωμένης κάρτας θα κάνει τη ζωή δύσκολη σε πολλούς ανθρώπους ενώ θα ευκολύνει τις τράπεζες. Η Πολιτεία υπάρχει για να νομοθετεί υπέρ των τραπεζών και όχι υπέρ των πολιτών. Η Πολιτεία θα προστατεύει τους ισχυρούς και όχι τους αδυνάτους της κοινωνίας. Δεν φτάνει που οι τράπεζες κατάργησαν τα βιβλία και την αναλυτική ενημέρωση λογαριασμών, καθιστώντας έτσι αδύνατο τον ηλικιωμένο να γνωρίζει τι περιέχει αυτός; Τώρα θα δεσμεύεται και το πενιχρό εισόδημα των επιδοματούχων με τις προπληρωμένες κάρτες.**

**Γιατί να μην μπορεί να καταβάλλει σε ρευστό και να υποχρεούται να κάνει χρήση προπληρωμένης κάρτας; Δεν ευνοούνται έτσι ορισμένες επιχειρησιακές ομάδες; Η χρήση της κάρτας θα έπρεπε να είναι επιλογή του επιδοματούχου και όχι υποχρεωτική ούτε στο μισό, ούτε σε κανένα άλλο ποσοστό, γιατί παραβιάζει αντισυνταγματικά εν γένει την οικονομική ελευθερία του δικαιούχου αλλά και την ιδιωτικότητά του. Θα τοποθετηθούμε λεπτομερέστερα όταν ακούσουμε και τους φορείς που θα προσκληθούν, προκειμένου να έχουμε μια γενική εικόνα για τα αποτελέσματα που προέκυψαν από τα πιλοτικά προγράμματα και σαφώς για τα προβλήματα που παρουσιάστηκαν. Σας ευχαριστώ πολύ.**

 **ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής): Σας ευχαριστούμε και εμείς, κύριε Οικονομόπουλε. Τον λόγο έχει ο κ. Μπιμπίλας.**

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κυρία Πρόεδρε, θα είμαι σύντομος, γιατί είμαι και σε άλλη Επιτροπή ταυτόχρονα. Αν και έρχονται με κάποια καθυστέρηση τέτοιου είδους νομοσχέδια που αφορούν σε κοινωνική πολιτική, που αφορούν στα αυτονόητα, δεν μπορούμε παρά να μη δείχνουμε απόλυτο ενδιαφέρον, αλλά και να παρακολουθούμε τι έγινε με τα προηγούμενα νομοσχέδια και αν βιαστικά ψηφίστηκαν και αν τελικά εφαρμόζονται ή όχι.**

Επίσης, στο ίδιο νομοσχέδιο υπάρχουν κάποια άσχετα θέματα μεταξύ τους, αλλά πολύ χρήσιμα. Το παρόν νομοσχέδιο αποτελείται από 34 άρθρα και χωρίζεται σε πέντε μέρη. Το μέρος Α΄ αφορά στην ενσωμάτωση της Οδηγίας της Ευρωπαϊκής Ένωσης που ρυθμίζει τη διαδικασία ποσόστωσης εκπροσώπησης των φύλων στο Διοικητικό Συμβούλιο των εισηγμένων εταιρειών, των Ανωνύμων Εταιρειών και των Δημοσίων Επιχειρήσεων και Οργανισμών.

Το Μέρος Β΄ αφορά στον τρόπο εκπροσώπησης και στις κυρώσεις που επιβάλλονται αν τηρηθούν τα ανωτέρω. Το Μέρος Γ΄ αφορά σε εξουσιοδοτήσεις και μεταβατικές διατάξεις για τα Μέρη Α΄ και Β΄ και το Μέρος Δ΄ αφορά σε πιλοτικά προγράμματα επιχορήγησης ατόμων με αναπηρία – και πολύ σωστά το κάνει – και τον τρόπο καταβολής των οικονομικών βοηθημάτων, καθώς και του Προγράμματος «ΑΘΗΝΑ» για τον τρόπο λειτουργίας των βρεφονηπιακών σταθμών.

Το Μέρος Ε΄ αφορά στην έναρξη ισχύος του νόμου. Κανονικά δεν θα έπρεπε να ασχολούμαστε με τα αυτονόητα, αφού στο δικό μας δυτικό κόσμο θα έπρεπε ακόμα να μην μιλάμε για ποσοστώσεις, αφού η γυναίκα έχει – και θα έπρεπε ακόμα περισσότερο να έχει – τη θέση που της αξίζει ως ισότιμος άνθρωπος ανάμεσα σε όλους τους ίδιους ανθρώπους. Οι ποσοστώσεις θα έπρεπε να έρχονταν ως ένα φυσιολογικό γεγονός χωρίς να χρειάζεται να νομοθετούμε, χωρίς οι γυναίκες να παλεύουν για ισότιμη αντιμετώπιση στις αμοιβές τους και στις θέσεις εργασίας και σε οποιαδήποτε εκπροσώπηση. Μην ξεχνάτε ότι και στην Κυβέρνηση ακόμα οι γυναίκες Υπουργοί είναι πολύ λιγότερες από τους άνδρες Υπουργούς και μακάρι κάποτε να βρούμε μια Κυβέρνηση που θα είναι μισοί - μισοί ή και ακόμα καλύτερα να είναι περισσότερες οι γυναίκες. Εγώ πιστεύω πως θα ήταν καλύτερα.

Στο Δεύτερο Μέρος καθορίζονται τα κριτήρια καταλληλότητας και επιλογής των μελών του Δ.Σ. προκειμένου να υπάρξει ισόρροπη εκπροσώπηση των φύλων. Η συμμετοχή των εκπροσωπούμενου φύλου δεν μπορεί να είναι λιγότερη από το 25% των μελών του Διοικητικού Συμβουλίου και αυξάνεται σε 33% για εταιρείες με πάνω από 250 εργαζόμενους και συγκεκριμένο κύκλο εργασιών ή ισολογισμό. Σε περίπτωση ίδιων προσόντων δίνεται προτεραιότητα στον υποψήφιο του υποεκπροσωπούμενου φύλου. Προβλέπεται, λοιπόν, μια διαδικασία κυρώσεων για όσες εταιρείες δεν λειτουργούν με τον ανωτέρω τρόπο.

Οι εταιρείες που συμμορφώνονται με τη διαδικασία κερδίζουν το σήμα ισότητας. Απαραίτητη προϋπόθεση για τη συμμετοχή σε δημόσιες συμβάσεις η συμμόρφωση με το νόμο. Τέλος, πολύ σωστά ιδρύεται Ταμείο Ισότητας των Φύλων που χρηματοδοτείται από τις κυρώσεις και τυχόν δωρεές και τα έσοδα του οποίου θα διατίθενται για την καταπολέμηση της βίας κατά των γυναικών.

Πολύ σημαντικό είναι το άρθρο 9 για τη συμμετοχή στις δημόσιες συμβάσεις. Οι προτεινόμενες ρυθμίσεις αποσκοπούν συνολικά στην αποκατάσταση της έμφυλης ισορροπίας στις διευθυντικές θέσεις των Δ.Σ. των εισηγμένων εταιρειών που απασχολούν 250 ανθρώπους και άνω ή έχουν ετήσιο κύκλο εργασιών 50 εκατομμύρια. Ένας παράγοντας που περιορίζει την εφαρμογή των ποσοστώσεων στις Ανώνυμες Εταιρείες και ειδικότερα σε διευθυντικές θέσεις, συνδέεται με το ότι είναι ευκολότερο για μια μεγάλη επιχείρηση να συμμορφωθεί με μια τέτοιου τύπου υποχρέωση από ό,τι μια μικρότερη επιχείρηση. Η ποσόστωση αποτελεί ένα διοικητικό μέτρο που έρχεται να διορθώσει αδικίες και στρεβλώσεις που παράγονται από την αγορά εργασίας.

Πέραν της πολιτικής τοποθέτησης επί αυτού του θέματος και κατά πόσο το υποστηρίζουμε είτε όχι, έχει επίσης σημασία ότι μια διοικητική παρέμβαση στην αγορά σε ευρεία κλίμακα θα μπορούσε να προξενήσει αντιδράσεις εκ μέρους των επιχειρήσεων. Η ενσωμάτωση της Οδηγίας, παρότι είναι αναγκαία, δεν ξέρουμε κατά πόσο θα γίνει σεβαστή αφού η πάγια κατάσταση έχει φέρει ένα τέλμα στις εκπροσωπήσεις και ειδικότερα στις αμοιβές. Επιπλέον, το υπάρχον κανονιστικό πλαίσιο είναι διαφορετικό ανάλογα με τον τύπο και το μέγεθος της εταιρείας. Συνεπώς, φαίνεται λογικό να γίνονται τέτοιου είδους διακρίσεις προς το παρόν. Ως προς τη σύγκριση Οδηγίας και νομοσχεδίου, δεν φαίνεται να υπάρχει κάποιο ουσιαστικό ζήτημα στον τρόπο της ενσωμάτωσης της Οδηγίας.

Το Δ΄ Μέρος χωρίζεται σε δύο μέρη. Το πρώτο μέρος αφορά σε πιλοτικά προγράμματα επιχορήγησης παρεμβάσεων προσβασιμότητας για ΑμεΑ. Επεκτείνει το πρόγραμμα σε άτομα με κινητική αναπηρία, αναπηρία όρασης ή ακοής είτε είναι εγγεγραμμένα στο ψηφιακό μητρώο με αναπηρία, είτε δεν διαθέτουν γνωμάτευση υγειονομικών επιτροπών. Το μέρος Β΄ αφορά πιλοτικό πρόγραμμα για άτομα στο φάσμα του αυτισμού με τη δημιουργία μητρώου διαμεσολαβητών για εύρεση εργασίας και στο Γ΄ «Πρόγραμμα Βοήθεια στο Σπίτι», κάτι πολύ απαραίτητο για άτομα με αναπηρία, η διάρκεια του οποίου παρατείνεται μέχρι τη λήξη του προγράμματος του Ταμείου Ανάκαμψης.

Σημαντικές είναι οι ρυθμίσεις, σύμφωνα με τις οποίες οι καταβολές των κοινωνικών επιδομάτων ΟΠΕΚΑ και ΔΥΠΑ δεν θα γίνονται στο προσωπικό λογαριασμό του δικαιούχου, αλλά θα δίνονται με προπληρωμένη κάρτα με το ποσό που αντιστοιχεί στο επίδομα. Εδώ έχουμε αμφιβολίες για το αν θα πρέπει να υπάρχουν και χρηματικά ποσά και αν αυτό παραβιάζει τις αρχές της ελευθερίας και προσωπικότητας.

Ιδιαίτερα πρέπει να σας τονίσω ότι έχω καταλάβει πόσο χρήσιμο είναι αυτό από απτά παραδείγματα που τα έζησα πολύ δυνατά. Ιδιαίτερα με την μεγάλη μας ηθοποιό τη Μαίρη Χρονοπούλου, που επί δεκαετία είχε προσωπική βοηθό στο σπίτι που επιδοτείτο, αλλά και από την ιατρό μας του Ταμείο Αλληλοβοηθείας του Σωματείου Ελλήνων Ηθοποιών, η οποία πάσχει από σκλήρυνση κατά πλάκας και, δυστυχώς, συνταξιοδοτήθηκε και δεν έχουμε τώρα γιατρό και είχε προσωπικό βοηθό τον ίδιο τον σύζυγό της.

 Τονίζω εδώ ότι θα ήθελα πραγματικά να ακούγαμε τη φωνή της ηθοποιού Νένας Χρονοπούλου, μητέρα παιδιού ΑμεΑ, γιατί έτσι εδώ και 20 χρόνια πραγματικά ένα δράμα και το αντιμετωπίζει με πολύ μεγάλο σθένος, για αυτό και ίδρυσε το 4ΑμέΑα και ήθελε να μιλήσει – για αυτό θα μιλήσω εγώ στην Επιτροπή μας την άλλη φορά – για το πόσο απαραίτητη είναι η πρόβλεψη της σύνταξης της μητέρας παιδιού ΑμεΑ.

Το δεύτερο μέρος, λοιπόν, του Δ΄ Μέρους αφορά στο πρόγραμμα «ΑΘΗΝΑ», όπως μετονομάζεται το παλαιό πρόγραμμα «ΚΥΨΕΛΗ», το οποίο είχε πολύ θετικά αποτελέσματα για τη φροντίδα και αγωγή των βρεφών και νηπίων, δηλαδή για τα παιδιά μέχρι τεσσάρων ετών, την επιμόρφωση των παιδαγωγών, την υποστήριξη των γονέων, τον ανιχνευτικό έλεγχο της γνωστικής ανάπτυξης και την ενίσχυση της ποιότητας των παιδικών σταθμών. Πράγματα που είναι απολύτως απαραίτητα για την καλυτέρευση της ποιότητας της ζωής των παιδιών και την αύξηση των παροχών προς αυτά τα παιδιά. Υπάρχει το Εθνικό Συμβούλιο Αγωγής για να επιβλέψει και να προτείνει πώς θα υλοποιηθεί το πρόγραμμα και πώς θα βρεθούν πιο βιώσιμες λύσεις.

Επανέρχομαι και για ιστορικούς λόγους θέλω να θυμίσω μερικά πράγματα που υπάρχουν στον 20ο αιώνα και πώς κατάφερε ο γυναικείος πληθυσμός να έρθει μέσα στη συμπερίληψη. Το 1906 ήταν όταν η Φινλανδία έδωσε δικαίωμα ψήφου στις γυναίκες για πρώτη φορά. Το 1907 μάλιστα στις εκλογές τους εξελέγησαν 19 γυναίκες στη Βουλή. Η Νορβηγία ακολούθησε το 1913, μετέπειτα η Δανία το 1915. Πριν από την ευρωπαϊκή Φινλανδία όμως ήταν η Νέα Ζηλανδία το 1893 και η Αυστραλία το 1902. Η δε Ελλάδα έδωσε το 1930 το δικαίωμα ψήφου στις Ελληνίδες, αλλά όχι δυστυχώς σε όλες. Μπορούσαν να ψηφίζουν μόνο όσες ήταν 30 ετών τουλάχιστον και είχαν τελειώσει το Δημοτικό.

Σήμερα σχεδόν 100 χρόνια μετά, βάσει στατιστικών, το 60% των αποφοίτων πανεπιστημίου στην Ελλάδα είναι γυναίκες. Οι γυναίκες έχουν κάνει όλα αυτά τα χρόνια μια αλματώδη πρόοδο και έχουν πετύχει πάρα πολλά, την ανεξαρτησία τους, την ικανότητά τους να συνδυάζουν καριέρα και οικογένεια πολλές από αυτές, τη μοναδικότητά τους να φέρνουν ζωή. Πόσες φορές δεν ξεχωρίζουν γυναίκες σε διοικητικές και διευθυντικές θέσεις και πολύ σωστά η Ευρώπη μεριμνά για τη διασφάλιση της ισότητας των δύο φύλων στους χώρους εργασίας;

Είναι πάρα πολύ καλό που οι ευρωπαϊκές χώρες φροντίζουν ώστε οι διορισμοί και οι εκλογές σε θέσεις διευθυντικών στελεχών να γίνονται με βάση το προσοντολόγιο, τη διαφάνεια, τα αξιοκρατικά κριτήρια και όχι μόνο με βάση το φύλο των υποψηφίων. Είναι πολύ σημαντικό που το Ευρωπαϊκό Κοινοβούλιο τονίζει πως οι διαδικασίες διορισμού μελών διοικητικών συμβουλίων οφείλουν να είναι σαφείς και διαφανείς και οι υποψηφιότητες να αξιολογούνται με αντικειμενικότητα και να μην υπάρχουν περιθώρια αυθαιρεσιών, ώστε τα δύο φύλα να εκπροσωπούνται ισόρροπα. Θα ήταν ευχής έργο να εκπροσωπούνται και στη Βουλή ισόποσα οι γυναίκες και μάλιστα αυτό θα το κατάφερναν αν οι γυναίκες ψήφιζαν μόνο γυναίκες, που δυστυχώς δεν συμβαίνει. Πρέπει να τονίσουμε ότι σε όλη τη διάρκεια της Ελληνικής Βουλής, από τότε που άρχισε να υπάρχει, μόνο τριακόσιες περίπου γυναίκες κατάφεραν να φτάσουν να γίνουν βουλευτές. Επίσης, καλό θα ήταν να ακούσουμε και την Επιτροπή Εκπροσώπησης Γυναικών στη Σύνοδο των Πρυτάνεων, όπου και εκεί είναι πάρα πολύ λίγες οι γυναίκες.

Θα ήταν χρήσιμο σε κάποια επόμενη Επιτροπή μας να μας παρουσιάσετε και στατιστικές μελέτες από την Ελλάδα, την Ευρώπη, αλλά και από όλον τον κόσμο, για τα αποτελέσματα αυτών των αλλαγών στον εργασιακό τομέα. Σημειώνεται δηλαδή κάποια πρόοδος στην οικονομία, στην κοινωνική ζωή, στον πολιτισμό, στην παιδεία, παντού από τότε που άρχισαν να εκπροσωπούνται ισόρροπα ή σχεδόν ισόρροπα τα δύο φύλα; Σημειώνουμε κάποια πρόοδο; Αυτό είναι χρήσιμο να το μάθουμε, μήπως και μπορέσουμε να εξηγήσουμε το εξής αντιφατικό φαινόμενο. Από τη μια η κοινωνία μας να εκπολιτίζεται και από την άλλη να αγριεύει επικίνδυνα, αφού στη δική μας σύγχρονη κοινωνία έχουμε φτάσει σε έναν απίστευτα μεγάλο αριθμό γυναικοκτονιών.

Ο πολιτισμός μας διακρίνεται από το πώς συμπεριφερόμαστε στις γυναίκες, στα παιδιά, στους ηλικιωμένους, στους ανάπηρους, στα ζώα, από το πώς φερόμαστε στους ευάλωτους και στους ανυπεράσπιστους και νομίζω, ότι με αυτό το νομοσχέδιο γίνεται ένα βήμα μπροστά παρά τις όποιες ατέλειες έχει.

Θέλω να καταλήξω στο εξής. Έχουμε πολύ δρόμο να διασχίσουμε ακόμα. Χρειάζεται το «άγρυπνο μάτι» της Πολιτείας και των αρχών. Χρειάζεται να κερδηθεί η εμπιστοσύνη στις αρχές από τους πολίτες. Ίσως αν υπάρχει λιγότερος φόβος, ίσως έτσι να ελαττωθούν και τα εγκλήματα. Ίσως αν δεν φοβάται τον αντίκτυπο αυτός που καταγγέλλει, να καταγγέλλει όταν πρέπει και όχι μετά από πάρα πολλά χρόνια, όχι να περιμένει να εκδηλωθεί ακόμα ένας δολοφόνος και μετά να μιλήσει. Ίσως αν εξαλειφθεί ο φόβος να μην έχουμε άλλες γυναικοκτονίες στο μέλλον. Χορηγούνται επιδόματα και πολύ σωστά με το νομοσχέδιο, σε ανάπηρους, σε ψυχικά ασθενείς. Δεν αρκεί όμως μονάχα αυτό.

Οι υπηρεσίες με κοινωνικούς λειτουργούς, ψυχολόγους και ψυχιάτρους, οφείλουν να παρατηρούν επισταμένα την κοινωνία και αυτούς που είναι καταγεγραμμένοι ότι χρήζουν παρακολούθησης και ψυχολογικής ενίσχυσης, αλλά και αυτούς που δεν είναι καταγεγραμμένοι. Πώς θα γίνει αυτό; Πρέπει η Πολιτεία, οι αρχές να πείσουν τον πολίτη, τον οποιοδήποτε πολίτη, ότι είναι εδώ για αυτόν, για το καλό του και θα προσπαθήσουν πάση θυσία να τον βοηθήσουν. Βλέπετε, ο νους συνειρμικά πηγαίνει, δυστυχώς και στην υπόθεση των Τεμπών.

Η κοινωνία απαιτεί ειλικρίνεια και εξηγήσεις. Ας κάνουμε, λοιπόν, όλοι μαζί μια αρχή, ας χτίσουμε γέφυρες εμπιστοσύνης. Είναι καιρός να πάμε πραγματικά μπροστά και να εξελιχθούμε. Πάμε μπροστά με γυναίκες μπροστά και παράδειγμα δείχνει η «Πλεύση Ελευθερίας» που έχει γυναίκα Αρχηγό, τη μόνη Αρχηγό κόμματος σε αυτήν την παρούσα Βουλή. Σας ευχαριστώ, θα επανέλθουμε στην επόμενη συνεδρίαση με την κατ’ άρθρον.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής**): Το λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»**): Το προς ψήφιση σχέδιο νόμου πραγματεύεται μια σειρά από ζητήματα. Στο δεύτερο μέρος, ουσιαστικά, ενσωματώνει την Οδηγία 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022, το οποίο αφορά την ισόρροπη εκπροσώπηση των φύλων, ειδικά των γυναικών, σε θέσεις διευθυντικών στελεχών εισηγμένων εταιρειών, μη εισηγμένων ανώνυμων εταιριών και δημοσίων επιχειρήσεων.

Τα τελευταία χρόνια, παρά το γεγονός ότι το γυναικείο φύλο έχει κάνει μια αλματώδη πρόοδο τόσο στον ακαδημαϊκό στίβο, στον πολιτικό στίβο, αλλά και στον επιχειρηματικό, βλέπουμε πως, με τα στοιχεία της Επιτροπής Κεφαλαιαγοράς, υπάρχει μια υποεκπροσώπηση των γυναικών, ειδικά στα διοικητικά συμβούλια των ανωνύμων εταιριών και των δημοσίων επιχειρήσεων. Αυτό για μας είναι λάθος, όντως θα πρέπει να διορθωθεί, διότι στο πνεύμα της ισότητας, αλλά και του γεγονότος ότι είμαστε μια Δυτική χώρα που ανήκουμε στην Ευρώπη, θα πρέπει οι γυναίκες να έχουν ισότιμο βήμα παντού, στις επιχειρήσεις και στον πολιτικό βίο και εμείς θα θέλαμε να αυξηθεί και το ποσοστό των γυναικών και στη Βουλή και στα Υπουργεία και παντού. Για μας κανονικά θα πρέπει να γίνει, θα είναι κάτι θετικό.

Δεύτερο και πιο σημαντικό είναι ότι η οδηγία ορθώς ενσωματώνεται και ορθώς προβλέπει αύξηση των ποσοστών. Βέβαια, να πω ότι ακόμα και τα ποσοστά που προβλέπονται, το 25% - 34%, είναι λίγα. Θα μπορούσε να υπάρχει και αύξηση του ποσού, όμως ο δικός μας προβληματισμός είναι αν θα εφαρμοστεί στην πράξη. Διότι, δυστυχώς, σε πολλές περιπτώσεις πολλοί εργοδότες είτε δεν προσλαμβάνουν γυναίκες, ακριβώς διότι έχουν στο μυαλό τους ότι θα γίνουν μητέρες και άρα θα μας στερήσουν και κάποιο χρονικό διάστημα τις υπηρεσίες τους – δυστυχώς αυτό πολλοί εργοδότες το έχουν, έχουν αυτή τη λογική – είτε δεν τις προάγουν σε διευθυντικές θέσεις, ακριβώς με τη λογική ότι αν η γυναίκα συνδυάσει καριέρα και μητρότητα θα είναι χειρότερη. Υπάρχει αυτή η εσφαλμένη νοοτροπία. Αυτό το λένε οι εργοδότες, όχι εγώ. Δεν είναι δική μου άποψη, το λένε πολλές εταιρείες. Το έχω αντιμετωπίσει και εγώ και, δυστυχώς, πάρα πολλές επιχειρήσεις ακόμα και σήμερα ακολουθούν αυτή τη λογική.

Επίσης, υπάρχει μεγάλο πρόβλημα με την καταβολή του επιδόματος μητρότητας. Πολλές φορές δεν καταβάλλεται εγκαίρως. Είναι κάτι το οποίο θα πρέπει να πολεμήσουμε όλοι, να υπερισχύσει η αντίθετη νοοτροπία, να σταματήσουν οι γυναίκες ουσιαστικά να θεωρούνται όντα τα οποία δεν είναι ικανά για εργασία, ακριβώς λόγω της μητρότητας και επίσης, να υπάρξει μια καλύτερη κατοχύρωση του δικαιώματος και της προστασίας μητρότητας των εργαζομένων γυναικών. Είναι κάτι πάρα πολύ σημαντικό. Οι γυναίκες έχουν αποδείξει στην πράξη πως όντως μπορούν να συνδυάσουν και καριέρα και μητρότητα. Για μας είναι πάρα πολύ άδικο να υπάρχουν αυτές οι διακρίσεις, οι οποίες δεν υφίσταται ξέρετε νομικά, υφίστανται όμως στην πράξη.

Δυστυχώς, σε πάρα πολλές περιπτώσεις, το έχω αντιμετωπίσει ως δικηγόρος, υπάρχουν επιχειρήσεις που έχουν αυτό το κριτήριο. Άτυπα βέβαια, ότι τυπικά, γιατί αλλιώς θα έχουν τις συνέπειες του νόμου. Είναι κάτι το οποίο θα πρέπει να δουλέψουμε όλοι μαζί, ώστε να βελτιωθεί. Το λέω γιατί πολλές φορές είναι ωραίο να νομοθετούμε κάποια πράγματα για την ισότητα των φύλων, όμως θα πρέπει να δούμε και πώς θα εφαρμοστεί στην πράξη και όχι μόνο στα νομοσχέδια νόμου, που, ναι, όντως, νομοθετείτε, αλλά να υπάρχει και μια πρακτική εφαρμογή και υλοποίηση.

 Δεύτερο και πιο σημαντικό, θα ήθελα να πω ότι το νομοσχέδιο αφορά και άλλα ζητήματα, για παράδειγμα τους ΑΜΕΑ και την προσβασιμότητα των ΑΜΕΑ. Δυστυχώς, και αυτό το έχω ζήσει. Σήμερα για πολλούς συμπολίτες που είναι ΑΜΕΑ, η καθημερινότητα είναι πάρα πολύ δύσκολη. Μιλάμε για προσβασιμότητα. Να σας πω ότι σε πάρα πολλά δημόσια κτίρια, δυστυχώς, δεν υπάρχουν ράμπες αναπήρων. Μάλιστα, θέλω να πως ότι και στα δικαστικά μέγαρα – αυτό το ξέρω γιατί υπήρχε και αυτοψία του Δικηγορικού Συλλόγου Αθηνών, αλλά και στη Θεσσαλονίκη που είμαι δικηγόρος – δεν υπάρχει πρόσβαση σε ΑΜΕΑ. Είναι πάρα πολύ σημαντικό αυτό.

Είχε ειδοποιήσει η Ολομέλεια του Δικηγορικού Συλλόγου το Υπουργείο Δικαιοσύνης και είπε θα κάνει κάτι. Εγώ περιμένω για να γίνει εφαρμογή, διότι ξέρετε είναι πάρα πολύ άσχημο να έχεις πελάτες που είναι ΑμεΑ και να μην μπορούν να μπουν στο Δικαστικό Μέγαρο, να έχουν πρόβλημα προσβασιμότητας. Είναι πάρα πολύ σημαντικό για μας. Θεωρώ ότι επειδή θα πρέπει όλοι μας να έχουμε πρόσβαση στη Δικαιοσύνη και να μην έχουν προβλήματα. Να βελτιωθεί και σε αυτή την περίπτωση.

Επίσης, να πω ότι, δυστυχώς, σε πάρα πολλές περιπτώσεις – και αυτό το λέω το αντιμετωπίζω επίσης ως δικηγόρος – έχουμε συμπολίτες μας που είναι ΑΜΕΑ και αντιμετωπίζουν το φάσμα των πλειστηριασμών. Έχω και εγώ περίπτωση ατόμου που είναι ΑΜΕΑ με επίσημες αποφάσεις, με επίσημες πιστοποιήσεις του ΚΕΠΑ και, δυστυχώς, τα funds και οι servicers πάνε να τους αποβάλλουν. Γίνονται δυστυχώς πλειστηριασμοί, ακόμα και τώρα που δεν προβλέπεται. Είναι, δυστυχώς, στο πλαίσιο της αυθαιρεσίας και του κυνηγητού που υπάρχουν από τα funds και οι servicers εναντίον των ευάλωτων πολιτών. Σε αυτό θα πρέπει να γίνει και μια νομοθετική ρύθμιση. Υπάρχει μεν, αλλά θα πρέπει να ενισχυθεί, διότι, δυστυχώς, σε πολλές περιπτώσεις τα αδηφάγα funds, ακόμα και στο θέμα των αναπήρων, δεν έχουν δισταγμούς. Το θέτω ως προβληματισμό και θα πρέπει να το θέσουμε σοβαρά υπόψη.

Επίσης, θα ήθελα να πω κάποια πράγματα τα οποία μας έχουν προβληματίσει και θα ήθελα λίγο να τα θίξουμε. Πρώτα από όλα, στο άρθρο 22, όπου υπάρχει παράταση της υλοποίησης του πλωτού προγράμματος «Προσωπικός Βοηθός» για άτομα με αναπηρία. Να πω ότι υπάρχει μεν σωστά μια παράταση του προγράμματος, όμως λέει ότι όσο διαρκεί το Ταμείο Ανάκαμψης. Αν λήξει το Ταμείο Ανάκαμψης τι θα γίνει μετά; Θα υπάρξει κονδύλιο στον προϋπολογισμό; Θα υπάρξει από το Υπουργείο κάποιο κονδύλιο; Κάποια άλλη χρηματοδότηση; Είναι κάτι σοβαρό, το οποίο θα ήθελα να διευκρινίσει το Υπουργείο.

 Ένα άλλο που θέλω να πω – το έθιξαν και άλλοι συνάδελφοι – είναι για το άρθρο 23. Προβλέπει την καταβολή των επιδομάτων ΟΠΕΚΑ, μέσω πληρωμένης κάρτας, ένα τμήμα, δηλαδή. Θα ήθελα να πω ότι εδώ πέρα δεν ξέρω εάν τίθενται κάποια σοβαρά ζητήματα και ελευθερίας και προσωπικότητας. Να πω και κάτι άλλο. Καλό θα είναι, ειδικά για τους ηλικιωμένους, να υπάρχει αυτή η πρόβλεψη. Γιατί πάρα πολλοί ηλικιωμένοι δεν τα κατέχουν αυτά εδώ. Έχουν πρόβλημα σοβαρό και νομίζω ότι στην πράξη θα έχουν σοβαρό ζήτημα για το κατά πόσο μπορέσουν να εφαρμόσουν την πολιτική της προπληρωμένης κάρτας. Η μητέρα μου δηλαδή δεν τα γνωρίζει αυτά και πολλοί ηλικιωμένοι που ξέρω θα έχουν μεγάλο πρόβλημα. Το λέω γιατί θα πρέπει να υπάρξει μια ειδική πρόβλεψη, ειδικά για τους ηλικιωμένους και όχι μόνο, να νομοθετούμε κάτι το οποίο εξυπηρετεί τις τράπεζες, αλλά να εξυπηρετεί και το μέσο πολίτη, ειδικά αυτόν που έχει πρόβλημα και δεν κατανοεί σοβαρά το τραπεζικό σύστημα και τον τρόπο λειτουργίας του τη σημερινή εποχή.

Ένα άλλο που θέλω να πω είναι, ειπώθηκε για το πρόγραμμα «Αθηνά», το οποίο αντικαθιστά το πρόγραμμα «Κυψέλη». Θέλω να δω πώς θα λειτουργήσει, και επειδή μιλάμε για βρεφονηπιακούς σταθμούς, να πω ότι, δυστυχώς, στην πράξη πολλές φορές πάρα πολλοί μένουν εκτός των προγραμμάτων των βρεφικών σταθμών. Δεύτερον, οι βρεφικοί σταθμοί έχουν σοβαρό θέμα λειτουργίας, είναι υποστελεχωμένοι, έχουν υποχρηματοδότηση. Πρέπει να το λύσουμε και αυτό εδώ. Πρέπει οι βρεφικοί σταθμοί να λειτουργούν σωστά, να έχουν το απαραίτητο στελεχιακό δυναμικό και να χρηματοδοτείται, διαφορετικά θα έχουμε μονίμως πρόβλημα.

Ένα άλλο που θα ήθελα να πω, είναι ότι διαβάζω στην έκθεση του Γενικού Λογιστηρίου του Κράτους ότι υπάρχουν προβλέψεις δαπανών, δεν μας λέει όμως πόσο θα είναι η δαπάνη. Πόσο θα είναι το ύψος βασικά; Καλό θα είναι οι Έλληνες φορολογούμενοι, επειδή πρέπει να δώσουμε και λόγους, να ξέρουνε περίπου πόσο θα είναι περίπου το ύψος των δαπανών που προβλέπονται για την υλοποίηση των προγραμμάτων αυτών εδώ. Να έχουνε μια εικόνα.

 Σε γενικές γραμμές θα ήθελα να πω λίγο τα εξής, το νομοσχέδιο είναι ένα ερανιστικό νομοσχέδιο, ένα πολυνομοσχέδιο που ρυθμίζει κάποια ζητήματα, κάποια σε θετική κατεύθυνση, κάποια μας δημιουργούν προβληματισμούς. Θέλουμε, επίσης, να ακούσουμε και τους φορείς, ειδικά τους φορείς που εκπροσωπούν τους ΑμεΑ, γιατί είναι πάρα πολύ σημαντικό. Διότι, όπως είπα πριν, τα άτομα ΑμεΑ σήμερα έχουν πάρα πολύ μεγάλο πρόβλημα και δεν ξέρω κατά πόσο με το νομοσχέδιο μπορούν να εξυπηρετηθούν. Ίσως να θέλει κάποιες νομοθετικές βελτιώσεις σε αυτή την κατεύθυνση.

Επίσης, έχουμε ήδη διατυπώσει προβληματισμό για την προπληρωμένη κάρτα. Για εμάς προσωπικά θα πρέπει να μην προβλέπεται, ειδικά για τους ηλικιωμένους. Βεβαίως, θα θέλαμε να υπάρχει μία εκτίμηση από το Υπουργείο πόσο περίπου θα κυμανθεί η δαπάνη για όλη αυτή την υλοποίηση αυτών των πραγμάτων. Πόσο περίπου θα κοστίσει στον Έλληνα φορολογούμενο αυτόq Είναι κάτι το πάρα πολύ σημαντικό. Ναι μεν, προβλέπονται οι δαπάνες, αλλά πόσο θα είναι το συνολικό κόστος; Τώρα, για τα υπόλοιπα, θα τοποθετηθούμε στη συζήτηση επί των άρθρων, αφού ακούσουμε τους φορείς. Επιφυλασσόμαστε, βέβαια, για την Ολομέλεια. Σας ευχαριστώ πάρα πού.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε, κ. Δημητριάδη. Ολοκληρώσαμε με τους Εισηγητές και τους Ειδικούς Αγορητές των κομμάτων. Το λόγο τώρα έχουν ζητήσει κάποιοι συνάδελφοι Βουλευτές. Κύριε Παπαδόπουλε, έχετε το λόγο.

 **ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, Κυρία Πρόεδρε. Πραγματικά, βλέποντας αυτό το νομοσχέδιο και μάλιστα βλέποντας ότι στα δύο χρόνια τώρα είναι το δεύτερο νομοσχέδιο που κατεβάζει το Υπουργείο Κοινωνικής Συνοχής και Οικογένειας, πραγματικά εκπλήσσομαι, κυρία Πρόεδρε, για τον λόγο ότι το Υπουργείο αυτό καλείται να αντιμετωπίσει, ίσως το μείζον πρόβλημα που έχει σήμερα η χώρα μας, το δημογραφικό πρόβλημα. Θα περιμέναμε, κυρία Πρόεδρε, από το Υπουργείο αυτό κάθε μέρα να μας «βομβαρδίζει» από ουσιαστικά νομοσχέδια που θα φροντίσουν να καταπολεμήσουν το πρόβλημα αυτό το οποίο μας οδηγεί στην ιστορική «ευθανασία».

Αντί για αυτά, βλέπουμε να έρχονται εδώ και να μας φέρνουν ευρωπαϊκές ρήτρες και Οδηγίες να νομιμοποιήσουμε. Δηλαδή, αρκούμαστε σε αόριστες θεωρητικολογίες και σε μαθήματα άσκοπου δικαιωματισμού, που εμείς στην Ελλάδα αυτά θα έπρεπε με μια σοβαρή κυβέρνηση, με δυο-τρεις καλούς νόμους από το Υπουργείο Εργασίας, να τα έχουμε ξεπεράσει και θα έπρεπε να τα είχαμε ξεπεράσει.

Σήμερα, κυρία Πρόεδρε, είναι 4 Φεβρουαρίου. Το 1843 όλη η Ελλάδα «έκλινε γόνυ» στον θάνατο του μεγάλου απελευθερωτή μας, του Αρχιστράτηγου Θεόδωρου Κολοκοτρώνη. Αυτό θα ήθελα να ακουστεί σήμερα από την αίθουσα αυτή. Επειδή έχουμε και το Υπουργείο της Οικογενειακής Συνοχής εδώ, ξέρετε, κυρία Πρόεδρε, ότι ο Θεόδωρος Κολοκοτρώνης καταδικάστηκε σε θάνατο; Ευτυχώς αυτό δεν έγινε, γιατί θα ήταν τραγικό για τη νέα ελληνική ιστορία να καταδικάσει σε θάνατο τον απελευθερωτή της. Θα μπορούσε βέβαια και να είχε γίνει.

Προσπαθώντας, όμως, κάποιες «νεόκοπες» και «νεόκοποι» ηγέτης, κυρίως του πατριωτικού χώρου, να «μαϊμουδίσουν» τον Τραμπ, επιχειρούν να φέρουν το θέμα της θανατικής ποινής. Ένα υπουργείο σαν το Ελληνικό Υπουργείο Κοινωνικής Συνοχής και Οικογένειας θα πρέπει αυτά τα κόψει από την πρώτη στιγμή, γιατί εμείς, κυρία Πρόεδρε, είμαστε ορθόδοξοι. Αυτά τα βλέπουμε σε χώρες της Δύσης.

Έχουν γίνει και έχουν επικρατήσει αυτές οι τιμωρίες, γιατί αυτοί εδώ και χίλια χρόνια έχουν αποδεχτεί τον παπισμό, τον προτεσταντισμό και άλλα τόσα δόγματα, για τα οποία αν πάτε στην Αγγλικανική Εκκλησία κάθε ιερός ναός είναι και δόγμα. Η Ορθόδοξη Εκκλησία δεν είχε ποτέ «πυρά», δεν είχε Ιερά Εξέταση, δεν είχε συγχωροχάρτια, δεν είχε αλάθητο, δεν είχε θανατικές ποινές, ούτε και η ελληνική αρχαιότητα, σας το διαβεβαιώνω ως γιατρός. Ο όρκος του Ιπποκράτη λέει «ποτέ δε θα δώσω φάρμακο που θα βλάψω την υγεία του ανθρώπου», αλλά και το Ευαγγέλιο ξέρετε πολύ καλά τι λέει, για να μην επεκτείνομαι.

Επίσης, με αφορμή την αναγγελία του εγκεφαλικού θανάτου του μικρού Άγγελου, όπου όλη η Ελλάδα έχει συγκλονιστεί, θα ήθελα να αναφέρω, κυρία Πρόεδρε, στην καλοσύνη σας ότι ένας φίλος δημοσιογράφος έγραψε κάτι και μας συγκλόνισε. «Εγκεφαλικά νεκρό δεν είναι το παιδί, εγκεφαλικά νεκρή είναι η κοινωνία μας», κυρία Πρόεδρε. Αυτή η Επιτροπή πρέπει να τα αναδείξει αυτά. Εμείς εκθρέψαμε το «τέρας» της βίας, αγαπητή μου κυρία Πρόεδρε. Ας κοιτάξουμε το πρόσωπό μας στον καθρέφτη, που τόσο υποκριτικά φερόμαστε και φερθήκαμε, ρίχνοντας, μάλιστα, το φταίξιμο στον Θεό. Άκουσα από τόσους ανθρώπους να λένε «πώς το επιτρέπει ο Θεός, πώς γίνεται αυτό το πράγμα, πως εμείς τα κάνουμε αυτά». Θα έχουμε, όμως, την τιμωρία. Λέει για τον Θεό ότι, «ο σείων την υπ’ ουρανόν εκ θεμελίων. Ο απτόμενος των ορέων και καπνίζονται».

Για αυτό, τρία πράγματα θα σας αναφέρω και θα κλείσω. Πρώτον, αποδεχόμαστε να γίνεται η σύγχρονη «γενοκτονία» χωρίς να κάνει τίποτα το Υπουργείο για αυτό. Να γίνονται 100, 200 και 300 χιλιάδες κατ’ άλλους. Και αν υπολογίσουμε και τα «χάπια της επόμενης ημέρας», 300 χιλιάδες εκτρώσεις μέσω του δικαιωματισμού και να λέμε μάλιστα ότι « η γυναίκα, το σώμα της κλπ.». Έχει και το παιδί σώμα, έχει και το παιδί νευρικό σύστημα. Είναι ένα άλλο σώμα μέσα στο σώμα, το οποίο δέχθηκε η γυναίκα, με τη συγκατάθεσή της, να γίνει ένα σώμα μέσα σε άλλο σώμα, με δικό του νευρικό σύστημα, με δικιά του καρδούλα που χτυπάει, με δικό του «είναι», που δεν το αφήνεις. Γιατί και για τη θρησκεία και για την επιστήμη, η ζωή του ανθρώπου δεν είναι την ώρα που μας γεννάει η μάνα μας, αλλά την ώρα της σύλληψής μας. Για αυτό, λοιπόν, είδα ότι η γιαγιά του παιδιού αυτού λέει «άντε να δώσουμε και τα όργανα, να τελειώσει αυτό το βάσανο αυτού του παιδιού».

Να κοιτάξουμε, κυρία Πρόεδρε, να συμμετέχουμε και εμείς και να αγρυπνούμε, ώστε να μην έχουμε αδιαφορία για τον διπλανό μας. Είδαμε ένα ατύχημα; Χτυπήθηκε μια γυναίκα και έμεινε επί ώρες κάτω και κανείς δεν ενδιαφέρθηκε. Πρέπει να βλέπουμε γύρω μας τι γίνεται. Να μην καταστρέφουμε δομές, όπως κυνηγήθηκε η δομή της «Κιβωτού», που περιέθαλπε τέτοια παιδιά και όπως η δομή του μακαριστού πατρός Κωνσταντίνου Πλευράκη, ο οποίος περιέθαλπε τις γυναίκες αυτές, θύματα βιασμού και τους έλεγε «κρατήστε τα παιδιά». Τις περιέθαλπε, για 2 χρόνια, έδινε χρήματα κ.λπ.. και έτσι έσωσε 300 και πλέον παιδιά. Φανταστείτε αν το έκανε αυτό το Κράτος πόσες χιλιάδες ελληνόπουλα θα είχαμε σήμερα, κυρία Πρόεδρε.

Για αυτό η γυναίκα δεν έχει τίποτα να φοβηθεί. Είναι ίσα πλασμένη με τον άνδρα. Αυτό το διαβεβαιώνει η επιστήμη και το διαβεβαιώνει – όπως είπε και η κυρία Αθανασίου – και η Αγία Γραφή, που λέει «ούκ ένι άρσεν ή θήλυ». Ίση η γυναίκα. Δεν μπορώ να διανοηθώ ότι μπορεί μια γυναίκα, είτε είναι γιατρός, είτε είναι πολιτικός, είτε είναι νομικός, είτε είναι εργάτρια, να παίρνει για την ίδια δουλειά, διαφορετικά λεφτά. Αυτό δεν το συζητάμε. Πρέπει να γίνει.

Αλλά από το Υπουργείο Συνοχής και Οικογένειας, κυρία Πρόεδρε, θέλω το εξής. Ο Έλληνας δεν περιμένει από την Ευρώπη να κάνει τους νόμους και να τούς εφαρμόζουμε εμείς σαν «μαϊμουδάκια». Ο Έλληνας περιμένει, από το δικό μας Υπουργείο Οικογένειας, να βοηθήσει έμπρακτα τις νέες οικογένειες, τους νέους γονείς, τις νέες μητέρες. Να δώσει κίνητρα, που δεν τα είδαμε ακόμη, απόκτησης τέκνων, στήριξη στις νέες μητέρες κατά τη διάρκεια της κύησης και της γαλουχίας και της λοχείας και, ακολούθως, κατά την επιστροφή της στην εργασία. Να εξασφαλίσουμε συνθήκες, ώστε να μπορούν να δημιουργηθούν οικογένειες και να μεγαλώσει η Ελλάδα μας. Ευχαριστώ πολύ, κυρία Πρόεδρε και για την ανοχή σας.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Και εμείς ευχαριστούμε, κύριε Παπαδόπουλε. Επιτρέψτε μου και εμένα, εδώ, να προσθέσω τη δική μου οδύνη για τον μικρό Άγγελο και για τον τραγικό τρόπο με τον οποίο έφυγε από αυτή τη ζωή. Πιστεύω ότι όλοι οι Έλληνες και όλες οι Ελληνίδες αισθάνονται το ίδιο.

Τώρα, το λόγο έχει ο κ. Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κυρία Πρόεδρε. Κυρία Υπουργέ, κυρία Γενική Γραμματέα, κυρίες και κύριοι, θα ήθελα και εγώ να ξεκινήσω λίγο με το περιστατικό στο Ηράκλειο. Νομίζω ότι πλέον ήρθε η ώρα να δούμε, μαζί με τα μέτρα που η Κυβέρνηση έχει θεσμοθετήσει όσον αφορά το μπούλινγκ και μετά το Πρόγραμμα του Child Guarantee για τα παιδιά στη φτώχεια, να δούμε λίγο τα παιδιά σε κίνδυνο.

Νομίζω ότι είναι ευκαιρία, αυτήν τη στιγμή, την ώρα που υπάρχει κυρίως μια κοινωνική συναίνεση. Αλλά και η πραγματικότητα είναι εξόφθαλμη πλέον. Πολλές οικογένειες αντιμετωπίζουν πρόβλημα και κυρίως στο κομμάτι της φτώχειας και νομίζω ότι ήρθε η ώρα πλέον το Υπουργείο Οικογένειας και Κοινωνικής Συνοχής να δει την εξέταση πολιτικών και σχεδίων, κυρίως για τα παιδιά που είναι σε κίνδυνο. Θα πω περισσότερα για αυτό, όταν έρθει το νομοσχέδιο στην Ολομέλεια.

Ταυτόχρονα, επιτρέψτε να σας πω ότι αυτή η Οδηγία, προφανώς, είναι καλοδεχούμενη και έχει ένα ταξικό πρόσημο για τις γυναίκες στελέχη σε εταιρείες που είναι εισηγμένες στο Χρηματιστήριο. Νομίζω ότι αυτό που θα πρέπει να δούμε και θα πρέπει να το δει και το Υπουργείο, σε σύντομο χρονικό διάστημα, πιστεύω, να δούμε και τις θέσεις στα διοικητικά συμβούλια των εποπτευόμενων φορέων του Δημοσίου. Και εκεί θα πρέπει να υπάρχει μία ισόρροπη κατάσταση όσον αφορά τις γυναίκες, και νομίζω ότι αυτό θα είναι και ένα καλό παράδειγμα, πέραν αυτών που η ίδια η Οδηγία μάς καλεί να ενσωματώσουμε και προφανώς τη δεχόμαστε.

Αυτό που θέλω να πω όσον αφορά τις παρεμβάσεις προσβασιμότητας, πέραν από εκεί που αυτοαπασχολούνται άτομα με αναπηρία, νομίζω, κυρία Πρόεδρε, ότι πρέπει στην Επιτροπή Κοινωνικών Υποθέσεων τα άτομα με αναπηρία να καλούνται ως άτομα με αναπηρία. Δεν υπάρχουν στη χώρα μας, ούτε στον κόσμο, άτομα με ειδικές ανάγκες και δεν υπάρχουν ανάπηροι πολίτες. Δεν είναι μια θυμοσοφία δική μου. Αυτό αναφέρεται στη Σύμβαση των Ηνωμένων Εθνών για τα Δικαιώματα Ατόμων με Αναπηρία.

Ο τίτλος, ο ορισμός είναι «άτομα με αναπηρίες» και επειδή έχουν αναπηρίες, για αυτό και η Πολιτεία μεριμνά είτε με τα επιδόματα, είτε με ενεργητικές πολιτικές να τα χορηγεί. Άρα, νομίζω ότι θα καλούσα την Υπουργό να δει και το κομμάτι της της προσβασιμότητας, όχι μόνο στα άτομα με αναπηρία που αυτοαπασχολούνται, αλλά και σε υπόλοιπες εταιρείες. Παράδειγμα, ένας συμπολίτης μας με οπτική αναπηρία, νομικός, δουλεύει σε ένα δικηγορικό γραφείο. Δεν σημαίνει ότι το δικηγορικό γραφείο μπορεί να είναι προσβάσιμο για αυτόν τον συμπολίτη μας ο οποίος δουλεύει εκεί. Ταυτόχρονα, βέβαια, εγώ θα μπορούσα να θέσω ότι και με βάση το τζίρο που κάνει κάθε εταιρία που έχει άτομα με αναπηρία, δεν σημαίνει ότι όλα θα πρέπει να τα κάνει το Κράτος. Θα μπορούσαν και οι ίδιοι να προβλέψουν στη διαδικασία αυτή. Αυτό σημαίνει συμπεριληπτική κοινωνία και όταν ο καθένας αναλαμβάνει και το κόστος που του αναλογεί.

Όσον αφορά το πρόγραμμα «Αθηνά», προφανώς είναι προς τη σωστή κατεύθυνση. Εγώ θα ήθελα, και θέλω να το εξετάσετε, και αν δεν μπορεί να γίνει σε αυτό το νόμο ενδεχομένως ένα άλλο πρόγραμμα, πέραν της εκπαίδευσης που θα συμβαίνει πέρα, νομίζω ότι θα ήταν χρήσιμο να εξετάσετε και τη συμβουλευτική και εκπαίδευση γονέων από ευάλωτες κοινωνικές ομάδες. Από στιγμή που πλέον έχει θεσμοθετηθεί στη χώρα μας η προσχολική εκπαίδευση και αγωγή, νομίζω ότι υπάρχουν στη χώρα μας ευάλωτες οικογένειες που θα μπορούσαν οι μητέρες ταυτόχρονα και να εκπαιδεύονται στα θέματα του προγράμματος και γενικότερα θα μπορούν σε ένα δεύτερο χρόνο να παίρνουν και μια πιστοποίηση πάνω σε αυτό. Γιατί έχουμε δει και σε παραδείγματα στο εξωτερικό ότι πολλές μητέρες, κυρίως μεγάλης ευαλωτότητας και με διαφορετικό κοινωνικό ή θρησκευτικό προφίλ, πηγαίνοντας τα παιδιά εκεί θα μπορούσαν να εκπαιδευτούν.

Σας αναφέρω ένα παράδειγμα, το οποίο είχα κάνει πριν 20 χρόνια σχεδόν στο Δήμο Αθηναίων. Γυναίκες με μουσουλμανικό προφίλ, την ώρα που πηγαίναν τα παιδιά στον παιδικό σταθμό τους μαθαίναμε ελληνικά. Τους δίναμε τη δυνατότητα της κοινωνικής ένταξης, ενσωμάτωσης μέσω της γνώσης της γλώσσας και ταυτόχρονα δίπλα στο παιδί τους. Αυτήν τη στιγμή θέλω να σας πω ότι πολλές γυναίκες μουσουλμάνες και μουσουλμάνες Ρομά στην Ξάνθη και στην Κομοτηνή, κάθονται αρκετές ώρες έξω στο σχολείο περιμένοντας τα παιδιά να σχολάσουν. Άρα, έχουμε το θετικό ότι πάνε τα παιδιά τους πλέον στο σχολείο και έχει αυξηθεί ο αριθμός, αλλά ταυτόχρονα θα μπορούσε και αυτές οι γυναίκες να εκπαιδευτούν , και όχι μόνο να εκπαιδευτούν, αλλά να μπουν και σε μια διαδικασία γενικότερης ενεργητικής κοινωνικής ένταξης. Οπότε, νομίζω ότι θα ήταν πολύ καλό στο να το εξετάσετε.

Από εκεί και πέρα, όσον αφορά δύο πράγματα που έχουν τεθεί, νομίζω ότι αυτή η Kυβέρνηση, με την επικείμενη νομοθέτηση, μετά το πιλοτικό πρόγραμμα στο φάσμα του αυτισμού, που ενδεχομένως θα μπορούσε να γίνει και ξεχωριστά, πέραν τού να περιμένουμε το πιλοτικό πρόγραμμα, είναι τρεις οι εμβληματικές δράσεις και πολιτικές. Η μία είναι «Προσωπικός Βοηθός», η άλλη είναι η «Υποστηριζόμενη Εργασία» και η τρίτη είναι αυτή που θα φέρει το Υπουργείο Δικαιοσύνης που είναι η «Δικαστική Συμπαράσταση». Νομίζω ότι αυτό είναι μια απάντηση σε όλους που και σήμερα ενδεχομένως μέμφονται την Κυβέρνηση ότι δεν κάνει πράγματα για τα άτομα με αναπηρία. Νομίζω, αυτές οι τρεις εμβληματικές δικαιωματικές πολιτικές, ακόμη και τον πιο δύσπιστο θα πρέπει να τον κάνουν να πιστέψει ότι αυτό είναι το μέλλον των πολιτικών και κυρίως είναι αυτά τα οποία επιβάλλει – η Βουλή μας το έχει κυρώσει – η Σύμβαση των Ηνωμένων Εθνών για τα Δικαιώματα Ατόμων με Αναπηρία.

Εδώ θα ήθελα να πω γιατί ακούγονται διάφορα – και θα πρέπει να είμαστε λίγο πολύ προσεκτικοί – και με τα χρήματα του ελληνικού λαού αλλά και με τις πραγματικές ανάγκες. Όταν θεσπίσαμε με την κυρία Μιχαηλίδου, τον «Προσωπικό Βοηθό» και είχαμε κάνει μια πολύ εμπεριστατωμένη ανάλυση και έρευνα σε όλη την Ευρώπη για τη θέσπιση αυτού του προγράμματος, διαπιστώσαμε προς θετική ή αρνητική έκπληξη – δεν έχει σημασία, τα νούμερα είναι αμείλικτα - ότι στη Γερμανία, παράδειγμα, των 70 εκατομμυρίων οι προσωπικοί βοηθοί δεν ξεπερνούν τους 4.500 με 5.000. Εδώ ακούμε φωνές για Προσωπικούς Βοηθούς για 80.000 άτομα με αναπηρία. Κανένα πρόβλημα. Αν βρεθούν 20 δισεκατομμύρια το χρόνο, προφανώς, να είμαστε εδώ να στηρίξουμε οποιονδήποτε συμπολίτη μας.

Από την άλλη, αυτό που πρέπει να γίνει κατανοητό είναι ότι ο Προσωπικός Βοηθός είναι μια ενεργητική πολιτική και δεν είναι μια επιδοματική πολιτική. Η επιδοματική πολιτική είναι για όλο το γενικό πληθυσμό των ατόμων με αναπηρία με βάση τις αποφάσεις των ΚΕΠΑ. Από εκεί και πέρα, ο Προσωπικός Βοηθός είναι ένα πράγμα που αξιολογείται κάθε χρόνο και θα πρέπει αξιολογείται κάθε χρόνο. Από εκεί πέρα μπαίνουν, προστίθενται ή αφαιρούνται ώρες στους δικαιούχους ωφελούμενους με βάση το πώς προχωράει αυτό το πρόγραμμα και ταυτόχρονα, είναι ένα πρόγραμμα που έχει δημιουργήσει νέες θέσεις εργασίας για συμπολίτες μας, οι οποίοι ταυτόχρονα γίνονται και πρεσβευτές αυτού του προγράμματος.

Όσον αφορά το κομμάτι του πιλοτικού προγράμματος, που είναι σε πάρα πολύ θετική κατεύθυνση, της υποστηριζόμενης εργασίας μέσω του φάσματος του αυτισμού, θα μπορούσε ενδεχομένως να καλεστεί και η εταιρεία υποστηριζόμενης εργασίας, ώστε να θέσει θέματα τέτοια που ήδη έχει τρέξει σε κλειστό κύκλο που έχουν πάρα πολύ μεγάλη θετική ανταπόκριση.

Όταν, οσονούπω, έρθει και η ψήφιση του νόμου για τη δικαστική συμπαράσταση, που θα δίνει πλέον τη δυνατότητα σε άτομα με νοητική αναπηρία να αποφασίζουν και να συναποφασίζουν με τους συμπαραστάτες, κάτι που δεν ισχύει, είναι αυτό που θα δείξει και την επόμενη μέρα το πώς προχωράμε και ότι θα έρθει η μέρα που και αυτά τα άτομα θα μπορούν να είναι και να ψηφίζουν, όπως γίνεται στην Ισπανία.

Από εκεί και πέρα, νομίζω ότι όλο αυτό το νομοσχέδιο είναι στην κατεύθυνση που η Κυβέρνηση έχει βάλει σαν στόχο μιας γενικότερης πολιτικής και στήριξης των πιο ευάλωτων συμπολιτών μας, αλλά και στην καθιέρωση των νέων δεδομένων που αφορούν τη γυναίκα και τη θέση της γυναίκας μέσα στην κοινωνία. Από εκεί και πέρα, βέβαια, δεν θα πρέπει να ξεχνάμε ότι αυτό το Υπουργείο είναι αυτό που πρώτο θέσπισε, και με την παλιά του ονομασία και με την καινούργια, πολύ συγκεκριμένες πολιτικές, που αφορούν όλες τις ηλικιακές ομάδες του πληθυσμού. Σαν στόχο έχει το κύτταρο της ελληνικής κοινωνίας που είναι η οικογένεια. Επειδή ακούστηκαν και κάποια πράγματα περί αμβλώσεων, αυτά νομίζω ότι η ελληνική κοινωνία τα έχει λύσει εδώ και πάρα πολλές δεκαετίες και δεν θα ήταν σωστό να ξαναγυρίσουμε εκεί πέρα.

Η αυτοδιάθεση του σώματος του κάθε συμπολίτη μας στις δημοκρατίες πλέον είναι ξεκάθαρη και στην Ευρωπαϊκή Ένωση που ανήκουμε. Θα συμφωνήσω, προφανώς, ότι η στήριξη της οικογένειας είναι πρωταρχική ανάγκη του Κράτους και αυτό βέβαια είναι και μέσα στο Σύνταγμα. Νομίζω ότι αυτό το νομοσχέδιο θα δώσει ακόμα μία νέα ώθηση στις πολιτικές της κυβέρνησης και στο Υπουργείο και συγχαρητήρια και στην Υπουργό, στην Υφυπουργό και στους Γενικούς Γραμματείς για τη δουλειά που κάνουν και θα μας το παρουσιάσουν πλήρως στην Ολομέλεια. Ευχαριστώ

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Το λόγο έχει η κυρία Λινού.

**ΑΘΗΝΑ ΛΙΝΟΥ:** Ευχαριστώ, κυρία Πρόεδρε. Πρέπει να απολογηθώ, γιατί έλειπα στη μισή διάρκεια της συνάντησης και ο λόγος είναι ότι σήμερα είναι Παγκόσμια Ημέρα Κατά του Καρκίνου και υπήρχε το συνέδριο της Ελληνικής Συνομοσπονδίας Καρκίνου και τρία μέλη από την Επιτροπή συμμετείχαμε, ο κ. Στύλιος, ο κ. Τζήμερος και εγώ και είχαμε μια ευρεία συνομιλία για το τι μπορεί να γίνει και για την πρόληψη και για τη θεραπεία και για την καλή διαχείριση της θεραπείας του καρκίνου.

Χάρηκα που υπάρχει έστω η κύρωση που αφορά την πρόσβαση των γυναικών σε μεγάλες εταιρείες εισηγμένες, αλλά λιγάκι ανησύχησα, γιατί δεν βλέπω αντίστοιχο άρθρο στο νομοσχέδιο για τις γυναίκες στη δημόσια διοίκηση και το σημαντικότερο παράδειγμα στο οποίο θέλω να αναφερθώ είναι ότι ελάχιστες, δύο πιθανόν τρεις, οι γυναίκες πρυτάνεις.

Ξέρουμε ότι τα κορίτσια μπαίνουν πολύ πιο εύκολα στα πανεπιστήμια, είναι ο μεγαλύτερος αριθμός, αλλά, στη χώρα μας τουλάχιστον, είναι «τυφλές» οι εξετάσεις ως προς το φύλο και αυτό αποδεικνύει ότι όχι απλώς αδικούνται, αλλά υπεραδικούνται οι γυναίκες. Για αυτό είχα πει σε συναδέλφους που έχουν το δικαίωμα να προτείνουν επιτροπές ή ανθρώπους για να συζητήσουμε – είναι ωραίο το ότι τρία από τα τέσσερα μέλη του Υπουργείου είναι γυναίκες – να προτείνουν μία γυναίκα πρύτανη, που υπάρχουν. Έτσι να συζητήσουμε, έστω σε επίπεδο τροπολογίας, εάν θα έπρεπε και σε διοικητικές θέσεις στα Πανεπιστήμια, δηλαδή Πρυτάνεις, Αντιπρυτάνεις, διαχειριστές των οργανισμών ή των υπηρεσιών διαχείρισης κονδυλίων έρευνας, να συμμετέχουν γυναίκες έστω στο 30%, καθώς και σε διευθυντικές θέσεις εργαστηρίων μέσα στο πανεπιστήμιο, όπου επίσης είναι μικρός ο αριθμός, όπως επίσης ήταν μικρότερος και αρχίζει να αυξάνεται ο αριθμός των τακτικών καθηγητών που είναι γυναίκες.

Σε προηγούμενη επιτροπή είχαμε αναφερθεί στο γεγονός ότι τα μέλη της Ακαδημίας Αθηνών είναι κατά κυριολεξία άνδρες, με μόνο τρεις ή τέσσερις γυναίκες ακαδημαϊκούς στη χώρα μας. Δεν νομίζω ότι υστερούμε και πολύ περισσότερο, δεν νομίζω ότι υστερούν οι νέες επιστημόνισσες. Οπότε εάν είναι δυνατόν να προστεθεί και ένας εκπρόσωπος της Συνόδου των Πρυτάνεων στους ανθρώπους που θα μας ενημερώσουν για το τι γίνεται και σε αυτόν τον τομέα. Νομίζω ότι θα ήταν πολύ χρήσιμο, αλλά γενικότερα νομίζω ότι το πρόβλημα βελτιώνεται, αλλά είναι μεγάλο για γυναίκες που θα μπορούσαν να διαδραματίσουν ηγετικές θέσεις στην κοινωνία μας. Ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Ευχαριστούμε και εμείς, κυρία Λινού. Το λόγο έχει η κυρία Υφυπουργός.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Υφυπουργός Κοινωνικής Συνοχής και Οικογένειας)**: Ευχαριστώ πολύ. Θα ήθελα, καταρχήν, να ευχαριστήσω όλους τους Εισηγητές και τους Ειδικούς Αγορητές και τους ομιλητές όλων των κομμάτων για τις τοποθετήσεις τους, κάποιες εκ των οποίων ήταν ιδιαίτερα ενδιαφέρουσες. Θα προσπαθήσω όσο πιο επιγραμματικά να απαντήσω σε κάποια ερωτήματα τα οποία τέθηκαν.

Καταρχήν, όσον αφορά τη διαπίστωση ότι το συγκεκριμένο νομοσχέδιο ήρθε καθυστερημένα στη Βουλή, θέλω να εξηγήσω, αν και νομίζω ότι οι περισσότεροι το γνωρίζετε, ότι το Υπουργείο Κοινωνικής Συνοχής και Οικογένειας είναι ένα νεοσύστατο Υπουργείο, που συστάθηκε μόλις με το π.δ. του Ιουνίου του 2023, που σημαίνει ότι, προφανώς, και υπήρξε μια σχετική καθυστέρηση μετάβασης από το Υπουργείο Εργασίας αρμοδιοτήτων, προσωπικού, στελέχωσης, οργανισμού κ.λπ.. Φανταστείτε ότι διοικητικές οικονομικές υπηρεσίες το Υπουργείο Κοινωνικής Συνοχής και Οικογένειας απέκτησε μόλις το καλοκαίρι του 2024.

Παρόλα αυτά, θεωρούμε ότι η ενσωμάτωση της συγκεκριμένης Οδηγίας, η νομοπαρασκευαστική επιτροπή της οποίας συγκροτήθηκε τον Απρίλιο του 2024, ήταν μέσα στους προβλεπόμενους χρόνους. Σε καμία περίπτωση, όμως, η όλη επεξεργασία που έγινε δεν ήταν πρόχειρη, όπως άκουσα από κάποιον Εισηγητή. Το αντίθετο θα έλεγα και εδώ οφείλω να ευχαριστήσω τόσο την κυρία Λία Αθανασίου, Πρόεδρο της Νομοπαρασκευαστικής Επιτροπής, Καθηγήτρια του Εμπορικού Δικαίου της Νομικής Σχολής Αθηνών, όπως, επίσης, και την κυρία Γαβουνέλη, η οποία ήταν Πρόεδρος της Εθνικής Επιτροπής για τα Δικαιώματα του Ανθρώπου.

Για πρώτη φορά αποφασίσαμε, ακριβώς γιατί δίνουμε πολύ μεγάλη έμφαση σε αυτό το οποίο προσπαθούμε να κάνουμε στο Υπουργείο, οι διαβουλεύσεις να μην είναι προσχηματικές σε καμία περίπτωση, αλλά ουσιαστικές. Να δώσουμε τη δυνατότητα σε έναν ανεξάρτητο φορέα να επιλέξει εκείνος, με βάση τη συγκεκριμένη Οδηγία, ποιοι φορείς είναι αυτοί που πρέπει να κληθούν, χωρίς να υποδείξουμε εμείς τον οποιονδήποτε.

Άρα, λοιπόν, η διαβούλευση, η οποία ξεκίνησε προφανώς με την Νομοπαρασκευαστική Επιτροπή, συνεχίστηκε από τους ιθύνοντες στο Υπουργείο, με την Επιτροπή Κεφαλαιαγοράς, με τον ΣΕΒ, με τους εκπροσώπους και όχι μόνο με την κοινωνία των πολιτών και ολοκληρώθηκε από την ΕΕΔΑ, θα μου επιτρέψετε να πω ότι ήταν κατά βάσιν ουσιαστική και σε καμία περίπτωση πρόχειρη.

Επίσης, άκουσα σε κάποιο σημείο ότι ειπώθηκε από κάποιον Εισηγητή, ότι δεν ενσωματώνεται ορθώς η Οδηγία. Εδώ θα ήθελα την επόμενη φορά να έχω μια πιο ειδικότερη αιτιολόγηση, διότι αν μείνουμε μόνο στον τίτλο – νομίζω η κυρία Φωτίου το είπε αυτό – και όσον αφορά τα φύλα, είναι η ενσωμάτωση, σχετικά με την βελτίωση της ισόρροπης εκπροσώπησης των φύλων σε θέσεις διοικητικών στελεχών και εμείς μιλάμε για ισόρροπη εκπροσώπηση των φύλων. Θεωρούμε ότι η ουσία δεν αλλάζει. Θεωρούμε ότι είναι πιο αντιπροσωπευτικό του στόχου του οποίου έχουμε θέσει εμείς, διότι αυτό, ,προφανώς θέλουμε να επιτύχουμε, την ισόρροπη εκπροσώπηση των φύλων, τα οποία επίσημα στην χώρα μας αναγνωρισμένα είναι δύο.

Από εκεί και πέρα, θα ήθελα να απαντήσω σχετικά με την Οδηγία 970, που ειπώθηκε ότι δεν έχει προχωρήσει ακόμα ενσωμάτωσή της και υπάρχει καθυστέρηση. Η Οδηγία 970, που αφορά, όντως, την εξισορρόπηση των αμοιβών, είναι ένα πάρα πολύ σημαντικό και καίριο θέμα, του οποίου όμως την επίσπευση της κύρωσης έχει το Υπουργείο Εργασίας. Εκεί γνωρίζω ότι προχωράει η όλη διαδικασία και η ενσωμάτωσή της είναι μέχρι τον Ιούνιο του 2026. Άρα, εννοείται ότι είμαστε μέσα στους χρόνους και δεν τίθεται κάποιο θέμα ως προς αυτό.

Εμείς, όμως, ως Υπουργείο Κοινωνικής Συνοχής και Οικογένειας, έχουμε κάνει ένα βήμα παρακάτω όσον αφορά αυτό το θέμα. Έχουμε προχωρήσει στην έγκριση ενός έργου, το «fair pay», το οποίο υποβλήθηκε ως πρόταση, τον Απρίλιο του 2024, από τη Διεύθυνση Σχεδιασμού της Γενικής Γραμματείας Ισότητας, στο πλαίσιο πρόσκλησης και υποβολής προτάσεων. Είναι συγχρηματοδοτούμενο από το ΣΕΚ και εγκρίθηκε ως επιτυχής δράση από την Ευρωπαϊκή Επιτροπή. Τι θα κάνει αυτό και ποιος είναι ο στόχος αυτού του έργου; Να μπορέσει να αναπτύξει δράσεις, με στόχο την προώθηση της μισθολογικής διαφάνειας και όχι μόνο.

Ειπώθηκε ότι η ενσωμάτωση είναι τυπική. Θα μου επιτρέψετε να πω ότι η ενσωμάτωση δεν είναι τυπική. Είναι ουσιαστική και δεν ενσωματώνει απλά τους στόχους που η ίδια η Οδηγία θέτει, αλλά κάναμε και υπέρβαση. Η Οδηγία μιλάει και υποχρεώνει τα κράτη-μέλη να συμμορφωθούν μόνο όσον αφορά τις μεγάλες εισηγμένες εταιρείες, εκείνες, δηλαδή, που έχουν από 250 μέλη και πάνω, από 50 εκατομμύρια κύκλο εργασιών και 43 εκατομμύρια, όσον αφορά τους ετήσιους ισολογισμούς τους.

Εμείς προχωρήσαμε ένα βήμα παραπέρα, πέραν του 33% του ποσοστού, που θεωρούμε ότι είναι έτοιμη αγορά, διότι ήδη βρισκόμαστε στο 28%, δεδομένου ότι με τον ν.4706, τα είπα και προηγουμένως στην εισήγησή μου στην παρουσίαση του νομοσχεδίου, πολύ γρήγορα περάσαμε από το 13% στο 25% και μετά στο 28%. Συνεπώς, μας μένει ένα 5%, για να φτάσουμε τον μέσο ευρωπαϊκό όρο. Επιπλέον, θα ήθελα να τονίσω εδώ που υπερβήκαμε εμείς την Οδηγία, ακριβώς για να ενισχύσουμε την εκπροσώπηση, να ενδυναμώσουμε τη γυναικεία παρουσία στις ανώτατες διευθυντικές θέσεις, υποχρεώνουμε το 1/3 των εκτελεστικών μελών στα διοικητικά συμβούλια που έχουν από τρία μέλη και πάνω εκτελεστικά το ένα να είναι γυναίκα.

Επίσης, ειπώθηκε για ποιο λόγο δεν πήγαμε παραπέρα και περιοριστήκαμε μόνο στις μεγάλες εισηγμένες και δεν πήγαμε στις μικρές και τις μεσαίες. Κοιτάξτε να δείτε, αυτό θα ήταν πραγματικά πολύ επικίνδυνο και πολύ πρόχειρο, αν ερχόμασταν σήμερα εδώ μετά από 5 μήνες διαβούλευσης, να πούμε ότι μπορούμε να εισάγουμε καθ’ υπέρβαση της Οδηγίας αυτού του είδους την παρέμβαση, όταν οι μικρές και οι μεσαίες επιχειρήσεις στη χώρα αριθμούνται σήμερα στις 337 και είμαστε σίγουροι και σίγουρες, υποθέτω, ότι αυτό θα έφερνε μια τεράστια αρρυθμία στην αγορά, δεδομένου του γεγονότος ότι είναι πολύ πιο εύκολο, θεωρούμε, για τις μεγάλες εισηγμένες να αναπροσαρμόσουν τα διοικητικά τους συμβούλια, σε σχέση με τις μικρότερες και τις μεσαίες, προκειμένου να βρουν στελέχη ως προς αυτόν τον τομέα.

Τι κάνουμε, όμως; Επειδή ακριβώς όλα είναι step by step, μικρές νίκες, προκειμένου να φτάσουμε στον στόχο, μέσα από αυτή την Οδηγία θέλουμε πρωτίστως να πετύχουμε το ουσιαστικό αποτύπωμα που ειπώθηκε από την κυρία Νοτοπούλου, ότι η ουσία είναι να αλλάξουμε νοοτροπία. Οι νοοτροπίες αλλάζουν πολλές φορές μέσα από την εκπαίδευση, μέσα από την ενδυνάμωση, την ευαισθητοποίηση, από πολιτικές που παίρνουμε, από το παράδειγμα που πρέπει προφανώς να δίνει και ο δημόσιος τομέας, η δημόσια διοίκηση. Θα συμφωνήσω μαζί σας πολύ, κυρία Λινού, όσον αφορά αυτό. Βέβαια, όσον αφορά τους πρυτάνεις και τις συγκλήτους, αντιλαμβάνεστε ότι είναι θέμα άλλου Υπουργείου. Μας ξεπερνά εμάς.

Εμείς, τα του οίκου μας, όμως, να είστε σίγουροι ότι όλο αυτό το χρονικό διάστημα, μαζί με την Υπουργό, επεξεργαζόμαστε ένα ευρύ πεδίο παρεμβάσεων, το οποίο σύντομα να είστε σίγουροι ότι θα έρθει και στη Βουλή, επειδή, ακριβώς, ειπώθηκε ότι υπάρχει, ας πούμε, μία ελλιπής νομοθέτηση και τα λοιπά. Όποιος παρακολουθήσει το έργο του συγκεκριμένου Υπουργείου και δει την πολυπλοκότητα και το πολυσχιδές έργο από τα προνοιακά επιδόματα, την διαχείριση του δημογραφικού, τα θέματα ισότητας ανθρωπίνων δικαιωμάτων, ενδοοικογενειακής, έμφυλης βίας, θα κατανοήσει ότι είναι ένα τεράστιο αντικείμενο, το οποίο πραγματικά θα μου επιτρέψετε να πω, με όλο το σεβασμό που επιτελείται από την Υπουργό μας από τότε που ανέλαβα μέχρι και σήμερα, είναι ένας άθλος.

Τώρα, το 25% ισχύει για όλες τις επιχειρήσεις και έχει ήδη θεσπιστεί από τον ν.4706. Τον έχουν πιάσει τον στόχο. Θεωρούμε, λοιπόν, ότι εμείς με το να βάζουμε τη δυνατότητα στις μεγάλες μη εισηγμένες επιχειρήσεις, όπως και στις ΔΕΚΟ, να μπορούν εφόσον το προβλέπουν στο καταστατικό τους, να συμμορφώνονται με το 33%, είναι ουσιαστικά ένα σπρώξιμο το οποίο κάνουμε, προκειμένου να τους προετοιμάσουμε. Να τους δώσουμε τον χρόνο να προετοιμαστούνε για ένα ενδεχομένως επόμενο νομοσχέδιο, προκειμένου να μπορέσουμε να πάμε ένα βήμα πιο πέρα. Προφανώς, υπάρχουν χώρες, όπως η Ισπανία, που έχουν φτάσει στο 40% σε όλα τα μέλη των Διοικητικών Συμβουλίων. Υπάρχουν όμως και άλλες χώρες, οι οποίες είναι πολύ πιο κάτω από τον πήχη, οι οποίες κινούνται ίσως οριακά και πιο χαμηλά από τα ποσοστά της Ελλάδας.

Εμείς προσπαθούμε πάντοτε να ακούμε την αγορά και για αυτό οφείλω στο σημείο αυτό να ευχαριστήσω και την Επιτροπή Κεφαλαιαγοράς, διότι εκείνη είναι που μεταφέρει την αποτύπωση του πώς οι εταιρείες μπορούν να προσαρμοστούν σε τέτοιους χρόνους, έτσι ώστε αυτό να μην δημιουργήσει επιπλοκή, όπως αντιλαμβάνεστε, στην δική τους την εξέλιξη και ανάπτυξη, όπως και στην οικονομία της χώρας.

Για το Risk Tool, επειδή από την αρχή, από την πρώτη στιγμή ανάληψης των καθηκόντων, ήταν κάτι το οποίο πίστεψα πάρα πολύ, το έχουμε νομοθετήσει έτσι κι αλλιώς με τον προηγούμενο νόμο του Υπουργείου Δικαιοσύνης. Εκκρεμεί η έκδοση απόφασης από τον Υπουργό Δικαιοσύνης, τον οποίο επισκέφτηκα πριν ένα μήνα ακριβώς για αυτόν τον λόγο, προκειμένου να επισπευστεί η διαδικασία. Ενημερώνω ότι υπάρχει αυτή τη στιγμή μια ομάδα εργασίας. Το εργαλείο είναι έτοιμο.

Το ΥΚΟΙΣΟ είναι ένα εργαλείο που το πήρε πάνω της η Γενική Γραμματεία Ισότητας, το ολοκλήρωσε και έχει εφαρμοστεί πιλοτικά σε τρεις δήμους της χώρας. Άμεσα το ΥΚΟΙΣΟ θα χρησιμοποιείται. Αυτήν τη στιγμή εκπαιδεύει τα στελέχη του για να μπορέσει να το υλοποιήσει όλα τα μέλη των συμβουλευτικών κέντρων, ξενώνες κλπ., για να μπορούν να το χρησιμοποιούν και προφανώς όταν περάσει και η συγκεκριμένη ΚΥΑ και από τα αρμόδια συναρμόδια Υπουργεία, θα εφαρμοστεί αφού εκπαιδευτούν σε όλους τους επαγγελματίες της πρώτης γραμμής.

Ειπώθηκε για τα κριτήρια επιλογής των υποψηφίων, ότι θα πρέπει, εν πάση περιπτώσει, με έναν άλλον τρόπο να ορίζονται, ότι δεν πρέπει να δίνεται έμφαση στο φύλο και στις ικανότητες. Συμφωνούμε απόλυτα. Μα, αυτό συμβαίνει. Δηλαδή, όποιος διαβάσει προσεκτικά το άρθρο θα δει ότι εκεί, κατ’ αρχήν τα κριτήρια της επιλογής ενός μέλους του διοικητικού συμβουλίου δεν τα θέτει το οποιοδήποτε Υπουργείο. Τα θέτει η ίδια η επιχείρηση, η ίδια εισηγμένη εταιρεία.

Εμείς δεν εμπλεκόμαστε και οφείλουμε να μην εμπλακούμε σε αυτό το γεγονός. Τι είναι αυτό το οποίο θέλουμε εμείς να πετύχουμε και να προστατεύσουμε; Είναι το γεγονός ότι όταν έχεις δύο ανθρώπους, έναν άνδρα και μία γυναίκα, οι οποίοι διεκδικούν την ίδια θέση με τα ίδια προσόντα και στο διοικητικό συμβούλιο, από τα 3 μέλη τα 2 είναι άντρες, τότε να υποχρεώσουμε το διοικητικό συμβούλιο, εφόσον μιλάμε για άτομα με τις ίδιες ικανότητες, με τις ίδιες δεξιότητες, με τα ίδια προσόντα να προτεραιοποιήσει υποχρεωτικά και να προσλάβει τη γυναίκα. Επίσης, θέλω να πω ότι εμείς δεν αναμειγνυόμαστε στα κριτήρια, αυτά προ ίσχυαν από τον ν. 4706, απλά τοποθετούμε ξανά τη διάταξη, δεν αλλάζουμε κάτι όσον αφορά αυτό το γεγονός.

Ως προς την επιβολή χρηματικών κυρώσεων, θέλω να πω ότι αυτό είναι κάτι το οποίο αφορά την Επιτροπή Κεφαλαιαγοράς. Εμείς δεν εμπλεκόμαστε με τον έλεγχο των επιχειρήσεων, ποιες θα τηρήσουν, ποιες δεν θα τηρήσουν, ακόμα και σήμερα, ποιες επιχειρήσεις από αυτές που ήδη εφαρμόζουν τον ν.4706. γίνεται από την Επιτροπή Κεφαλαιαγοράς ως κατεξοχήν αρμόδιο όργανο, όπως είναι εκείνη που θα κάνει τις σχετικές συστάσεις, θα δώσει τον σχετικό χρόνο της συμμόρφωσης και αν η επιχείρηση δεν συμμορφωθεί, εκείνη είναι που αποφασίζει και το ύψος της κύρωσης, το οποίο επίσης δεν αλλάζει. Δεν το πειράζουμε, είναι όπως ήταν.

Εμείς αυτό το οποίο αλλάζουμε επί της ουσίας, δεν μπορούμε να το αφήσουμε στη διακριτική ευχέρεια και όλα στο πλαίσιο της αυτορρύθμισης. Προφανώς και πρέπει να ξέρει ο κάθε επιχειρηματίας ότι θα πρέπει να συμμορφωθεί με κάποιους γενικούς κανόνες, διότι αυτός είναι ο στόχος. Ουσιαστικά, αυτό που μας ενδιαφέρει εμάς είναι, όχι επί της ουσίας να εισπράξουμε το ποσό, δημιουργώντας το Ταμείο Ισότητας, που θα σας εξηγήσω και με αυτό κλείνοντας την τοποθέτησή μου. Επί της ουσίας αυτό που επιδιώκουμε είναι να αλλάξει αυτό που λέμε η κουλτούρα. Η πεποίθηση ότι θα πρέπει όταν υπάρχουν συγκεκριμένοι νόμοι να τους εφαρμόζουμε και προφανώς, επειδή στην Ελλάδα ζούμε και δεν είναι αυτονόητα κάποια πράγματα, θα πρέπει να υπάρχει και άνωθεν μια πρόβλεψη ότι σε περίπτωση μη συμμόρφωσης ενέχει κάποιου είδους, αν θέλετε, κύρωσης.

Το Ταμείο Ισότητας το οποίο δημιουργούμε είναι για εμάς πάρα πολύ σημαντικό, όχι γιατί πιστεύουμε ότι θα εισρεύσουν τα απίστευτα χρήματα, γιατί άκουσα από κάποιον Εισηγητή ότι είναι δυσανάλογα μεγάλο το ποσοστό των 3 εκατομμυρίων κ.λπ.. Εξήγησα προηγουμένως ότι δεν ορίζουμε εμείς τα ποσά αυτά προϋπήρχαν, είναι ούτως ή άλλως ρυθμισμένα και στους κανόνες της κατάλληλης διακυβέρνησης των εταιρειών κτλ..

Παρόλα αυτά, όμως, επειδή είμαστε μια Γενική Γραμματεία Ισότητας η οποία έχει ανάγκη πραγματικά να κάνει ένα τεράστιο έργο και επειδή εργαζόμαστε πολύ, θα έλεγα, με την Γενική μου Γραμματέα, την κυρία Πατσογιάννη, προς αυτή την κατεύθυνση, θέλουμε, πρώτον, να δώσουμε τον στόχο ότι ο στόχος μας είναι προφανώς πολυσχιδής και είναι και ολιστικός και καθολικός, που όλα συνδέονται μεταξύ τους. Διότι θα μπορούσε κάποιος να πει – έχω ακούσει νομίζω και στη διαβούλευση κάποιο σχόλιο – ότι «εδώ υπάρχουν τόσο σοβαρά σημαντικά θέματα, εσάς αυτό που σας ενδιαφέρει είναι να έρθετε να εξασφαλίσετε πόσα μέλη γυναίκες θα είναι στα διοικητικά συμβούλια;».

Καταρχάς, πώς θα φέρεις αυτή την πολυπόθητη ισότητα σε μια κοινωνία εάν δεν ξεκινήσεις από την κορυφή προς τον πάτο και από τον πάτο προς την προς την κορυφή; Δεύτερον, πώς θα εκπαιδεύσεις σε αυτή την κοινωνία σε μια αλλαγή κουλτούρας, αν δεν ενδυναμώσεις τη θέση της γυναίκας σήμερα; Η θέση της γυναίκας σήμερα ενδυναμώνεται με πάρα πολλούς τρόπους. Ένας από αυτούς είναι ο παραδειγματισμός και το πρότυπο. Όταν τα κορίτσια μας, όταν τα δικά μας τα παιδιά, νιώθουν και βλέπουν ότι οι γυναίκες, ότι τα παιδιά μας που, όπως πολύ σωστά είπατε κυρία Λινού, τελειώνουν τα πανεπιστήμια, μπαίνουν στα πανεπιστήμια πολλές περισσότερες από τα αγόρια, αλλά τελειώνουν επίσης πολλές περισσότερες από ότι τα αγόρια, προφανώς, κάτι υποδεικνύει αυτό.

Όμως, από εκεί και πέρα, βλέπουμε ότι υπάρχει ένα τεράστιο κενό όσον αφορά την εξέλιξη αυτών των κοριτσιών, γιατί; Γιατί προφανώς υπάρχουν στερεότυπα, γιατί προφανώς υπάρχουν συγκεκριμένες προκαταλήψεις ως προς το σε ποια ιεραρχική δομή μπορεί να ανελιχθεί μια γυναίκα και σε ποια όχι. Το αποτέλεσμα είναι να βλέπουμε τις γυναίκες να περιορίζονται συνήθως, ακόμα και στις μεγάλες εταιρίες, σε θέσεις που έχουν να κάνουν με την επικοινωνία, να είναι εκτελεστικά μέλη ή διευθυντικά μέλη στη διαχείριση του ανθρώπινου δυναμικού ή την επικοινωνία και να μην θεωρούνται κατάλληλες, πολλές φορές, για να είναι εκεί να πάρουν τις ηγετικές αποφάσεις, προκειμένου να προχωρήσει μια εταιρεία.

Για αυτό και έχουμε και πολύ μικρά ποσοστά όσον αφορά τις γυναίκες προέδρους στις εισηγμένες και αυτό ερχόμαστε να επιλύσουμε -μια ρωγμή- δεν λέμε ότι είναι το νομοσχέδιο που θα εξυγιάνει και θα φέρει την πολυπόθητη ισότητα, που άκουσα και από έναν Εισηγητή ότι υπάρχει. Όχι θα μου επιτρέψετε, ισότητα δεν έχει επιτευχθεί. Μακάρι να μπορέσουμε να συμβάλουμε εμείς το μικρό μας λιθαράκι. Θέλει δουλειά πολλή, θέλει συνέργεια, θέλει να μπορεί να υπάρχει αυτή η εναλλαγή απόψεων του να ακούς την κοινωνία, να μπορείς να βλέπεις το πεδίο πού ακριβώς υπάρχουν τα προβλήματα και με νομοθετικές παρεμβάσεις να έρχεσαι βήμα-βήμα στοχευμένα να λύνεις το κάθε πρόβλημα.

Ήθελα πριν ολοκληρώσω να πω επειδή ακούστηκε για την εργασιακή ανισομέρεια που υπάρχει ανάμεσα στις γυναίκες και στους άντρες στην Ελλάδα, ναι ισχύει αυτό, οφείλω να πω όμως ότι έχει γίνει μια τεράστια πρόοδος. Το 2019 η γυναικεία ανεργία κυμαίνονταν στο 21,6% και σήμερα είμαστε στο 11,4%. Δεν μπορούμε να λέμε δημόσια ότι δεν έχει γίνει προσπάθεια. Αυτό το λένε οι αριθμοί, το λένε τα στατιστικά και ενώ ήταν διπλάσια η διαφορά ανάμεσα στους άντρες και στις γυναίκες, καταφέραμε και το έχουμε πάει στο 4%.

Θα μου πείτε είναι αυτό το επιθυμητό; Όχι, προφανώς και δεν είναι το επιθυμητό και για αυτό και εργαζόμαστε προς αυτή την κατεύθυνση ενίσχυσης της γυναικείας εργασίας της γυναικείας επιχειρηματικότητας μέσα από ένα σύνολο προγραμμάτων που έχουν να κάνουν με την ΔΥΠΑ, όπου αν δείτε και εννοείται ότι ανακοινώνεται πάντοτε, το 63% των προγραμμάτων των ωφελούμενων της ΔΥΠΑ αναφέρονται και αφορούν γυναίκες. Τα υπόλοιπα θεωρώ ότι θα έχουμε τη δυνατότητα να τα πούμε και στις επόμενες συζητήσεις.

Κλείνοντας, άκουσα κάποια πράγματα που ειπώθηκαν για το τέταρτο μέρος του νομοσχεδίου. Ήθελα απλά να πω ότι όντως αυτά τα χρόνια κάποια επιδόματα είχαν μείνει πολύ πίσω όσον αφορά την αναμόρφωσή τους, όσον αφορά την αύξησή τους και τα λοιπά. Αυτή τη στιγμή επιχειρείται στο Υπουργείο Κοινωνικής Συνοχής και Οικογένειας μία τεράστια προσπάθεια εξορθολογισμού των επιδομάτων και νομίζω ότι αυτό θα συμφωνήσουμε όλοι ότι στη βάση του είναι και δίκαιο και λογικό και σώφρον.

Πρέπει επίσης να πω ότι το 2023 τα επιδόματα για την αναπηρία αυξήθηκαν κατά 8%, μετά από πάρα πολλά χρόνια και μόνο ο ΟΠΕΚΑ έδωσε σε ένα χρόνο για επιδόματα ένα δισεκατομμύριο. Δεν έχουν ξαναδοθεί ποτέ αυτά τα χρήματα. Προφανώς και δεν ικανοποιούμαστε με αυτό και προφανώς εργαζόμαστε προς την κατεύθυνση να μπορέσουμε στρεβλώσεις τυχόν θέματα που υπάρχουν και προβλήματα να μπορέσουμε να τα επιλύσουμε. Αλλά δεν είναι κάτι πάρα πολύ εύκολο και δεν είναι κάτι το οποίο μπορεί να γίνει και πάρα πολύ γρήγορα.

Οφείλω, όμως, κλείνοντας, να πω ότι τα πιλοτικά προγράμματα, όπως αυτό του Προσωπικού Βοηθού, το οποίο είναι πραγματικά πάρα πολύ σημαντικό ή της ενίσχυσης της απασχόλησης των ατόμων στο φάσμα του αυτισμού, είναι πολιτικές πολύ καινοτόμες για τα ελληνικά δεδομένα και τις οποίες εφαρμόζουμε, ακριβώς γιατί αναγνωρίζουμε αυτή την ανάγκη που έχουν τα άτομα αυτά για ανεξάρτητη διαβίωση και ένταξή τους στην αγορά εργασίας. Σας ευχαριστώ πάρα πολύ. Ό,τι δεν απάντησα, θα διαβάσω με προσοχή τα πρακτικά και θα επανέλθω στην επόμενη συζήτηση. Να είστε καλά.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε την κυρία Υφυπουργό. Κυρίες και κύριοι συνάδελφοι, ολοκληρώθηκε η συνεδρίαση της Επιτροπής μας. Την Παρασκευή 7.2.2025 θα έχουμε την επόμενη συνεδρίαση, με την ακρόαση των φορέων στις 10.00΄ το πρωί, στην Αίθουσα 223.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Μεταξάς Βασίλειος, Τσοκάνης Χρήστος, Δάγκα Παρασκευή (Βιβή), Αθανασίου Μαρία, Γραμμένος Βασίλειος, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

Τέλος και περί ώρα 14.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**